
ZMAJ OD BOSNE 


Pripovijest iz novije bosanske povijesti 


Zagreb, 1879. god. 


Bilo je godine 1828. U Bosni je sjedio tada na vezirskoj stolici u 
Sarajevu Avdurahim-paša, prije zapovjednik beogradske tvrđave. Kad 
su silnoga i radi svoje strogosti još i sada u Bosni spominjanoga vezira 
Dželaledina porazili Crnogorci u moračkim klancima, i on se, kako 
kažu, zbog toga godine 1821. sam otrovao, dođe poslije njegove smrti u 
Bosnu za vezira čovjek koji je proti Bosancima bio toliko slab i 
nemoćan da mu se ni ime ne spominje. Taj nije imao ni izdaleka one 
snage kao Dželaledin vezir da održi na uzdi silne bosanske begove koji 
su odlučili na život i smrt boriti se proti reformama cara Mahmuda II, 
koga su zbog tih reforma zvali porugljivim imenom đaur-sultan. 
Bosanski begovi zakleše se vjerom svojih djedova da će proti tim 
novotama ustati sa sabljom u ruci i braniti stare svoje povlastice i čistu 
vjeru Prorokovu. Čim je Dželaledin vezir zaklopio oči, morali su 
njegovi pristaše, odrješiti prijatelji reforama, bježati iz zemlje. Među 
tima bijahu braća Đindžafići, Đul-aga i mnogi drugi bosanski otmjenici. 
Oni koji ostaše imali su da brane svoj život i imetak oružanom rukom. 
U svoj zemlji nasta nered i metež. Plemena ustajala su na plemena, 
gradovi na gradove, iste porodice borile su se među sobom. Dok je 
trajalo to trvenje u Bosni, spremaše se đaur-sultan da u carstvu izvrši 
zasnovane reforme. Dne 28. svibnja 1826. bude u svečanoj sjednici 
divana stvorena fetva ,,da se za obranu božje riječi i radi otpora proti sili 
nevjernika imaju i muslimani podložiti zaptu i naučiti vojnička 
vježbanja“. 

Ova fetva bijaše najviše uperena proti janjičarima kojih većina 
bijaše iz Bosne. Oni to odmah i opaziše te se stadoše, kao navadno, 
rotiti proti sultanu. Nu ovaj put izdade ih sreća. Đaur-sultan pobije ih 
nemilice i učini kraj njihovoj moći od koje zazirahu i sami silni 
otomanski carevi. S janjičarima pade najjača potpora muslimanskih 
velikaša, protivnika  Mahmudovim reformama.  Savladav sultan 
starovjerski otpor u Stambulu, svojoj prijestolnici, pođe da i u 


pokrajinama učvrsti svoju vlast, bez čega nije mogao uvađati svojih 
novota. <I zbilja posla sultan još iste godine 1826. u Bosnu za vezira 
Hadži Mustafu sa šest komesara da izvađa reforme. Nu zla sreća posluži 
novomu veziru i njegovim komesarima. Janjičari koji su srećom umakli 
osveti đaur-sultana, skloniše se u Bosnu gdje ih muslimani raširenih 
ruku dočekaše, štujući ih kao neka viša bića. Sva srca planuše gnjevom 
proti đaur-sultanu, koji onako nemilo uništi prve branitelje čiste vjere 
Prorokove. Nu ogorčenost bosanskih muslimana prevrši mjeru kad u 
pratnji novoga vezira ugledaše na evropejski odjevene vojnike. 
Remenje o kom višaše sablja i patronka skapčalo se unakrst na prsima. 
Vidjevši to starovjernici Bošnjaci stadoše jarosno govoriti: ,,Šta! da se 
još i krstiti damo? Šta će nam onda sultan? Moskovski car i bečki cesar 
bolje će nam kumovati na krstu od sina Osmanova“. 


I digoše se na noge, malo i veliko, te po najljućoj zimi proćeraju 
iz Bosne novoga vezira i njegove komesare. U siječnju 1827. godine 
stigoše prognanici iza velikih patnji na svom dugom putu u Beograd. 
Vijest o tom događaju ne smete nimalo sultana. Malo zatim imenova on 
bosanskim vezirom beogradskog pašu Avdurahima, čovjeka slaba i 
boležljiva, nu jake volje i svom dušom odana sultanu. Rijetkom 
vještinom lati se novi vezir velemučna posla. Pomoću svoga prijatelja, 
srpskoga kneza Miloša, sakupi oko sebe nekoliko stotina momaka i 
krenu s njima u Bosnu. Prešavši Drinu pođe mu za rukom predobiti za 
se mladoga Ali-pašu Vidaića, nasljednoga zvorničkoga kapetana, koji 
vezira primi u svoj grad Zvornik. Iz toga grada, koji se sa sjeveroistočne 
strane smatra ključem Bosne, razasla novi vezir u puk ovaj proglas: 
»Muhamedovski Bošnjaci! Donosim vam iz daljine poljubac mira i 
bratinskoga jedinstva. Zaboravljajući vaše budalaštine i želeći otvoriti 
vaše oči svjetlu, priopćujem vam svete zapovijedi najsilnijega od svih 
vladara. Ako se pokorite, imam vlast da vam oprostim. Birajte dakle, ili 
život ili smrt. Dobro razmislite, da se kasnije ne pokajete“. 


Ovaj proglas nemilo se kosnuo bosanskih begova i spahija. Iza 
poraza janjičara u Stambulu dobro su oni znali da neće dugo trajati 
njihova vlast i stara sloboda. Većina gledala je kako da se spasi i održi. 
Osim ovih bijaše još 1 takovih koji bijahu već otprije potajni prijatelji 
Mahmudovih reforama, željno iščekujući zgodu da mogu uzraditi u 

prilog njegovim ciljevima. Kad su se zato prijatelji Dželaledina vezira, 
a među njima moguća braća Džindžafići, Đul-aga i mnogi drugi, vratili 
u svoju domovinu s novim vezirom Avdurahimom, nađe se mnogo 
bosanskih begova koji se s njima udružiše u nakani da im pomognu 
osvojiti imovinu koju su prije više godina morali napustiti samo da 
život spase. Braća Džindžafići, dobivši punomoći u zemlji i imajući u 
novom veziru svoga zaštitnika, krenu put Sarajeva s četom koja bijaše 
po novom redu na franačku odjevena i uvježbana. U Sarajevu imahu oni 
svoja očinska ognjišta i svoju domovinu, zato im bijaše prvi posao da 
osvoje Sarajevo. Zalud se borahu spahije i njihovi pristaše najvećom 
žestinom na gradskim vratima i u samim ulicama proti napadačima. 
Džindžafići slomiše taj otpor svojom dobro uvježbanom četom i 
zagnaše spahije u tvrđavu gdje se ovi zatvoriše. Nu to im ništa ne 
pomože. Ne imajući nikakove hrane u tvrđavi, prisili glad ove junake da 
se predadu svomu neprijatelju. 


vo e... 


Bakarovića, dva brata Tahmiždžića, Feiz-agu Turnadžiju, Hadži Alud- 
agu Turnadžiju i janjičarskog agu Ruščukliju poslaše Džindžafići 
okovane u Zvornik, gdje ih vezir s reda pogubi. Kad bijaše to učinjeno, 
diže se vezir iz Zvornika put Sarajeva, kamo 1 s velikom slavom uniđe. 
Usprkos hatišerifima, koji branjahu bosanskim vezirima boraviti u 
Sarajevu duže od dvadeset 1 četiri sata, ostade vezir Avdurahim stalno u 
prijestolnici bosanskoj da tu vlada kao osvojitelj, ili bolje kao pravi 
krvnik. Jedne jedine noći smakne on trideset begova, stotinama građana 
odrubi glave, pače ni same raje ne poštedi nametnuv joj golem ratni 
harač. I same pristaše svoje, koji mu se činjahu nepouzdani, rastavi on 
sa životom. Strah i strava zavlada među bosanskim begovima. Najljući 
protivnici reformama padahu na koljena pred okrutnim vezirom, kunući 
se da primaju franačke adete, i tako se dogodi da ono malo što još 
preostade spahija obuče krstačko nizamsko odijelo. Gotovo čitavu jednu 
godinu trajaše ta grozna vladavina novoga vezira. Na stotinama 
junačkih lešina podiže Avdurahim zgradu sultanovih reforama, i kada je 
iza tolika pokolja, umaranja i strahovanja nastala u Bosni tišina kao u 
grobnici, tro si je Avdurahim vezir s velikim zadovoljstvom ruke, 
govoreći porugljivo: Račun je sada čist i mirna Bosna! 


Pritisnuta sila ne pogiba uvijek pod svojim bremenom nego se 
sama sobom hrani i jača, da se u zgodan čas još goropadnije razmahne i 
osveti svomu tlačitelju. Tako bijaše i s mirom u Bosni. Bosanski 
begovi, moravši za čas popustiti većoj sili, pritajiše se za neko vrijeme, 
da što prije, prikupiv svu svoju snagu i kad se tomu nitko ne nada, 
stresu sa sebe silnika koji im bješe sio na grudi. Kapetani i begovi 
pohađahu se kriomice, držeći tajne sastanke i dogovore, kako će 
Osmanlije prognati iz zemlje i uspostaviti svoju nekadanju vlast. Koji 
otprije, bud s koga razloga, življahu među sobom u zavadnji, sada se 
mire i bratime i jedan uz drugoga polažu ruke na Koran, zaklinjući se 
čistom vjerom Prorokovom da će se osvetiti đaur-sultanu i njegovim 
slugama. ,,Do zgode!“ to bijaše lozinka koja iđaše šaptom od usta do 
usta, 1 tisuć očiju sijevnulo bi na te riječi bijesnim ognjem, tisuć ruku 
grčevito se mašalo za držak britka handžara. 


S proljeća godine 1828. prijeđe ruska vojska pod generalom 
Diebićem granicu i stade se kretati proti Balkanu. Kao da ga vjetar nosi, 
proleti taj glas svu Bosnu. ,,Moskov ide!“ čulo se je vikati na sve strane. 
I muhamedovci i raja veselili se tomu glasu. Čudno doista, ali istinito! 
Raja mišljaše da je sada došlo vrijeme njezina oslobođenja, a 
muhamedovci držahu da je kucnuo čas kad je najbolja prilika osvetiti se 
đaur-sultanu koji se je našao u stisci. Vezir Avdurahim obeća sultanu 
poslati u pomoć trideset hiljada poizbor junaka, i zbilja pozva on sve 
muhamedovce na oružje. Njegovi pristaše, kojih bijaše dosta među 
begovima, zatim plaćeni po njem derviši trčahu po zemlji od mjesta do 
mjesta, pozivajući u boj malo i veliko: ,,Na oružje, pravovjerni, ide 
nekrsta sva sila, obranimo vjeru Prorokovu!“ Na te riječi stalo se zbilja 
sve oružati. Iz svih mjesta, sa svih kula kreću čete na Orlovo polje, na 
srpsku među, gdje se je imala vojska sakupiti i preko Srbije krenuti 
proti Moskovu. Čete vode junaci kapetani i begovi bosanski. 
Avdurahim vezir gleda taj junački pokret 1 srce mu igra od radosti, nu 


ne misli bolan da se tolika sila nije skupila sultanu za volju, ni radi 
njegove obrane od Rusa, već da je tomu posve ini razlog. ,,Zašto da ne 
krenemo na vojnu?“ govorahu među sobom nezadovoljnici begovi, ,,mi 
ćemo ići na Orlovo polje, pa kad budemo svi na okupu, onda će se lako 
odlučiti što ima biti dalje“. 

Bijaše krasan proljetni dan. Kulu bega Altomanovića, kod sela 
Zovika, u ravnoj Posavini, obasjavahu topli traci sunašca koje upravo 
sjeđaše na vrh Tribove planine da se zamalo sakrije za široka njezina 
pleća. U kuli begovoj sve je pusto! Prije tri dana krenuo je Rustem-beg 
Altomanović na Orlovo polje sa petsto momaka. U kuli ostavio samo 
nekoliko pouzdanih slugu i sijeda strica Mustaj-bega, koji god. 1806. na 
šabačkom polju izgubi lijevu ruku, vojujući pod Kulin-kapetanom proti 
Karađorđu. Stari Mustaj, pošto su i dva sina Rustem-begova Ahmet i 
Jusuf krenula s ocem na vojnu, imao je na brizi Mejru, krasnu kćerku 
Rustemovu. U svoj Posavini ne bijaše djevojke, ni turkinje, ni kršćanke, 
koja bi se mogla u ljepoti uporediti sa Mejrom. Kao samotna ruža iz 
kamena, tako je cvala djevojka u kamenitoj kuli svoga oca, odijeljena 
od svijeta i osamljena. Dok još bijaše malo dijete, umrla joj majka, koje 
se je samo kao kroz san sjećati mogla. 


Od malih nogu bijaše joj najvjernijom drugaricom kršćanska 
djevojčica Jurka iz Zovika. S njom je najviše dana svoga djetinjstva 
probavila u igri i nestašnim zabavama. I sada kad su djevojke odrasle, 
druguju kao i za dobe nevina djetinjstva, milujući se kao dvije rođene 
sestre. Rustem-begu nije bilo zazorno to drugovanje, jer je znao da je 
ono jedina radost miloga djeteta. 


Tamo u haremskoj bašči što se podno kule spušta s brežuljka u 
dol, pod mladom granatom lipom sjede obje djevojke Mejra i Jurka na 
ćilimu prostrtom na zelenu travu. Mejri ima oko osamnaest godina, a 
krasna je da je se ne mogu dva oka sita nagledati. Lica je bijela poput 
bijele ruže, ustašca kao da su joj dukatom mjerena, a svježa su i crvena 
kao zrela, neubrana jagoda. Crnu kosu je nehajno unatrag pričešljala i 
splela u dvije gojne pletenice koje joj padaju niz ramena. Odjevena je 
sva u crveno. Ima na sebi široke dimlije od crvene svile, a kaftanić od 
crvene kadife, iskićen zlatnim vezom i biserom. Ispod kaftana bjelasa se 


košuljica od fine šipkalije, iz koje se dižu puna bijela kao snijeg njedra 
na kojima se sjaje đerdan od tri niza žutih dukata. Na glavi ima nalijevo 
naheren fino-fesić na kom je pripeta koprena od bijele svile kojom se 
nestašni vjetar igra da se nagleda divote, krasnog lica djevojčina. 
Jurka je nešto starija od Mejre. Smeđe je kose, a lica rumena, nešto 
suncem ožarena. Odjevena je seoskim ruhom bosanske kršćanke; na 
glavi joj je crvenkapa, srebrnim novcem populana, košulja joj od bijela 
platna, rubom i po stranama izvezena, a na košulji nosi jelek. Opasana 
je tkanicom, a po krilu pada joj pregača, potkićena kiticama od šarene 
vune i napirlitana raznolikim bopcima. Oko vrata visi joj poprsica ili 
velik đerdan od samih srebrnih novaca, koji joj polovicu grudi prekriva. 
Djevojke imaju puna krila cvijeća, što su ga nabrale po bašči, i sada ga 
slažu u kite. 


- Sunce zapada - progovori Mejra, prilažući šareni tulipan 
rumenomu karanfilu - a mi još ništa ne vidimo. - I pogleda k zapadu. 


- Neće dugo trajati i pokazat će se četa iza brda - odgovori Jurka. 


- Tamo za brdom dižu se čitavi oblaci uzvitlane prašine, a ako 
me uho ne vara, čujem i glas svirala i tutanj talambasa. Slušajmo, 
rođena! 


I stadoše obje napeto slušati, nakrenuv uho k zapadu. 
Danas je imao u Zovik stići mladi, sa svoga junaštva, ljepote i bogatstva 
po svoj Bosni čuveni Husein-beg Gradaščević iz Gradačca, vodeći na 
Orlovo polje tri hiljade momaka što konjice što pješadije. Tu četu 
izgledaju djevojke i zato su sašle u bašču da mogu bolje vidjeti kako će 
pasti na noćište. 


- Idu, jest idu! - viknu Mejra iza kratka slušanja, i licem joj se 
preli lako rumenilo. - Cujem posve dobro svirale i mukle talambase! 


- Raduješ se, Mejro! - primijeti Jurka s ljupkim posmijehom. 


- Oh, kako neću - uzdahnu strastveno djevojče - kad mi srce 
kaže da ću ga opet vidjeti. Od onoga vremena kad mi je babo pozvan 
bio u Sarajevo na divane novomu veziru, ne vidjeh ja Huseina. 


- Tomu ima tri mjeseca - opazi Jurka. 


- Da, tri mjeseca ne vidješe ga moje oči, pa da se sada ne 
veselim znajući da dolazi. Tužna li je takova ljubav - produlji djevojka 
iza male stanke - da ovako duže potraje, poginula bih od bola i žalosti. 


- Poslije vojne on će doći po te - reče Jurka. 


- Došao bi on i prije, ali zna da moj babo zazire od njegova roda. 
Gradaščevići su ljudi ponositi i hoće da budu nešto bolje nego su ostali 
naši bosanski begovi. Dobro se paze s Osmanlijama koji su najveće 
naše krvopije. Otac mu Osman bijaše najveći prijatelj okrutnoga vezira 
Dželaledina, a i sam Husein kažu da sasvim pristaje uz novoga vezira 
Avdurahima. A moj babo stari je Bošnjak, i kivan je na ovakove ljude. 
Kraj toga mogu stradat ja, može Husein. 


- Bit će zgode i tvoj će se babo izmiriti s Huseinom - reče Jurka. 
- Ni sada ne živu oni u očitoj zavadi, već samo zaziru nešto jedan od 
drugoga. Pristalijega zeta od Huseina neće Rustem-beg naći u svoj 
Bosni. 


- Ni meni milijega vojna - prihvati toplo Mejra - za vas svijet ne 
bih ga pregorjela. 


- Vjerujem ti, biseru moj! Lijep ti je kao djevojka, bogat i 
gledan, a junačkoga je srca 1 desnice. Vidi ti se, ponosiš se njime. 


- I svaka bi, da ju takav junak ljubi! - reče Mejra živo i uznese 
uvis crne oči iz kojih sijevaše zanos i dragost djevojačke duše. 
U isti čas što je pogledala, skoči djevojka sa zemlje: - Evo ih, Jurko! - 
kliknu Mejra sva preobražena u licu - evo čete Huseinove! 


I zbilja na prostranoj ravnici pojavi se prednji odio Huseinove 
čete. Preko stotinu konjanika jezdijaše kasom po širokom polju na kom 
je imala četa prenoćiti. Mali čas za tim hrupi žurnim korakom pješadija. 
Bijaše je oko tisuću momaka. Gusta prašina dizaše se nad četom, oko 
nje i za njom. Na čelu joj igra ognjena bijelca mlad junak, u bogatom, 
zelenom kaftanu i bijeloj čalmi, na kojoj trepti sjajna čelenka, sjajući se 
poput zvijezde o sunčanim tracima. Niz bedro mu visi sablja, zlatom 
okovana, a posuta biserom i dragim kamenjem. To je Husein-beg 
Gradaščević, kapetan u Gradačcu. Bijaše mu sada istom 26 godina. 

Porasta je povisoka, a izgleda prezanimiva. Pogled mu je sladak i pun 
melankolije, osmijeh tužan ali prijatan. Nad crnim očima guste, lijepo 
povučene obrve, a lice mu je bijelo 1 plemenito i nosi na sebi 
georgijanski tip svoje matere. Tko bi mislio da se u tako nježnom i 
prijatnom tijelu krije duh pun krepčine, vojničkoga dara i besprimjerne 
hrabrosti? Bijelom desnicom drži srebrnu uzdu bijesna ata, a lijevom 
dragocjeni čibuk iz koga izvija lake dimove. Odmah za njim jaše na 
žeravu barjaktar čete, noseći u ruci alaj-barjak od zelene svile, sa 
srebrnim polumjesecom; iza njega do deset četovođa, koji okružuju 
Huseina kao njegova pratnja. Za pješadijom pojavi se opet konjica, do 
blizu dvije hiljade momaka iz ravna Posavlja, vičnih konju i junačkom 
mejdanu. 


Svirale sviraju, talambasi udaraju, bojni barjaci lepršaju po 
zraku, a četa se pjevajući pruža ubavim poljem pod ograncima Majevice 
planine, da tu prenoći. Husein-kapetan razređuje četu po odjelima, daje 
i šalje zapovijedi i priskače sam gdje treba njegove riječi i odluke. Uto 
će on ujedanput stupački okrenuti konja i pogledati prama kuli Rustem- 
begovoj. U bašči na brežuljku stoji još nepomično Mejra, dok Jurka, 
sjedeći na ćilimu, motri dolazak čete. Sunce je baš zapalo i zapad sav 
gorio u krasnom rumencu. Husein upozna na prvi mah ljubovcu i pun 
milinja podbode konja i poleti kojih sto koračaja pram onoj strani i 
stade. Niti rukom, niti rječju, niti pogledom istim, jer bijaše podaleko, 
ne pozdraviše se dragi, nu njihove se duše u jedno trenuće sretoše i 
pozdraviše. Mladić sjedi pun blaženstva na nemirnu atu i motri svoju 
dragu koju poznavaše po odijelu i vilinskom stasu. 


Djevojka to oćuti i sva razdragana reče Jurki: - Jurko, on me 
motri; vidiš li kako stoji okrenut amo s konjem i gleda na ovo mjesto? 


- Sigurno je da te motri! Nu gle, sada okrenu konja i juri opet k 
svojoj četi. 
- On će mi doći navečer! Duša mi kaže da se želi sa mnom 


oprostiti, polazeći na vojnu, Jurko! Da ne budem sama, ti ćeš kod mene 
ostati. 

- Hoću, sestro! Večer bit će topla i jasna, možemo najljepše 
ovdje čekati. 


- Slobodno! - reče kratko Mejra i sjede ko Jurki. 
Dolje u ravnici je četa razapela šatore i, otklanjavši jaciju, umorna legla 
na počinak, da sutra u cik zore dalje krene. Na više mjesta oko logora 
bdijahu straže, sjedeći na zemlji podvitih nogu 1 pušeći. Nigdje ne bijaše 
vidjeti stražarskih vatara jer večer bijaše topla, a mjesec je svijetlio da 
bijaše vidno kao po danu. 


Kad se je već sumrak uhvatio bio i zvijezde na jata zatreperile 
po nebu, sjede Husein-beg na konja da obađe logor. Čim je ovaj posao 
obavio, otisnu se konjem niz polje pram Rustem-begovoj kuli. On ne 
zađe u kulu već je privezao konja za ogradu, i uđe u bašču u kojoj prije 
vidje Mejru. 

Lakim, ali žurnim korakom pođe prama mjestu na brežuljku 1 za 
mali čas stade pred djevojkama koje ga do zadnjega časa ne opaziše jer 
idući bijaše vazda zaklonjen grmljem i drvećem. Djevojke presenećene 
skoče na noge sa ćilima, opaziv pred sobom mlada kapetana. Husein se 
nimalo ne začudi vidjevši da ga je Mejra dočekala u društvu a ne sama. 
Kod muhamedovaca u Bosni vlada vrlo ćudoredan običaj da u njih 
momak i cura rijetko kada sami biti smiju, već - baš i kad ašikuju - ili 
on ili ona, ili oboje imadu družine. Osim toga momak ne smije djevojci 
nikada unići u kuću, već ona sađe u dvorište, ili na mjesto otkud se 
nazreti mogu. 


- Ti si me čekala, Mejro! - progovori mladić, gledajući u 
poluzastrto lice djevojčino. 

- Znala sam da ćeš doći, jer me je srce tješilo da ti ne bi mogao 
ovuda proći a da se ne svratiš k Mejri. 

- Pravo si slutila, lijepi moj cvijete! Idući na vojnu kojoj se ne 
može dogledati kraja ni izlaska, morao sam te još jednom vidjeti da mi 
kažeš: Pošo zbogom, dragi! 


- Pošo zbogom i zdrav mi se vratio! Alah neka te prati na putu i 
čuva u boju i svakoj pogibelji! 

- Bog će dati ja ću se zdrav vratiti. A onda, Mejro, neka nam 
svane novo, slatko doba, gdje ćemo združeni uživati najljepšu sreću 
toga svijeta. 


- A moj otac? 


- Znam da je kivan na mene, ali u ovoj vojni bit će prilike da se 
sprijateljimo. Tebi za ljubav učinit ću sve, jer bez tebe ne ima meni 
života ni sreće! 


- Oh, ne govori mi tako na rastanku! - reče tronuto djevojka i 
taknu se bijelom ručicom ramena Huseinova. 


- Pusti samo da govorim - odvrati Husein vatreno, uhvativ 
Mejrinu ruku - ta ti si milinje moje duše. - I privuče k sebi bliže 
djevojku. 


Jurka nehotice koraknu jedan korak dalje i odvrnu lice od 
ljubavnika čiji poluglasni razgovor prijeđe sada u nježno šaputanje, 
pomiješano s toplim uzdisajima i žarkim pogledima. Podobro u noć 
potraja ovo slatko milovanje. Čarobni sjaj mjesečine, biglisanje 
slavulja, pjevaoca ljubavi, i zuj nestašnoga vjetrića tako zanesu 
ljubavnike u slatke snove i osjećaje da se teško od njih bude i 
osvješćuju. 

- Doba je rastati se! - sjeti se napokon Husein. - Ostaj mi 
zbogom, draga, misli na me! - Na te riječi izvadi iza pojasa zlatnu 
hamajliju koja je visjela o crnoj ženskoj kosi. - Ako poginem, evo ti 
uspomene na me! Ovo mi je najmiliji amanet od moje majke. - I objesi 
ju ljubovci oko vrata, pri čemu lakim cjelovom taknu biljur-čelo 
djevojčino. 

Mejri potekoše suze niz lica. - Uzmi sa sobom ovu kitu cvijeća! 
- progovori Mejra tihim glasom, - cvijeće će povenuti, ali moja ljubav 
nikada. Ostaj zbogom, Alah te pratio na svim tvoj im putevima. 
Husein prinese k ustima mirisavu kiticu, pruži ruku ljubovci i žurnim 
korakom pusti se k ogradi gdje zajaha vjerna ata, otkasa lagano u logor. 
Mejra stoji nepomično i gleda za njim. 

- Hajdemo, ružice moja! - opomenu ju Jurka. - Već je kasno, 
pođimo na počinak! 


: Mejra se ganu i obje djevojke pođu muče u kulu. 
Cim je svitati počelo, četa na poljani spremi se na polazak. Istim redom 
kako su došli, tako sada kreću dalje. 


S istoga mjesta, na kom bijahu jučer u bašči, gledahu Mejra i 
Jurka odlazak čete. Uz tutanj talambasa i jeku svirala otiđe četa na 
Orlovo polje. Husein-kapetan, njezin vođa, poigrava vilinskoga bijelca 1 
neprestano gleda spram Rustem-begovoj kuli. Mejra vidi također mlada 
junaka u bijeloj čalmi sa sjajnom čelenkom i zelenim kaftanom i ne 
skida oka s njega. Srce joj se širi od ponosa da ju takav junak ljubi. 
Danas nije nimalo bolom satrvena, danas je ona viteška Bosanka koja se 
zanosi junaštvom i bojnom slavom. Kad je za to konjica završila bojne 
redove i gusta prašina sve obavila da se od nje ništa ne mogaše vidjeti, 
mahnu Mejra rukom k strani kud je četa kretala i kliknu: ,,Srećno pošao, 
dragi! Zdrav 1 čestit mi se opet vratio!“ 


II. 


Pod Bijeljinom, blizu Drine, blizu srpske međe, puklo široko 
Orlovo polje. Bistro oko jedva mu može kraj dogledati. Drugda mirno 
polje sad je oživjelo neobičnim životom. Silna vojska pritisnula ga i 
razapela po njem svoje bijele čadorove. To je bosanska vojska koja se je 
sakupila na Orlovu polju, da odonud preko Drine krene u susret 
Moskovu. Vojska broji trideset hiljada junaka, vještih oružju, a željnih 
krvava boja i okršaja. Od svih krajeva ponosne Bosne ima vojnika u toj 
vojsci. Mrki Arnauti od Novog Pazara, ljuti Krajišnici od hrvatske 
međe, vitkostasi Posavci, kršni Podrinci, sokolovi iz sanske doline, 
golemi delije iz travanjskoga polja, vrve i vrzmaju se u logoru ove 
bosanske vojske. Njezini zapovjednici jesu sada vezirov ćehaja i molah, 
dočim je Avdurahim vezir imao kasnije stići iz Sarajeva. 
Više tjedana ležaše ta vojska, ne krećući se s mjesta, a uzrok tomu 

bijaše sultanov vazal, srpski knez Miloš, koji s vojskom svojom stade s 
onu stranu Drine da Bošnjacima zakrči put preko Srbije. Kad je ćehaja 
po svojim porucima zatražio od Miloša da može bosanska vojska 
slobodno i mirno prijeći Drinu 1 prolaziti Srbijom, odgovori Miloš: da 
njegov narod i onda dosta trpi kad zemljom prolaze i omanje čete radi 
pojačanja beogradske posade, a što bi istom sada imao podnositi od 
tako silne vojske! Zato da je odlučio ne pustiti je u svoju kneževinu, pa 
makar se morao silom tomu oprijeti. 


Ćehaja planu od jada, čuvši taj odgovor i sazva begove i 
kapetane, kao poglavice vojske, na dogovor. Razumjevši ovi o čemu se 
radi, odgovore mu dosta jasno: ,,Mi smo pošli na Moskova, a ne bijaše 
nam na umu da se bijemo s Vlasima i njihovim Milošem. Ako sultan 
nije kadar osigurati nam slobodan prolaz kroz Šumadiju, neka se ne 
nada našoj pomoći. Na dva dušmana nismo se mi digli“. 
Ćehaja javi cijeli događaj veziru u Sarajevu, moleći ga da mu ili poruči 
što ima raditi, ili da što prije sam glavom stigne na Orlovo polje. 
Međutim ne bijaše ni odgovora, ni vezira. 


Ta neizvjesnost u kojoj se je nalazila bosanska vojska, imaše 
svojih posljedica. Pristaše vezirovi koji bijahu na Orlovom polju u 
velikoj manjini, a među njima i mladi Husein-kapetan, nađoše se u 
nemilu položaju. Vezir pozva narod na oružje u ime sultana - na taj 
poziv ustade sve i pođe na vojsku, a kad tamo, sultanov podanik ne da 
im ići dalje proti din-dušmaninu Otomanskoga Carstva i svete vjere 
Prorokove; a sultan ne ima snage pokoriti otpornoga podanika i 
pokazati nepromjenljivost svoje svemožne volje. Ogorčeni i poklapljeni 
tužili se jedan drugome: ,,Digosmo se kao junaci, a vratit ćemo se kao 
babe. Od sramote nećemo se smjeti svijetu pokazati“. 


Protivnici pako vezirovi radovali se u potaji toj neprilici, 
govoreći: ,,Zar da nam zapovijeda sultan koji nije kadar da obuzda ni 
samoga Miloša sa šakom njegove vojske? Ili možda da se mi pobijemo 
s Vlasima? Zar nisu krvožedni sultanovi sluge već dosta naših 
posmicali, nego da i sami od volje za nj ginemo? Vele nam: sultan je u 
nevolji! I pravo je! Tko se od Alaha odvrne, odnemariv čistu vjeru 

Prorokovu, past će u nevolju. Neka mu pomognu sada njegovi đauri 
koji su mu se toliko omiljeli“. 


Jednoga dana nađe se oveće društvo u čadoru bega Kulenovića 
iz Kulen-Vakufa. Srčući kavu i pušeći čibuk sjede tu na ponamještenim 
dušecima: Rustem-beg Altomanović sa dva sina Ahmetom i Jusufom, 
kapetan Novin od Novina grada, Tuzla-kapetan, Čekić-beg iz hanske 
doline, kapetani Klima i Krupa, Filipović-beg iz Glamoča i Ali-paša 
Vidaić, nasljedni gospodar zvornički. 


Ovo su tjemenjaci stranke u Bosni, koja je protivna reformama 
cara Mahmuda i koja je pošla na Orlovo polje samo zato da se što više 
složi i sporazumije. Mladi Ali Vidaić najnoviji je njezin član. Zna se da 
je on Avdurahima vezira, kad je ovaj prešao Drinu, ne samo bez otpora 
nego upravo gostoljubivo primio u svoj grad Zvornik. Mladi gospodar 
zvornički bijaše tada uvjeren da se mora uvesti bolji red u zemlji i da se 
begovi i kapetani moraju pokoriti odredbama sultanovim. Nu kad je 
vidio kako je Avdurahim vezir počeo krvoločno vladati, bacajući u smrt 
tolike i tolike bosanske junake samo zato što su u reformama 
sultanovim nazirali povredu vjere Prorokove i starih svojih adeta - 
počeo se je Ali kajati rad svoga nerazbora da je onako nepromišljeno 
primio pod svoj krov, a u zaštitu, nemiloga krvnika svojih zemljaka 
među kojima bijaše dosta njegovih znanaca, pače i rođaka. On je zato 
jedva čekao priliku da prijeđe k nezadovoljnicima kojih ipak bijaše 
velika većina u zemlji. Najljepša prilika pruži mu se za to na Orlovu 
polju. 


Stari Rustem-beg Altomanović bijaše najbolji prijatelj oca 
Alijina, pa je tako poznavao i Ali-pašu još od malih nogu. Njegovi 
sinovi bijahu vršnjaci Alijini i zato mu je starac upravo očinskom 
ljubavlju privržen bio, pa je samo žalio da je mladi čovjek nesmotreno 
pristao uz Osmanlije. Čim je, dakle, Rustem-beg stigao na Orlovo polje, 
pohodi ga Ali Vidaić, ispovjedi mu svoju nevolju i iskreno se pokaja 
radi svoje zablude. Starac Rustem vrlo se obradova obraćeniku i ogrliv 
ga reče: , Dobro nam došo! Dosta si mlad, pa ćeš imati vremena da onu 
ljagu opereš sa svoga imena!“ Od toga časa bijaše Ali Vidaić uvijek s 
poglavicama stranke otpornika. 

Danas je njihovo kolo neobično veselo. Ti nezadovoljnici nisu 
već odavna tako zadovoljni bili kao danas. Ali Vidaić dobi naime 
pouzdanu vijest iz Zvornika da se je u Sarajevu digla buna, i buntovnici 
da su Avdurahima vezira zagnali u tvrđavu gdje ga sada podsjedaju. Na 
taj glas oživješe stare, pritajene nade bosanskih begova i kapetana. 


- Ded, imena ti, pričaj kako se to zbilo! - saleti Vidaića beg 
Filipović komu ne bijaše pobliže ta stvar poznata. 


- Kazuj, Alija! - prihvatiše drugovi koji također nisu bili o svem 
obaviješteni. 


- Kao svuda - poče Vidaić, odloživ na čas čibuk - sakupila se 
četa i u Visokom kod Sarajeva da krene s drugima na ovo polje. 
Sarajlije, koji nisu zaboravili krvološtva novoga vezira što je dao na 
stotine njihovih građana pogubiti, podgovore Visočane, među kojima 
bijaše preko trećina bivših janjičara, da ne idu na Orlovo polje nego da 
sađu pred Sarajevo i zaištu od vezira novaca za vojnu. Visočani to jedva 
dočekaju i učine sve onako kako su ih naučili Sarajlije. Kad je ta četa 
ujedanput pala pred Sarajevo, začudi se vezir s toga događaja i pošalje 
novoga kapidži-bašu, koji je stigao nedavno iz Stambula, sa još 
nekoliko uglednih građana da upitaju ljude za uzrok zašto su sašli pred 
Sarajevo. Kako je upravo bio blagdan 1 svijet praznovao, pođe nekoliko 
hiljada ljudi s vezirovim odaslanicima k Visočanima. Zašto su išli, 
vidjet će se odmah. Kad je kapidži-baša, ohol Osmanlija, oštrom riječi 
pozvao četu da ima krenuti na Orlovo polje, stupi iz reda nekoliko 
siromašnih Visočana i kažu u lice kapidžiji da bez novaca ne mogu ni 
korak dalje, jer da su nekoji, dok su se samo za vojnu opremili i do 
Sarajeva došli, prinuždeni bili svoju djecu rasprodati. Kapidži-baša 
planu na te riječi i zapovjedi svojoj pratnji da one koji tako govorahu 
pohvataju i smaknu. Nu to ne bijaše lak posao. ,,Tko vjeruje u Proroka“, 
vapijahu oni, ,pomozi nam i izbavi nas!“ Sve se maši za oružje: i 
Visočani i Sarajlije, a od ovih kako oni koji su znali za urotu, tako i oni 
koji su od radoznalosti izašli iz grada. Kapidži-baša i ostali vezirovi 
ljudi nisu imali ni toliko vremena da uzjašu na svoje konje, već pješice, 
što ih noge nose, nagnu bježati natrag u varoš. Naši poprate ih tanetima 
iz pušaka i s velikom halabukom uđu u grad. Vezirovi vojnici staviše se 

na otpor. Bijaše ih kakove dvije tisuće, ali ne na okupu. Na svakom 
zgodnijem mjestu: na mostovima, kod džamija i jačih kuća opirahu se 
oni, nu uzalud. Bijaše ih premalo protiv većoj, bijesnoj sili. Samo 
nekoliko njih spasi se u tvrđavu u kojoj se je nalazio vezir, i otuda stanu 
pucati iz topova na varoš. Naši ih sada podsjedaju i podsjedat će sve 
dotle dok im se vezir živ u ruke ne preda. Dugo neće čekati jer u tvrđavi 
nema hrane, a i pomoći nema niotkuda. - Ali Vidaić svrši. 


- Eto guje u procijepu! - nasmija se zlorado Filipović-beg. 


- Baš su nas lijepo iznenadili ti Sarajlije - reče Krupa-kapetan - 
valja im pamet! 


- Pita se samo šta će uraditi s njim kad im se preda? - primijeti 
Cekić-beg. - Hoće li ga pustiti slobodna, ili će mu suditi, kao što je on 
sudio njima? 


- Nije zaslužio da srećno prođe - reče oporo Klima-kapetan - taj 
osmanlijski pas dosta se je nalizao naše nedužne krvi. 


- Čudim se - prihvati sada riječ beg Kulenović - da ćehaja nije 
dobio nikakova glasa o toj zgodi. U takvoj neprilici valjda ga je vezir 
pozvao u pomoć, još gdje zna da ima pristaša u ovoj vojsci. 


- Zar misliš - progovori sada Rustem-beg Altomanović koji je 
dosele mirno sjedio i slušao - da će se oni usuditi priteći mu u pomoć. 
Tako mi poštena obraza, mi bi ih zaustavili. - I taknu se starac rukom 
svoje prosijede brade u znak da je spreman ono i učiniti što bješe 
izustio. 


- Ija mislim da se neće usuditi - progovori opet Čekić-beg - ta 
oni su brojem kud slabiji od nas. 

- Budimo dakle na oprezu, da nas ne prevare - reče beg 
Kulenović, srknuv iz fildžana kave. 

U taj čas pojavi se pred čadorom ćehaja. S njim bijahu: Husein- 
kapetan, stari Memić-aga, ajan srebrenički, Đul-aga sarajevski. Ova 


trojica bijahu jedini pristaše  sultanovi u bosanskoj vojsci. 
Vidjevši ih beg Kulenović pridiže se 1 pozva u čador, te ih nudi kao i 

druge kavom i čibukom. Ćehaja bijaše očito smeten i pokunjen. Poslije 
nekoliko časaka maši se rukom u njedra te izvadi pismo. 


- Zle vam glase imam priopćiti - poče ćehaja razmotav pismo. - 
Moj dični gospodar, vezir Avdurahim, javlja mi tužnih vijesti iz 
Sarajeva. Sarajevski nemirnjaci i ostanci rašćeranih janjičara, što se 
dosele tajno vrzahu po selima i skrovištima oko Sarajeva, pobuniše 
neuke ljude u Visokom i sarajevsku fukaru da traže novaca od vezira. 
Otkud će veziru novci kad ih ni sam sultan dosta nema, potrošiv ih na 
tolike vojne s nevjernim Moskovom. Kad ne dobiše novca od vezira, 
oni udare na nj sa svih strana, potuku veći dio njegovih vojnika i 
saćeraju ga u tvrđavu gdje ga sada podsjedaju. 


- To mi sve znamo - primijeti oporo Klima-kapetan, da ćehaji 
umalo što nije ispalo pismo iz ruku od silna presenećenja. 


- Vezir me poziva da mu u pomoć dođem produži ćehaja i uze 
motriti Klimu-kapetana, pa za njim druge. 


- Volja te - odsiječe beg Filipović, znajući da ćehaja nije poveo 
sobom više od dvije stotine momaka i da sam na svoju ruku ne može 
ništa poduzeti. 


- A vi Bošnjaci? - upita ćehaja glasom drhtavim od gnjeva. 
- Mi ostajemo tu! - odgovori posve hladno beg Kulenović. 
- Al ako vas pozovem ja, vaš zapovjednik? - planu ćehaja. 


- Naš zapovjednik? - unese sada glavu beg Altomanović. - 
Dosele, kad smo mi begovi i kapetani išli na vojnu, bijahu nam 
zapovjednici naši alaj-bezi, a ti si ćehaja vezirov, ti nam ne možeš biti 
zapovjednikom. 


- Vi mi, dakle, odričete posluh, ne mislite slušati mojih 
zapovijedi? - upita ćehaja jarosno. 


- Ne! - bijaše jednoglasni odgovor njih desetorice 
nezadovoljnika. 


Nastade tišina. Ćehaja šuti i ukočeno gleda preda se. Vidi se da 
sve kuha 1 kipi u njem. Ovakovoj nedaći nije se ćehaja ni izdaleka 

nadao. Kad mu je ulak vezirov donio pismo, pozva k sebi privrženike 
sultanove: Husein-bega, staroga Memić-agu i Đul-agu sarajevskog i 
upita ih za savjet. Ovi i bez toga ozlojeđeni zaustavom vojske na Drini, 
odvrate mu da bi svakako valjalo i s drugima se posavjetovati, i tako 
dođe ćehaja s njima u čador bega Kulenovića na dogovor. Vidjevši sada 
da stranka otpornička kani ostaviti vezira na cjedilu, okrenu se ćehaja 
prama ovoj trojici i reče oporo: 


- Govorite sada vi, koji ste me naputili amo, u osinjak. 
Ponositim pogledom omjeri ga Husein-beg. 


- Što da govorimo? - poče mladi kapetan muževnim, dubokim 
glasom, stvorenim za zapovijedanje. - Nas se obično kasno pita kad već 
dobar savjet nije kadar pomoći. Da su vezirove sluge pustile na miru 
visočku fukaru, umjesto što su je išle hvatati u nakani da je pogube, ne 
bi svega toga bilo. Ljudi bi se razišli i nikomu ništa. Siloviti vezirov 
kapidži-baša mislio je da će okrutnošću stvoriti red, a ono se rodi buna, 
koju vezir nije kadar svladati. 


- Hoće, ako mu bar vi pomognete! - reče ćehaja, pogledav 
Huseina i dvojicu njegovih jednomišljenika. 


Beg Kulenović 1 prvi njegovi pohodnici, a osobito Rustem-beg 
Altomanović, upru poglede u Huseina, željni čuti šta li će ovaj na to 
odgovoriti. 


- Ti ideš da iskušaš našu vjernost, ćehajo? - progovori poslije 
kratke stanke Husein-beg - čuj, dakle, istinu! Jest! ja sam odan sultanu 
jer je on poglavica svih muslimana i jer su potomci Osmana vazda bili 
najjači štit islama. Ja sam zato zakleti neprijatelj Moskovu jer on ide da 
nas zatare. Kad su se Moskovi digli, mi smo za volju sultanu na poziv 
vezirov skočili na oružje i imamo volju boriti se s njima. Sakupismo se 
tu na Orlovu polju, pa što doživjesmo? Sultanov podanik, njegov rob do 
jučer, knez Miloš, krati nam prijelaz preko Drine. Zar da se možda 
bijemo s njim i preko polovice izginemo prije nego se protučemo kroz 
svu Šumadiju i stignemo na Dunav? Nitko nam ne zna kazati šta da 
počnemo, kamo da okrenemo, već dangubeć trošimo tu dane i novce 
koje mi begovi plaćamo držeć na okupu velike čete. Nisu li u Stambulu 

prije znali da nema vjere u Miloša koji sluša na mig moskovskoga cara, 
a sultanu se samo od nevolje pokorava? Sramota je to za nas kakvoj 
nema pametara. Digosmo se na dušmana, pa se moramo vratiti a da ga 
ni vidjeli nismo. I ti sada hoćeš da idemo u pomoć veziru koji je odredio 
da se sakupimo na Orlovom polju, koji je najviše kriv svoj našoj 
sramoti? Do toga vezira nije meni stalo, nit imam volje izbavljati ga. A 
kad bi sve imao volje priteći mu u pomoć, zar misliš da bi mu to 
pomoglo? Znaš i sam da on u Bosni ima malo pravih prijatelja, a na 
hiljade neprijatelja, koji jedva čekaju zgodu da mu se osvete za njegova 
okrutna djela. Ti neprijatelji su tako jaki da ga od njih ni sam sultan, 
kako je sada u nevolji, nije kadar obraniti. Zato ti evo savjetujem da 
poručiš veziru neka se nikakovoj pomoći ne nada i neka gleda da mu 
Sarajlije dozvole slobodan odlazak. Tako će bar spasiti glavu i očuvati 
vezirsku svoju čast. 


Cuvši te riječi, odloži ćehaja čibuk, pozdravi rukom društvo i 
izađe iz čadora mrka pogleda, kao čovjek koji se nema ničemu da nada, 
pa se u toj nemoći još jedi i u sebi grize. 


Sakupljeni begovi i kapetani bijahu presenećeni, slušajući 
Huseinove riječi. Njegovi jednomišljenici, a i sami protivnici cijenjahu 
uvelike vrline mladoga Gradaščevića koji je uživao u Bosni glas učena 
čovjeka, i Husein bijaše doista po tursku dosta naobražen. Zato svaka 
riječ njegova bijaše dvostruko uvažavana. 


- Ejvala ti, aferim, kapetane! - povlađivahu mu s otporničke 
strane pošto se bješe ćehaja udaljio. 


- Uhvati se u naše kolo, Huseine! Evo ti desnice! - progovori 
Ali-paša Vidaić, pružajuć mu desnu ruku. 


- U kolu gdje si ti, meni nema mjesta! - odvrati Husein, omjeriv 
prezirnim pogledom Vidaića. - Od Bošnjaka ti si prvi pružio ruku 
veziru, 1 prvi si ga ti opet ostavio. Gdje je tu vjera? Zar tako rade 
pošteni ljudi? 


Husein ne mogaše oprostiti Ali-paši Vidaiću da je, došavši na 
Orlovo polje, odmah pristao uz nezadovoljnike, dočim se je sve dotle 
vladao kao privrženik sultanov i vjeran pristaša Avdurahima vezira 

koga je, kad je stupio na zemlju bosansku, prijateljski primio u svoj 
grad Zvornik. Husein je u tom postupku nazirao beznačajnost i 
prevrtljivost, te nije mario dalje ispitivati razloge i uzroke koji su 
Vidaića prinukali da okrene leđa veziru. On bijaše u Huseinovim očima 
čovjek crna obraza, a takove je ljude Husein svom snagom svoje 
strastvene duše prezirao. 


Čuvši Ali Vidaić trpke riječi Huseinove, skoči kao pomaman sa 
svoga dušeka i trgnu britku sablju od bedre. 


- Odmetniče, udvorice osmanlijska! - ruknu Ali Vidaić i 
uzmahnu sabljom na Huseina koji bješe također skočio na noge i 
potegao sablju na obranu svoju. 


- Udri, kukavice! - zagrmi Husein s bijesnim očima, držeć 
spreman oštru damaskinju. 


Kako bijahu obojica razjarena, sigurno se ne bi bez krvi 
razminuli, da nisu među njih skočili ostali drugovi i rastavili ih. Memić- 
aga i Đul-aga odvuku silom Huseina iz čadora, dok su Ali Vidaića 
zaustavljali i mirili njegovi prijatelji. 

- Ne valja tako! - govoraše Rustem-beg Altomanović. - Sramota 
bi bila pred vojskom da joj se vođe kolju kao din-dušmani. 


- Bolje je mirovati - potvrdi beg Kulenović - još bi se i čete 
mogle među sobom radi svojih vođa pobiti, a toga nam ne treba. 
Ali Vidaić, koga su s teškom mukom umirili, ode iz čadora, zaklev se u 
sebi da će se zbog te pogrde osvetiti Husein-kapetanu. Za njim se i 
ostali bezi i kapetani raziđoše, svaki u svoj čador. 


Vani nastajaše večernje doba. Sunce bijaše upravo zapalo, nu 
sav obzor sjao je u svijetlom žaru, kao što je navadno u vedrim 
srpanjskim večerima. Iz okolice vraćali se žeteoci, pjevajući svojim 
kućama da snom okrijepe trudno tijelo za sutrašnji dan, a pastiri, 
prebirući na frulu, gonili s paše stada ovaca, dižući za sobom čitave 
oblake prašine. U logoru bosanske vojske danas je neobično živo i 
veselo. Vijest o sarajevskim događajima raznesla se po svoj vojsci i sve 
se veselilo nevolji u koju je dospio omraženi vezir Avdurahim. Vojvode 

četa lete u sav trk širokom poljanom na brzim konjima, natječući se 
među sobom tko će prije na odredenu metu stići; obična momčad sjela, 
ili stala uokrug, pa se veselo razgovara ili šalu zbija; s više strana dopiru 
glasovi sitne tamburice uz koje se ori ljubavna pjesma mlada vojnika 
koji misli na svoje drago koje je, polazeći na vojnu, morao ostaviti. Na 
južnoj strani logora gdje bijaše utaborena Đul-agina četa, sastavljena 
gotovo od samih Arnauta, bijaše osobito živo. Više ciganskih porodica 
razapelo je tik logora uz Drinu svoje šatore: Muškarci kuju i popravljaju 
oružje, dobnije ženske kuhaju jelo u čađavim kotlovima oko kojih se 
vrza naga Cigančad, kudraste glave, a djevojke s vranom, raspletenom 
kosom, žarkastim licem i vatrenim očima udaraju u tamburice i 
bosonoge, razgaljenih njedara plešu vrlo razuzdane igre na zabavu 
gledalaca. Mrki Arnauti i vojnici od raznih drugih četa opasali gustim 
lancem plesačice, pa gledaju. Među njima vidi se i nekoliko odličnih 
lica, ponajviše sve sami sarajevski age, što sjedeći na konjima rado 
motre bijesnu igru mladih Ciganaka, ter im ovda-onda dobace po punu 
pregršt para na prostrti ćilim. 


Tad ujedanput nasta žamor među vojnicima koji se stadoše 
razmicati i tiskati svi k jednoj strani. Od Bijeljine dojurio na konju mlad 
sarajevski aga sa šestoricom konjanika negdašnjih janjičara. Konjanici 
su utruđeni, a konji u jednom znoju i zadahćeni. Mora da su silno žurili 
kad su tako izmoreni. 


- Junaci, braćo! - viknuo mladi aga jakim grlom. - Sarajevo je 
sad naše! Vezir Avdurahim ne sjedi više u njem. 


Radostan žamor pozdravi taj glas. Sarajevski age 1 drugi 
odličnici, što bijahu izmiješani među vojnicima, trgnuše kubure iz pasa, 
te stadoše u znak radosti pucati iz njih tako žestoko da se je s onu stranu 
Drine uskomešala Miloševa vojska, misleći da se Bošnjaci spremaju na 
nju udariti. 


Na taj žamor i još više pucnjavu diže se na noge posljednji 
čovjek u bosanskom logoru. Sve trči i radoznalo pita: Što je? 


- Sarajevo je naše! Avdurahim vezir ne sjedi više u njem! - čuje 
se radostan odgovor iz hiljadu usta. Neopisiva radost zavlada četama 

kad čuše tu vijest. Neki se smiju, neki od radosti potcikuju, neki se opet 
grle i u lice ljube, hvaleć Alahu da je spasio narod od nemilog krvopije. 
Tako se raduje narod kad strese sa sebe silnika svoga, a od te radosti 
teško da ima slađe, jer u takovim zgodama preporađa se narod i počima 
živjeti novim životom. 

Sve se sleglo oko nadošlih konjanika koji im potanko 
pripovijedaju sav događaj o sarajevskoj pobuni i predaji vezirovoj. 
Vezir Avdurahim, šćeran u tvrđavu, branio se u njoj s nekoliko stotina 
svojih vojnika cigla tri dana, bijući varoš iz svojih topova. Nu kad mu 
izgibe veći dio vojnika, poče se dogovarati o predaji. Mlađi i vatreniji 
Sarajlije ne bijahu voljni dozvoliti veziru slobodan odlazak koji je ovaj 
zahtijevao; nu stariji i iskusniji ne želeći tjerati mak na konac i 
zadovoljni dosadašnjim uspjehom, nagovore mladež da popusti, i tako 
ostavi vezir Avdurahim tvrđavu, odvukav sa sobom topove koje bješe 
tamo prije dopremio, ter krenu k vojsci na Orlovo polje. 
Kad su četovođe bosanske vojske razumjele da Avdurahim vezir kreće 
na Orlovo polje, sastanu se na dogovor i zaključe da će se odmah razići, 
svaki k sebi. Znali su oni da bi sultan, ako bi njihovom pomoću odbio 
Ruse od svoga carstva, odmah se na njih oborio da ih pokori. Zato se i 
požuriše da krenu kući prije nego vezir u tabor stigne. Još iste one noći 
ostaviše mnogi Orlovo polje, a ranom zorom stade se sva vojska 
razilaziti: ,,Živjela sloboda! Živjela uspomena djedova!“ klicalo se na 
sve strane i s tim usklicima raziđe se dobrovoljačka bosanska vojska. 
Husein-kapetan krenu među posljednjima. Suznim okom gledaše na 
rasap te doista krasne vojske. ,,Srce me boli to gledajući!“ govoraše on 
Đul-agi sarajevskom, ,,trideset hiljada ima sada sultan manje boraca za 
svoju obranu i obranu vjere Prorokove. A tko je tomu kriv. Lakoumni 
divan i nespretni sluge carevi. Dosad mi Bošnjaci bijasmo, a i zvahu nas 
branom Stambula, odsada dvojim da ćemo to ikada već biti“. I pogodio 
je. Ovo bijaše zadnja dobrovoljačka vojska koju su Bošnjaci za svoga 
sultana sakupili. 


Podvečer ostade na Orlovu polju sam ćehaja i Đul-aga sa svojim 
četama. Oni odlučiše dočekati vezira i dočekaše ga dru i dan. Putem čuo 
je on sve što se je zbilo s vojskom i bijaše odmah načistu što ima 
učiniti. ,,Idi i ti kući!“ reče Đul-agi, ,,da ne doživiš neprilike radi mene. 

Ja se ionako neću vratiti“. Tako se i dogodi. Đul-aga vrati se sa svojom 
četom u Sarajevo, a vezir pridruživši vojnike što ih imaše uza se ćehaja, 
krenu s ovima u Travnik, a otuda na bojište proti Rusima. 
U Bosnu nije se više povratio. 


IV. 


Ali-paša Vidaić ne odvede svoje čete natrag u Zvornik nego ju 
predade svomu rođaku Mahmud-agi, a sam pođe s Rustem-begom 
Altomanovićem koji ga bješe pozvao da sprovede neko vrijeme kod 
njega na njegovu dobru. 


U društvu svojih vršnjaka Ahmeta i Jusufa, sinova Rustem- 
begovih, ugodno su mogli prolaziti dani Aliji Vidaiću. Sva trojica 
bijahu veliki ljubitelji lova, a u planini Majevici ima dosta lovine: srna, 
veprova, međeda, i druge divljači. Zato se Ali-paša unaprijed veselio 
boravku svojemu kod staroga Rustem-bega. 
Drugi dan kako su stigli u Zvornik prispije za njima i Husein-kapetan sa 
svojom četom. Četu ostavi da počine, a sam pojaše prema kuli Rustem- 
begovoj. Pred kulom sjedio je stari sluga begov Zulfo. 


- Je li kod kuće Rustem-beg? - upita Husein-kapetan, zaustavivši 
konja. 


- Jest, kod kuće - odgovori Zulfo. 
- Sam? 
- Ali-paša Vidaić je kod njega u pohodima. 


Huseinovo lice smrče se u tinji čas. Ne reče dalje ni riječi, već 
okrene konja i odjuri k svojoj četi. Zabezeknuto gledao je za njim starac 
Zulfo: ,,Nuto, pobježe! Cudan li je taj kapetan!“ 


Niti jedan sat ne počivaše četa i morade krenuti dalje. Husein 
htjede da sada na povratku isprosi Mejru, no čuvši da je mrski mu Ali 
Vidaić u pohodima kod Rustem-bega, predomisli se 1 odluči da će 

poslije, kada se Vidaić vrati u Zvornik, pohoditi bega Altomanovića i 
isprositi ljubovcu svoju. Zlovoljan što je morao odgoditi svoju namisao, 
jahaše muče pred pješadijom, gledajući mrko preda = se. 
Lijepa Mejra sašla u bašču kad je čula da odlazi Huseinova četa. Gleda 
djevojka četu, poznaje u njoj svoga dragog i suze joj zaliju crne oči: 


- Jaoh meni jadnoj! ode, a da me i vidio nije - zatuži turobno 
Mejra. 


- Poginut ću, Jurko, od boli, vidiš da se i ne obazire na me... Moj 
se Huso srdi, il ne mari za me - govoraše kroz plač ljubavlju zatravljeno 
djevojče. 

- Ne srdi se on na te, ljubezna - stade ju tješiti Jurka - već se ljuti 
da ti nije babu sama zatekao... Nisi I' čula, što nam Zulfo reče?... 
Sigurno je pošao da te isprosi, al nije htio da drugi saznadu o čem se 
radi. 


Mejra naslonila desnu ruku i glavu na rame Jurkino, pa sluša i 
ne sluša njezine riječi. Suznim okom i od čežnje napol otvorenih usta 
gleda za svojim dragim dok ga može pogledom  sustizati. 
Njezina braća i s njima Ali Vidaić sašla također u bašču da vide kako 
odlazi velika četa Huseinova. Ta sva trojica ljube nadasve vojnički 
zanat, pa da propuste nagledati se takova prizora! Ni ne sluteći da je u 
bašči Mejra, približe joj se s boka na kojih deset koračaja a da ih 
djevojke ni opazile nisu. 


Ali-paša stade kao začaran, ugledavši nezastrto, divotno lice 
Mejrino. 

- Jeli to Mejra? - upita on braću glasom, dršćućim od nekušanog 
utiska. 

- Jest, ona je! - odvrati Ahmet - a ona kaurkinja vazda je s njom, 
da joj vrijeme krati. 

Mejra ne ču tihi taj razgovor u svojoj blizini, jer čovjek u 
ljubavnom opoju obnevidi i ogluši za sav ostali svijet, nu Jurku ne 
minuše ti posve zbliza dolazeći glasovi. 

- Ajdemo, draga! - šapnu ona Mejri - motre nas. Mejra se trgnu i 
žarkim okom ošinuvši oko sebe, pokri lice koprenom i brzim korakom 
ode s Jurkom iz bašče. 


- Poplašili smo ju! - reče Ali, sabravši se ponešto. - Ma je 
krasna, braćo, ta seja vaša - primijeti Ali u svom zanosu u kom se još 
nije umio pravo snaći. 


Braća Mejrina nasmjehnu se toj primjedbi svoga druga, ne 
rekavši ništa. 


Od toga časa bijaše Mejra neprestanom, slatkom hranom misli i 
želja Alijinih. Mladić postade zamišljen i mučaljiv; lovi, jaše, razgovara 
se preko volje. Najvoli ostati kod kuće i šuljati se okolo kule, motreći 
neprestance u zastrte prozore Mejrine neće li ga odonud sunce ogrijati. 
No uzalud mu čekanje, uzalud nadanje. Mejra se nijedanput ne pokaza 
ni na prozoru, ni na trijemu, a u dvorište i u bašču silažaše samo onda 
kad je znala da je Ali-paša s braćom nekamo otišo. Ubogi Ali hoće da 
poludi od očajane ljubavi. 


Jedanput sustavi u dvorištu Jurku kad je baš nosila u vedrici 
hladne vode za svoju gospodaricu i drugu, i utisnu joj u ruku kitu 
cvijeća: 

- Tako ti bogomolje! - progovori Ali-paša - predaj tu kitu cvijeća 
Mejri i kaži joj neka me ne ubija i ne krije se preda mnom; kaži joj da 
mi je draža od očiju, da ju volim neg dušu, neg život svoj. 
Sažaljivim okom pogleda Jurka lijepoga mladića kojemu su te riječi iz 
dna srca tekle. 


- Žao mi te je, čestiti pašo! - reče Jurka nesigurnim glasom. 
- Ti me žališ? Zašto? Kazuj samo! Ne boj se! - saleti ju Ali. 


- Mejra već ljubi drugoga! - izusti Jurka potiho. 


- Drugoga? - ponovi Ali i usne mu poblijedješe, nu uza sve to 
činilo se je ipak da je bio pripravan čuti takav odgovor. - Ti znaš koga, 
imenuj ga! - nastavi Ali glasom koji je zanosio na zapovijed. 


- Ne smijem, gospodaru! - promuca Jurka i stade drhtati. Sad je 
istom uvidjela kako je ludo uradila, izdavši tajnu svoje gospodarice. 

- Moraš mi reći, ja ga moram znati - govoraše dršćućim glasom 
Ali, i pograbi grčevito Jurkinu ruku. 


- Ne mogu, ne smijem, gospodaru! - moljaše kroz plač djevojka. 
- Smiluj se i pusti me! 


Ali-paša škrinu zubima, ispusti djevojčinu ruku i pošeta dalje 
dvorištem. 


Jurka sva izvan sebe hrupi u Mejrinu sobu. 
- Što ti je, curo? - upita ju prestrašena Mejra. 


- Zlo uradih, Mejro! Ti ćeš me karati! - odgovori kroz plač 
djevojka i pripovjedi sve što se je maloprije zbilo u dvorištu među njom 
i Ali-pašom. 

- Umiri se! - utješi Mejra napol očajanu Jurku. - Dobro si 
uradila; sada će sigurno zamrziti na me 1 prije odavle otići. Ionako je na 
putu, meni i Huseinu. 


- A ta kita cvijeća koju ti po meni šalje, hoćeš li ju zadržati? - 
upita Jurka Mejru. 


Kod bosanskih muhamedovaca, kada momak šalje djevojci 
kakav ljubavni dar a ova ga primi, ili štoviše uzvraća, uzima se pod 
izvjesno da djevojka toga momka voli, i obratno. Kad zato Jurka 
spomenu Mejri darovanu kitu cvijeća, reče ova: 


- Zadrži ju samo za sebe. Ako ju vidi kod tebe, znat će da sam 
odbila njegov dar; ako ne opazi, svejedno; zna on i bez toga da za nj ne 
marim. 


Pri tome 1 ostade. Jurka zataknu cvijeće u svoju kosu, nu ono je 
prije uvenulo i ona ga baci a da Ali-paša od svega toga ništa vidio, ni 
znao nije. Od onoga svoga razgovora s Jurkom bijaše još mrči negoli 
prije, ter bi jedva koju riječ progovorio s Rustem-begom i njegovim 
sinovima, svojim drugovima. Kad ga ovi jednom upitaju za uzrok toga 
duševnoga raspoloženja, ispovjedi im Ali svu tajnu svoga srca i onaj 
kobni razgovor s Jurkom. 

- Sad čuste što mi je na duši - završi Ali-paša svoje 
pripovijedanje - znate zašto sam ovakav: Mejra ljubi drugoga! 


- To su djetinjarije mlade djevojke - uze stariji brat Ahmet tješiti 
prijatelja. - Mejra je još dijete; istom joj je osamnaest godina; šta ona 
zna o ljubavi? Prije pol godine bijaše u Gradačcu kod tetke u pohodima. 
Tamo se, kako nam sama povjeri, upozna s Husein-kapetanom, koji 
lijepim besjedama zaludi neiskusno djevojče i sada misli da joj bez 
Huseina nema života. 


- Dakle Husein je taj! - reče gorko Ali-paša. - Moj dušmanin, 
koji me iz dna duše mrzi i prezire! 


- Žao mi te je da se bez nužde pečališ - poče opet Ahmet - zar se 
tko brine za hire lude djece, kao što su mlade djevojke. Minut će nju to 
ludovanje čim se uda. 


Ali-paša ni ne sluša što mu drug govori, već ukočeno gleda 
jednim pravcem. Celo mu se mršti, obrve stežu, a žilice oko slijepih 
očiju titraju. Tad ujedanput otvori usta na pakostan osmijeh. 


- Da, to ću uraditi. Njemu nek ostane ljubav, meni osveta - izusti 
poluglasno kao da sam sa sobom govori. Braća se zgledala, ne shvativši 
doseg Alijinih riječi. Ali-paša ode na to ravno k Rustem-begu i bez 
okolišanja zaprosi od njega Mejru. 


Starac se obradova, ogrli Aliju i tronut progovori: 


- Ne mogu željeti milijega zeta: rado ti dajem kćer svoju. Živi i 
budi srećan s njom. 


U jednom času bijaše tako odlučeno o budućnosti uboge Mejre, 
a nju nisu ni pitali, nit marili znati da li joj je to pravo, ili ne. Nemila je 
sudbina muhamedovske Bosanke. Otac se niti ne veseli ženskomu čedu 
kad mu se rodi, jer ono je stvoreno za harem, ne za svijet. U haremu se 
rodi, u njem živi, u njem umire, strana svijetu, vječna ropkinja tuđe 
volje, za djevovanja roditelja, kasnije vojna svoga. Usuprot nema veće 
radosti muhamedovskomu Bošnjaku već kad mu se rodi sin. Sinovi, oni 
su milinje i uzdanje očevo, oni su njegovi golubovi, njegovi sokolovi, 
jer oni će danas-sutra kad porastu, krotiti bijesne ate, vladat vjernom 

šarom i britkom ćordom, oživiti uspomenu slavnih djedova i ostati 
ugledom svomu potomstvu. 


I Rustem-beg ljubljaše nadasve svoja dva sina, nu ne manje 
ljubio je on i Mejru koja bijaše u svem slika i prilika pokojne mu žene. 
Mejri nisu bile ni pune četiri godine kad joj majka umrije; u 
najnevinijoj svojoj dobi osta ubogo dijete bez ljubavi materinske, bez 
njezina materinskog milovanja. Rustem-beg se ražali s toga i odsada 
bijaše dvostruko nježan i ljubezan s kćerkom, želeći joj donekle bar 
nadoknaditi gubitak majke. Gledao je on da gdje može ugodi svojemu 
djetetu, nu sada kad se je radilo o njezinoj udaji, ne pade mu na um da 
upita kćer je li joj po volji ta udaja. U Bosni nije to običaj; tu volja 
roditelja udaje kćeri često 1 proti njihovoj volji. 


Ne sluteći ništa zla pođe Rustem-beg u harem k svojoj kćerci da 
joj priopći skoru udaju. Čuvši Mejra kobnu vijest, osta kao okamenjena. 
Lice joj poblijedjelo, a nozdrvice od boli i gnjeva zadrhtale, kao da će u 
plač udariti. 


- Tako ti groba materina! - progovori djevojka iza male stanke 
glasom u kom se odavaše očajnost, gnjev 1 silovita bol ljubećega joj 
srca - ne udaji me za Aliju, babo! Ta udaja sigurna je smrt moja! 
Rustem-beg, iznenađen tim odgovorom svoje kćeri, omjeri ju ozbiljnim 
i radoznalim pogledom. 


- Zar ga mrziš? 

- Ne mrzim ga, al ljubim drugoga! - odgovori Mejra. - Nećeš se 
srditi kada čuješ koga. Slavna je roda, bogat je, lijep i junačkoga srca - 
ti ga poznaš. 

- Husein-kapetana. 

- Huseina? - trgnu se Rustem-beg. 


- Njega, babo moj, njega! - potvrdi djevojka i ispripovjedi ocu 
svoje ašikovanje s Husein-kapetanom, počam od Gradačca gdje se je s 
njim, kad je bila kod tetke, upoznala, pa do najnovijega sastanka u 
bašči. 

- Ono posljednji put - završi djevojka, kad je, vraćajući se s 
Orlova polja, htio se k tebi navrnuti, sigurno je imao nakanu isprositi 
me. Slučaj htjede da je tada odustao od svoje nakane, a uto ga drugi 
preteče. 


- Valjda je suđeno tako - reče Rustem-beg. - Ja sam te Aliji već 
obećao, sad se više ne da ništa promijeniti. Za mjesec dana doći će 
svatovi po te, a dotle gledaj da ti srce ozdravi. 


- Na te riječi izađe beg Altomanović, s mrkim licem iz Mejrine 
sobe. 


Rustem-beg nije se više ljutio na Huseina. Od onoga časa kada 
je u čadoru bega Kulenovića kazao ćehaji istinu u lice ter izjavio da nije 
voljan ići u pomoć Avdurahimu veziru, opsjednutomu u sarajevskoj 
tvrđavi. Od toga časa je Husein ušao u volju Rustem-begu jer je ovaj 
vidio da mladi kapetan nije slijepo oruđe osmanlijsko nego da radi 
onako kako mu um i srce kaže. Stoga mu bijaše upravo nemilo čuti da 
se Husein i Mejra ljube, a on mora da razvrgne tu ljubav i uništi nade 
mlađahnih ljubavnika. 


Nu tu ne bijaše već lijeka, ni pomoći. Rustem-beg je dao riječ 
Aliji Vidaiću, a on je dosele svakomu umio održati riječ, pa da ne bi 
jedincu svoga najboljega prijatelja. ,, Valjda je suđeno tako!“ ponavljaše 
starac u sebi, razmišljajući o tom  neugodnom događaju. 
Ostavši Mejra sama u svojoj sobi, popade se sva očajna obim rukama za 
glavu i briznu gorko plakati. Nadođe Jurka, čuje što se je dogodilo i od 
tuge ne može da smogne i jedne riječi. Htjela bi da tješi nesrećnu 
drugaricu, a osjeća da joj samoj treba utjehe, jer ju je već počela savjest 
gristi da je samo ona kriva nesreći Mejrinoj, izlanuv se pred Ali-pašom 
o tajnoj ljubavi begove kćeri. 


- Još nije sve propalo! - skoči ujedanput Mejra s meka dušeka i 
oko joj planu neobičnim žarom. - Još imam jednu nadu... dat će Alah, 
pa me ona neće prevariti. Husein me ljubi, a junak je od mejdana, on će 
me na silu oteti kad me oni s dobra neće da mu dadu. 


- Trebalo bi mu za dobe poručiti - primijeti Jurka. 

- To je tvoja briga, Jurko! - Tu skide Mejra s vrata jedan niz 
đerdana od žutih dukata i tisnu ga Jurki u ruku. - Evo uzmi i nađi 
uzdana momka koji će donijeti taj glas Huseinu. Samo neka odmah 
krene, jer ću poginuti od želje čekajući njegovu poruku. 
Jurka pođe odmah da izvrši Mejrin nalog. Njezin bratučed Frano, uzdan 
momak, zajaše sat kasnije paripa i odjuri kao poruk k Husein-kapetanu. 
Tri dana poslije isprosa oprosti se Ali Vidaić s Rustem-begom da se 
vrati u svoj Zvornik. Na rastanku ogrli ga Rustem-beg i reče: ,,Kupi 
poizbor svatove i dođi što prije; za mjesec dana valja da odvedeš 
djevojku“. 


Starac nije bez razloga preporučio Aliji da kupi poizbor svatove. 
Čuvši od Mejre za njezinu ljubav s Huseinom, poboja se odmah da bi 
moglo do otmice doći, nu taj svoj strah je ipak zatajio budućemu zetu. 
Sinovi Altomanovićevi isprate na konjima svoga prijatelja daleko preko 
međe svoga begluka. Praštajući se s njima, reče im Ali-paša: ,,Pazite mi 
na Mejru, čuvajte ju od Huseina!“ Braća mu zadadu vjeru da će mu 
ispuniti želju i krenuše svaki na svoju stranu. 


I otac i braća i budući vojno boje se Huseina, zaziru od njegove 
osvete. Znadu oni da će Bošnjak zaboraviti prije oca 1 majku, pregorjeti 
blago, sjaj svijeta i sam život negoli će dati da mu tko preotme 
neljubljeno još njegovo drago. 


Svake noći, poslije odlaska Alijina, stražare oružani ljudi u 
dvorištu, u bašči i oko cijele kule Rustem-begove. Mejri se je reklo da 
je to radi hajduka koji su se počeli u okolici javljati, nu ona je ipak 
slutila da se te straže namještaju od straha pred Huseinom. Ta i prije 
bijaše hajduka, nu straže nisu čuvale begove kule. Najmljeni glasnik 
Mejrin Frano povrati se isti dan kad je otišao Ali Vidaić i donese od 
Huseina poruku Mejri da će ovaj odmah doći čim se Ali-paša vrati u 
Zvornik. I zbilja, peti dan po odlasku Alijinu, stiže Husein i ujaše u 
Rustem-begovu kulu. Rustem-beg Altomanović dočeka vrlo ljubazno 
mladoga kapetana i ponudi ga kavom i čibukom. Ne čekajuć dugo poče 
Husein odmah govoriti o onom rad čega bješe došao. 


- Čuo sam, dedo, da si obećao Mejru Aliji Vidaiću? 

- Tako je, sinče! - potvrdi starac. 


- To je zlo, dedo - produži Husein - jer ja se i Mejra milujemo, a 
ja Mejre pregorjeti ne mogu. Znam ja da i ti ne možeš pogaziti svoje 
riječi, al baš zato velim da je zlo, i bit će zlo. 


- A zašto? 


- Jer će sablja među nama suditi čija da bude Mejra, ako Ali ne 
odstupi; jednog od nas dvojice mora nestati... Dođoh ti to reći da 
svjetuješ Aliji neka drugu ljubu traži, a ostavi meni djevojku koju sam 
odabrao i koja želi samo za me poći. 


- Svjetovat mu ne mogu ništa, al ću mu javit što od njega tražiš - 
reče Rustem-beg. 


- Učini to, a što ti odgovori, poruči meni. 


Rustem-beg dade mu vjeru da će mu ispuniti želju. Husein na to 
ustade i oprosti se sa starcem koji sav tronut isprati kapetana do na 
dvorište, gdje ovaj zajaše bijelca i ispade iz kule. 


Rustem-beg vratio se natrag u svoju sobu i postade mrk i 
zamišljen. ,,Žao mi ga je“, govorio je sam sobom, ,jer je viteška srca i 
ljubi moje dijete. Da se je na vrijeme javio, bio bi danas mojim zetom. 
Zašto ne imam dvije kćeri. Onda bi Mejru dao Huseinu, a drugu Aliji!“ 
Prvi put u životu poželio si Rustem-beg dvije kćeri, tako mu bijaše 
nemilo suparništvo ovih dvaju mladića, nu starac nije slutio da je Ali 
više od osvete isprosio Mejru negoli od ljubavi. Da je to starac znao, tko 
zna kako bi stvar krenula bila! 


Iza rešetaka prozora gledaše Mejra svoga dragoga kako jaše 
kroz dvorište, Husein, obazirući se prema haremu, opazi sliku drage iza 
prozora i srećan da je bar to vidio, pozdravi ju uzmahom glave, zatim 
lijevom rukom uhvati po sredini demeškinju u zlatnim koricama 1 diže 
ju prema svom licu, pokazujući ju ljubovci. Ona ga je razumjela. 


- Sabljom ćeš me oteti, je li? - govorila je sa zanosom Mejra, 
kao da se s njim razgovara. - Alah ti pomogao, junače moj! 
Podalje od kule srete se Husein s Jurkom koja se tamo, ne zna se da li 
naumice ili slučajno nađe. Mladi kapetan progovori s njom živo 

nekoliko riječi, podbode zatim vatreno konjče i poput vihra odjuri 
poljem prama zapadu, put Gradačca. 


Rustem-beg pošalje sutradan starijega sina Ahmeta u Zvornik k 
Aliji Vidaiću da mu javi sve o pohodu Husein-kapetana. Čuvši Ali-paša 
tu poruku, sjede i napisa pismo Huseinu gdje mu ovako odgovara: ,,I 
pravo je da nestane jednoga od nas, jer dok sam živ, neću zaboraviti 
tvoje uvrede od Orlova polja. Hoćeš da sablja sudi čija da bude 
djevojka, a ja velim da drukčije ne bi smjelo ni biti: tko hoće da dobije 
Mejru, treba da ju osvoji sabljom, a ne medenom riječi, što nije posao 
za junaka“. 


Husein primi pismo, pročita ga i planu kao oganj, smota i 
uzdignutom pesnicom reče: ,,Čekaj, hvalisavče!“ Zajahao odmah konja 
i s dvjema slugama poletio u Modrič k uzdanu prijatelju, da se dogovori 
s njim kako da otme djevojku. 


Po muhamedovskom običaju u Bosni dao je međutim Ali-paša, 
kao ženik, dogotoviti mladoj svečane haljine: dimije, ječermu, jelek, 
anteriju, feredžu, pa fino-fesić i peču. Sve su haljine od najskuplje svile, 
bogato zlatom i srebrom izvezene i biserom iskićene. Dimije i ječerma 
su crvene, jelek 1 anterija sjajnomodre, a feredža, kao što obično, zelene 
boje. 


Kad bijaše to gotovo i pošto je Ali-paša kod kuće naredio sve što 
treba za doček mlade i svatova, spremi se na put po djevojku. Samo se 
kaže da je poveo sa sobom veliku svatovsku četu, jer bez toga ne ide se 
po djevojku, osobito gdje se zna da ju drugi preoteti kani. U četi su sve 
sami poizbor junaci, prijatelji Alijini iz Zvornika i okolo njega. Za 
djevera uze Mahmud-agu Vidaića, bratića svoga, a za svatovskoga 
starješinu Tuzlu-kapetana. 


Treći dan podvečer stigoše svatovi u mladine dvore. Rustem-beg 
i njegova dva sina radosno ih primaju ter vode goste u gornje odaje, 

gdje su gosti počinuli, a poslije posjedali k večeri kojom ih je domaćina 
obilno podvorio. Jurkin bratić Frano odnese još iste noći Husein- 
kapetanu glas da su svatovi došli, i da će prekosutra zorom povesti sa 
sobom djevojku. 


Mejra nije klonula duhom s dolaska svatova. Zna ona da njezin 
Husein na nju misli. On joj je sva nada i uzdanje. Njezina tetka Šerifa, 
žena Nuri-age Medančića iz Gradačca, došavši Mejri za jenđu u 
svatovima, koja je voljela Huseinu nego Ali-paši Vidaiću, stala ju još 
sokoliti: ,Ne boj se, dijete“, govorila je ona, gladeći rukom Mejru, 
»Husein je junak, on će te preoteti“. Djevojki je milo slušati te riječi, 
one ju jače i sokole u teškom položaju u kom bi i snažniji duh lako 
malaksao. 


Sutradan bijaše velik blagdan kršćana katolika: Mala Gospa. Sa 
svih strana grnuše pobožnici u Zovik, koji imahu tamo svoju župu i 
svoga ujaka (fratra), da budu kod svete mise 1 da čuju riječ božju koja ih 
u vjeri i u dobru krijepi. U kukavnoj daščari, što bi imala biti crkvom, 
kućom božjom, čitaše starina župnik fra Anto svetu misu, koju je 
njegovo maleno, ali pobožno i čestito stado uz vruće molitve slušalo, a 
kasnije se  naslađivalo nebeskom hranom svete propovijedi. 
Kraj Zovika, nedaleko od kule bega Altomanovića, bijaše pod brdom 
česma hladne vode, zaklonjena uvijek sjenom od više stoljetnih 
hrastova koji stajahu tu kao na prednjoj straži šume koja se je dalje 
sterala uzbrdice. Ovdje su znali zovički župljani koji bijahu iz daljnjih 
mjesta poslije službe božje sjesti i blagovati što je svaki sa sobom od 
kuće ponio, a k njima bi se znalo pridružiti svijeta iz Zovika, stara i 
mlada, od obojega spola, pa se je čestoput mladež uhvatila u kolo i tu uz 
pjesmu i igru po koji sat veselo sprovela. Lijepa Mejra, kojoj se je 
veoma mililo kolo i pjevanje, više puta bi poručila po Jurki da zaigraju 
kolo, a ona bi s kule uživala gledajući lijepu zabavu mladoga svijeta. 
Kad je kršćanska mladež danas čula da se Mejra udaje i da će je sutra 
odvesti svatovi, dogovori se da će Mejri prije odlaska ugoditi kolom i 
pjevanjem. I stale najprije djevojke među kojima bijaše također i Jurka, 
u hrpu, pa zapjevale pjesmu koju je Mejra od svih najvoljela. Bijaše ona 
baš na prozoru, gledajući kroz rešetku prama česmi otkud joj dopriješe 
do uha poznati glasovi. Suznim okom sluša pjesmu koja je danas 

osobito odgovarala rapoloženju njezine duše. Kad su djevojke u sredini 
pjesme stale pjevati: 


Oj lijepa mlada djevojko! 
Što i ti ne ideš u kolo? 

Zar nemaš dragog u kolu? 
Ona mu kroz plač govori: 
Prođi se, momče, srdašce! 
Ija sam kolo igrala 

Kada sam dragog imala. 

A sada kolo ne igram, 

Jer mog dragog tu ne imam; 
Njegov je prsten kod mene, 
A moj je vijenac kod njega. 


trže se djevojka od prozora, savi se tetki oko vrata i kroz plač 
progovori: 


- Tetko rođena, trnov li će mi biti vijenac ako mi dragi ne dođe. 
Kod muhamedovskih Bošnjaka ne upotrebljava se doduše vijenac kod 
udaje djevojaka, kao što uopće ni vjenčanja nema, nu zato svaka 
muhamedovska Bosanka zna što je vjenčanje kod kršćanskih Bošnjaka, 
razumije taj običaj i dobro ga shvaća u pjesmi i običnom govoru. 


- Što govoriš, jadna? - ukori ju tetka - da ne dođe po te gdje ti je 
vjeru dao? 


Djevojka zamuknu i priđe opet k prozoru. Kod česme uhvatilo 
se sada oveće kolo, sve sami kršni momci i glavite djevojke. Uz laganu 
poskočnicu raznjihalo se kolo da ga bijaše milota gledati. Ali ne potraja 
dugo i u jedan tren, kao da bi presjekao, prestade se kolo vrtjeti i pjesma 
utihnu. Očito je bilo da je nešto smelo tu zabavu. I bijaše tako. Dvije 
porodice kršćanske iz sela Bijele koje prve krenuše na put kući vratiše 
se ujedanput natrag i u velikom strahu priopće drugima da su u gori, pol 
sata od česme, naišli na veliku četu Turaka, oružanih kao da će na din- 
dušmanina udariti. Sve bijaše uvjereno da su to hajduci, i ljudi se 
dogovore da će se, obašav šumu i planinu, u društvu vratiti doma. 
Krenuše odmah na put da za dana još stignu kući. Zovičani pođu 

također u svoje selo. U razlasku pristupi Frano k Jurki i reče joj tiho: - 
To je Husein. Kad se noć uhvati, on će krenuti dalje. 


Jurka ne imaše prečega posla nego odnijeti tu vijest mladoj 
udavači. Od radosti ogrli ju Mejra i okrenuvši se k tetki reče joj veselim 
glasom: - Sad sam umirena, sad nek me slobodno povedu svatovi. 


U kuli begovoj pođe sve rano na počinak, jer sutradan trebalo je 
ranim jutrom krenuti na put. I zbilja već u zoru čuo se glas Tuzle- 
kapetana, svatovskog starješine: ,,Na noge, junački svatovi, valja nam 
voditi djevojku; kratki su danci, a dugi konaci!“ Sve skočilo na noge i 
stalo se spremati. Rustem-beg Altomanović, njegova dva sina Ahmet i 
Jusuf i brat mu Mustaj unišli u harem i stupili u sobu Mejrinu koja ih s 
tetkom spremna čekala. Starac se suznim okom oprosti s kćerkom: 
»srećno pošla, Alah te pratio svojom milosti svega života tvoga!“ 
Ogrlio i izljubio kćer, što isto učiniše za njim braća i stric njezin. 
Djevojci je teško rastati se s rodnom kućom u kojoj je dosadanji vijek, 
najljepše doba ljudskoga života, svoju mladost, svoje djevovanje 
sprovela. Još jednom pogleda u bašči najmilije svoje boravište, izgrli i 
izljubi vjernu svoju jedinu drugaricu Jurku, koja ju je tiho jecajući 
čekala na trijemu, i sađe sada u dvorište gdje ju već čekahu svatovi. 
Gizdavim hodom kao paunica pristupi Mejra k vatrenomu doratu i sluge 
joj pomogoše uspeti se na nj. Tetka Šerifa, njezina jenđa, sjede također 
na konja i sada svatovi, igrajući konje, ispanu iz dvorišta. Rustem-beg 
Altomanović i oba njegova sina iđahu također s četom svatovskom, pa 
je sam boležljivi Rustemov brat Mustaj ostao u kuli Altomanovića. 
Izišavši iz avlije, ispale svatovi nekoliko hitaca iz kubura u znak veselja 
a nekoji od njih gromkim grlom zapjevaše prigodnu narodnu pjesmu. 
Naprijed jaše Tuzla-kapetan, svatski starješina, koji je u nuždi i 
zapovjednik čete; za njim jezdi ostala četa. U sredini jaše mlada na 
svom doratu koji obijesno poigrava, rekao bi čovjek od dragosti, kao da 
zna kakovo dražesno breme nosi. Uz mladu jaše s jedne strane jenđa, a s 
druge strane djever Mahmud-aga. Za mladom pristao mladoženja, a uz 
njega su otac i braća mladina, a za ovima ostali svatovi. Četa bijaše 
velika i izabrana. Kad su selom prolazili, zgrnulo se malo i veliko, i ne 
može da se nagleda tako poizbor kite svatova. Ljudi se klanjaju i 
dovikuju svatovima: ,,Sretan put, sretno doveli djevojku!“ Zamakavši 

četa u šumu, promijeni posve svoje držanje. Pjesma i žamor prestade, 
svatski starješina iskušanim okom preza sad na ovu, sad na onu stranu, 
a i svatovi motre pozorno oko sebe i slušaju napeto. 


Tamo gdje put skreće prema jugu, vodeć u Tuzlu, na jednom 
pritoku Siboštice, u divljem predjelu, sjela velika četa oružanih ljudi. 
Oni sjede spodvitih nogu i puše, dočim im konji nablizu pasu po bujnoj 
travi. S jedne strane digla se steća planina, a s druge, u uskom 
razdoblju, prostire se prijatan lug koji s jedne strane obuhvaća bujna 
livada, sterući se poput zelena saga. Ti ljudi su četa Huseinova koja 
čeka svatove da im otme djevojku. Husein sjedi među njima, a do njega 
čovjek njegove dobe, glavit i mlađahan, otmjena lica i junačkoga 
pogleda. To je beg Zlatarević, stara bosanska korjenika, koji svoju 
plemenitu lozu vuku još iz srećne dobe domaćih bosanskih kraljeva kad 
su se njegovi pređi brojili među prve velikaše kraljevstva. Ostali su 
prijatelji Husein i iz Gradačca, Modriča, Dobre, Gračanice i drugih 
obližnjih mjesta, koji su se dragovoljno odazvali pozivu Huseinovu da 
mu budu četom kad pođe otimati djevojku. 


Za noći, po jasnoj mjesečini, oni su na brzim konjima preletjeli 
prostor između Zovika do toga razdolja i tu su uhvatili zgodno mjesto 
da dočekaju svatove s djevojkom. 


Husein je mrk i malo govori, kao čovjek koji ozbiljnu stvar 
očekuje. Beg Zlatarević nasuprot vedrim licem svaki čas kaže po koju 
riječ Huseinu kao da ga želi razgovoriti, nu uzalud. Jesensko sunce 
bijaše već dobrano prižeglo, uzvinuv se povisoko vedrom nebeskom 
svodinom. Iz planine duvao je hladan vjetar, ublažujući žegu sunčanu i 
zavodeći na san umorne oči. Nekoji od čete doista legoše na travu jer 
prošle noći nisu ionako ništa spavali. Beg Zlatarević ustade i pođe 
prema otvoru razdolja. Jedva što je učinio kojih dvadeset koračaja, kadli 
stade i okrenuv se pram Huseinu, glasno doviknu: ,Evo naših!“ 
Husein skoči na noge i drugi za njim. Straža od četiri konjanika koja je 
imala paziti na napredovanje svatovske čete, sve od Zovika pa do ovoga 
razdolja, vraćala se u skoku natrag. Kad je stigla, svi je zaokupe da čuju 
što je. 

- Sada će se spustiti nizbrdice. Četa je velika kao i naša, a vodi 
ju Tuzla-kapetan. Za nekoliko časova bit će tu. 


- Na konje! - zapovjedi Husein, i svi, što bi okom trenuo, 
sjeđahu na svojim konjima, prikupivši se u hrpu da čuju daljnje 
zapovijedi mladoga kapetana. 


Husein naredi da se jedan dio čete sakrije u lug i pusti svatovsku 
četu proći tako da joj može zakrčiti uzmak ako bi možda komu palo na 
um da s mladom uteku. Jedan dio pomaknu opet naprijed gdje prestaje 
razdolje i počima uzbrdica, da zaustave svatove ako bi se htjeli protući i 
pram Tuzli bježati. Treći dio, u kom bijaše Husein glavom i uz nj beg 
Zlatarević, zakloni se južnim rubom luga. Taj odjel imao je izaći pred 
svatovsku četu i sustaviti ju. 


Pošto je svaki bio na svom mjestu, počeše se svatovi puštati 
nizbrdice. Dosada veseli i razgovorni, zamukoše ujedanput svi kao 
obuzeti nekom slutnjom. Vidi svaki da je u tom razdolju lijepa prilika 
za otmicu. Svatski starješina šiba okom desno i lijevo, ali ne opaža 
ništa. Minut će skoro i lug, kad ujedanput zagrmi hitac iz kubure. Glas 
taj uzdrma Mejru kao pravednika glas trublje božje na dan uskrsnuća; 
oči joj planuše kao živi ugljen, a lice obasja luč slatke nade. ,,To je 
Husein!“ reče ona potiho tetki pognav svoga konja k njezinomu. I jedva 
što bješe to izustila, hrupi Husein-kapetan sa svojim ljudima iz luga i 
stade na put pred uzbunjenu svatovsku četu. Djever, mladoženja, otac 1 
braća natisnuše se oko mlade da je čuvaju i zaklone. 


- Što želiš od nas, da nam staješ na put? - zapita Tuzla-kapetan 
Huseina. 


- Vi svatovi - odgovori Husein jakim glasom da je jektala sva 
dolina - vodite djevojku koju mi je vaš mladoženja preoteo. Ja i on 
pogodismo se da sablja sudi čija da bude djevojka. Vi drugi svatovi i vi 
moji ljudi mirujte, ne treba da se med sobom gubite, nu ti Alijo Vidaiću, 
ako si junak a ne kukavica, izađi mi na mejdan, junački pa čiji mejdan, 
tomu i djevojka. 


Aliji Vidaiću zakrijese se oči, podbode svoga čilaša 1 ispanuv iz 
čete stade uz svatskoga starješinu. 

- Gotov sam da se ogledamo! - doviknu mu otuda Ali. - Pa dai 
ne bi išlo o djevojku, ta mi je prilika kao s neba pala jer već odavna 
žeđam tvoje krvi. 


- Tad hajde za mnom, hvastavče! - dobaci mu gromkim glasom 
Husein i okrenuv konja pusti se skokom na livadu. 


Beg Zlatarević prijaše sada k Tuzli-kapetanu i s njim se 
dogovori da se obje čete za mejdana mirno vladaju, i da onaj koji 
nadvlada slobodno odvede djevojku. Obje čete: svatovska i Huseinova 
poredaju se na livadi, jedna od druge razdaleko, da gledaju mejdan što 
će ga dijeliti dva mlada junaka. Među jednom i drugom četom na 
posebnom prostoru sjede na konjima svatski starješina Tuzla kapetan, 
beg Zlatarević, zatim Mejra, njezina tetka Šerifa, kao jenđa, djever 
Mahmud-aga Vidaić, pak otac i braća mladina. 


Mejra dršće kao šiba na vodi. Njezina duša koleba se od 
žestokih utisaka straha i nade, a srce joj kanda obumire i kuca samo 
istihana 1 nesigurno, kao vječni putnik koji ne zna da li je stao pred 
vrata raja ili pakla. Blijede usnice živo joj se giblju, ona šalje nebu 
molitvu za svoga dragoga, moli za njegov život, svoju sreću. 
Mejdandžije stale su već svaki na svoje mjesto, svaki na jedan kraj 
livade. Husein-kapetan potegnu britku sablju iz korica, na što i u 
Alijinoj ruci bljesnu gola sablja. Bijaše to svečan trenutak. Husein 
uznese k nebu crne svoje oči: - Ni u jasnom danu, ni u tamnoj noći tvoj 
gospodin nije te ostavio, niti mrzio! - šapnuše usne njegove početak 
sure ,jasni dan“, i na to uzmahnuv sabljom u zraku, poleti poput munje 
proti Ali-paši. 

S druge strane Ali-paša pogna vatrena čilaša na Huseina. Borci 
nalete svom snagom jedan na drugoga. Ali-paša srećno odbi udarac 
svoga protivnika. Husein zamahnu i drugi, i treći put, nu Ali Vidaić 
svaki put dočeka na svoju sablju teški udarac da su sve iskre iz sabalja 
vrcale. Sada se borci razminu, uzmaknu nešto natrag i polete opet jedan 
na drugoga. Sada je svaki gledao kako da svoga protivnika s boka 
popane. Nu uzaludan bijaše to posao: oba konja razumiju najlakši potez 
uzde kao da su odrasla u samim mejdanima. Oba uzmiču, odskakuju, 
oblijetaju, okreću se na stražnjim nogama da se hitrije ne da ni 

pomisliti; ta oni su konjici od mejdana, sve uzdanje svojih gospodara. 
Vidjev Husein-kapetan da tim načinom neće doskočiti Aliji, odluči da 
će na nj kao prvi put navaliti. Okrenuv konja uzmače kojih trideset 
koračaja i tad u najvećem skoku poleti na Aliju Vidaića koji spreman 
čekaše na svom mjestu; nu tik pred Alijom spotače se konj o ovelik 
kamen, posrnu i pade na prednje noge tako žestoko da se je Husein 
kako bi se uzdržao u sedlu, upro sabljom o zemlju u koju mu se ona do 
sredine zarije. Poput munje priskoči sad Ali-paša i polegav po konju, da 
bolje zahvati, ošinu po glavi Huseina. Ovaj je doduše u tren bio trgao 
sablju iz zemlje i dočekao nekako udarac Alijin, nu u hitnji i kako mu 
bijaše nezgodno, nije mogao da odbije silovita zamaha. Bijelac skoči 
opet na noge, nu u isti čas kroz rasječenu bijelu čalmu i po blijedom licu 
Huseinovu briznu mlaz krvi, junak zakrivi očima, sablja mu ispadne iz 
desnice 1 on se zaljulja u sedlu. Ali Vidaić opazivši to, zaboravi u taj čas 
da ima pred sobom protivnika i prileti k Huseinu, dočeka ga, kako je 
padao, na ruke i prisloni mu gornji trup na svoje sedlo. 
Sva izvan sebe kriknu Mejra da je odjeknulo u kršnoj planini i 
onesviješćena sruši se s konja. Jenđa, otac, braća i djever priskoče k njoj 
da joj pomognu. Nasta metež i graja u obim četama. Tuzla-kapetan i 
beg Zlatarević priskoče odmah k ranjeniku, a za čas sakupe se oko 
mejdandžija obje čete, svatovska i Huseinova. U begu Zlatareviću 
uzavri krv, vidjevši krvava i onesviješćena prijatelja. 


- Lako je sjeći kad drugi ne može da se valjano obrani; to ne 
bijaše junački! - reče ljutito beg Zlatarević Ali-paši, na što ga ovaj bez 
riječi omjeri mrkim pogledom. 

- Ne vrijeđaj ga! - progovori Tuzla-kapetan. - Možda bi i ti na 
njegovu mjestu tako uradio. 

Huseina polože na travu i namjeste mu pod glavu smotan kaftan. 
Bijaše blijed kao mrtvac, a iz rane tecijaše mu obilna krv da je za čas 


bila oko njega čitava lokva. U to dojaše i Rustem-beg. Starcu bijaše žao 
mladića 1 ganut reče begu Zlatareviću: 


- Gledajte da mu zaustavite krv i otpremite ga do moje kule. 
Ako mu je suđeno ozdraviti, nek ostane tamo dok bude kadar kući 

krenuti. A nas - dodade zatim - pustite s mirom poći. Ali-paša je dobio 
mejdan, pa je stvar gotova. 


Tako se i dogodi. Svatovi krenu odmah dalje, ponesavši sa 
sobom onesviješćenu mladu koju je uzeo k sebi na sedlo stariji brat 
Ahmet. Za čas izgube se oni u prodoli te produže svoj put prama Tuzli. 
Huseinovi prijatelji ostanu oko njega, zaustave mu teškom mukom krv, 
zavežu mu tešku ranu, nasijeku zatim jataganima mladih stabalaca i 
naprave od njih nosila i na njima ponesu miloga ranjenika. 
Tužna lica jezdijahu uza nj njegovi prijatelji, nesrećni s nemile sudbine 
koja snađe ljubljenoga im druga. ,,Valjda mu je bilo tako suđeno!“ 
govorahu potiho među sobom, podlažući se višim odlukama koje 
ravnaju ovim svijetom. 


VI. 


Da se u Bosni kakav-takav red uzdrži, imenova sultan za tu 
zemlju novoga vezira koji je imao zamijeniti proćeranoga Avdurahima. 
Morali-paša, novi taj vezir, stiže u Bosnu proljećem 1829, baš onda kad 
se je skadarski paša Mustafa Bušatli, koga su Turci i Arbanasi Škodra- 
paša zvali, spremao na put proti Rusima, da umiri sultana koji mu je u 
velikoj stisci neprestanim molbama dosađivao da krene proti Rusima i 
zapriječi prijelaz preko Balkana. 


Mustafa-paša bijaše u to vrijeme znamenita osoba. Poslije smrti 
Ali-paše Janinskoga samo se je njegovo ime među Arbanasima 
spominjalo. Bijaše mu tada istom 25 godina i zapovijedaše već 
skadarskim pašalukom koji bijaše od pamtivijeka nasljedan u obitelji 
Bušatlija. I on bijaše neprijatelj Mahmudovih reforama. Nejedanput 
znao je reći da je vazda gotov šarom u ruci i u starom odijelu svojih 
predaka služiti sultanu, ali inače i u drugom odijelu nikada. 
Javno mnijenje u Turskoj pripisivalo je sve nevolje u kojima se nalazilo 
carstvo i sultan samo tim reformama i zato je Mustafa-paša preko volje 
i da se očito ne raskrsti sa sultanom krenuo proti Rusima sa svojim 

Arbanasima. S kojih 35.000 momaka kršne vojske stiže u Vidin i poče 
se spremati za otpor. Nu to je činio samo naoko. Glavna mu skrb bijaše 
da spasi svoju vojsku, znajući da će ga sultan, bude li od Rusa poražen i 
ostane li bez vojske, nadariti svilenim konopcem. Njegovi pouzdanici 
govorahu, sada smo među dva dušmana, Moskovom i sultanom; tko zna 
koga se treba jače bojati, koji je od te dvojice pogubniji. 
Nije zato čudo da ruska vojska nije nigdje naišla na ozbiljan otpor. 
Mustafa-paša, da je htio, bio bi možda mogao zapriječiti prijelaz Rusa 
preko Balkana. General Diebić prijeđe preko te planine s lakoćom koja 
je i njega samoga iznenadila. Nijedan grad, nijedna vojska ne mogaše 
mu se oprijeti. Posjednuvši Jedrene, odluči taj vojskovođa pitanje 
između tih dvaju velikih carstva. 


U Stambulu nastade velika uzrujanost. Turbani i nošnja 
janjičarska počeše se ovdje-ondje viđati, nezadovoljnici držahu tajne 
sastanke u kojima bješe zaključeno da će sultana zbaciti s prijestolja 
čim se prve ruske čete pokažu pred Carigradom. 


Sultan Mahmud, vidjevši taj opasni pokret, odluči od dvaju zla 
odabrati manje. Pošalje u ruski tabor svoga defterdara i kadi-askera da 
utanače s Rusima mir, a on isti dan kad su ova dvojica u tom poslu 
otputovala, stade užasno gospodariti u Stambulu. Urotnike i sve 
sumnjive osobe dade pohvatati i u času bijahu stambulske ulice pokrite 
lešinama pogubljenih nesretnika koji se usudiše snovati o zbačenju 
sultanovu. 


Poslanici sultanovi sklope međutim s Rusima mir uslijed kojega 
izgubi sultan podunavske kneževine. Mustafa-paša, čuvši za događaje u 
Stambulu, diže se s vojskom 1 približi k Rusima. Njegova nakana bijaše 
krenuti prama Carigradu te zbaciti sultana i uspostaviti stari red. Putem 
namjeri se na Ruse koji su ga morali držati za svoga neprijatelja, te ga 
pod generalom Geismarom potisnu natrag. Mustafa-paša ostade još 
duže vremena u taboru kod Filipopolja. S njim bijaše i nekoliko tisuća 
Bošnjaka koji su tamo stigli tek onda kad bijaše već prekasno. Velikim 
nametima izvadi on silan novac iz pokrajine u kojoj ležaše s vojskom, k 
tome dobi znamenitu svotu novaca od sultana za poduzetu vojnu. S tim 
se vrati Mustafa-paša kući da čeka bolju priliku za svoje nakane. S njim 

se raziđu i Bošnjaci i ponesu ogromni plijen u svoje planine. 
Na rastanku oproste se poglavice Bošnjaka i Arbanasa kao braća, kao 
saveznici: ,Do zgode u Stambulu!“ dovikivahu jedni drugima, a u tim 
riječima bijaše izražena njihova tvrda odluka, vojna osnova za skoru 
budućnost. 


Te Bošnjake dovedoše nekoji bosanski kapetani koje je 
Avdurahim vezir u zadnji čas još nagovorio da krenu na obranu sultana 
proti narodnomu dušmaninu Moskovu. Došavši oni pod Filipopolje 
gdje se sastaše sa Mustafa-pašom i njegovim Arbanasima, postadoše 
ubrzo kao i ovi, prividnim naime braniteljima, a uistinu zakletim 
dušmanima sultanovim. 


Sultan je za sve to dobro znao i zato je posve pravo imao, sudeći 
da pravi njegovi dušmani nisu u moskovskom taboru već u taboru 
Arbanasa i Bošnjaka. To ga i sklonu da se je požurio sklopiti s Rusima 
mir koji je za nj onako sramotno ispao. Sva Evropa čudila se toj nagloj 
odluci đaur-sultana, nu on je dobro znao što radi. Vladanje Bošnjaka u 
posljednje vrijeme, osobito događaji na Orlovom polju silno su pekli 
sultana na duši i on se zakle slavom svoga roda da mora slomiti snagu 
tvrdoglavih bosanskih velikaša. Divan carev uviđao je dan na dan sve to 
više da su ti bosanski muhamedovci izdajice, zlo kršteni đauri, i da 
carstvo neće imati mira dok im ne budu otete njihove povlastice i 
preimućstva. 


Morali-paša, koga bješe sultan poslao u Bosnu za vezira, imaše 
naputak da se posve mirno vlada i ne draži Bošnjaka dok iz Stambula ne 
dobije daljnjih naloga. Uslijed toga dogodi se da novi vezir na svom 
dolasku u Bosnu nije ni kretao u Sarajevo, već je ravno pošao u 
Travnik, staru stolicu bosanskih vezira. Bošnjaci se tomu nemalo 
radovahu, misleći da đaur-sultan uvlači rogove i da se opet vraćaju 
vremena staroga reda. 


Međutim se je đaur-sultan spremao da lukavošću uništi glavnija 
lica bosanskih otpornika. On se je stoga vrlo slabo opirao kad je ruski 
poslanik kod carigradske Porte zahtijevao raskomadanje Bosne u prilog 
novo stvorenoj srpskoj državici. Sultan dozvoli to komadanje pod 
izlikom da se tobože imaju urediti stare granice među Bosnom i 

Srbijom. Turski komesari stignu u Beograd k Milošu knezu i tu bude 
ugovoreno da se ispravak međa ima najprije duž Drine obaviti. 
Komesari sultanovi, onda izaslanici kneza Miloša Veljković i 
Milosavljević, uzevši sa sobom inženjere, zađu najprije u zvornički 
pašaluk. 


Nastalo je proljeće 1829. Snijeg je već davno okopnio s 
bosanskih planina i brda, a s njim nestade glavne snage zimskoj dobi. 
Potoci i rijeke nabujali vodama, zelena trava uresila ravnice i doline, ai 
planine i brda stala već na se oblačiti zeleno ruho. Vrba i lijeska 
prolistale živim svijetlozelenim listom, a glog se okitio bijelim 
cvijetom. Najranije cvijeće jaglac i ljubica posulo brežuljke i doline, 
navješćujući milinje i krasotu najljepše dobe godišta. 


U gradu Zvorniku, sazidanom na strmom brdu Mlađevca, vladao 
je tada Ali-paša Vidaić, nasljedni beg zvornički i glavar zvorničkoga 
pašaluka. Kao orao na svojoj nepristupnoj klisuri, tako je Ali-paša 
sjedio u svom tvrdom, visokom gradu, opasanom dvojim jakim zidom, 
ne bojeći se navale svojih dušmana. Na gradskim bedemima zjaju 
golemi, starinski topovi, a u gradskim dvorištima ima dosta momčadi 
koja stoji u službi Ali-pašinoj. Od više mjeseci stanuje tu i Mejra, kćer 
Rustem-begova, sada žena Ali-pašina. Kao sužnju, koji prikovan 
lancem u tamnici čami, bez nade da će ikada na slobodu doći i riješiti se 
nesnosna stanja, tako su upravo i Mejri tekli dani u njezinom novom 
prebivalištu. Svaki dan ista žalost, isto očajanje, počevši od onoga 
nesretnoga časa kad ju je Husein-kapetan na mejdanu izgubio. On je i 
danas njezina jedina želja, goruća ljubav ranjenoga joj srca, ali ta želja, 
ta ljubav ubija njezinu mladost, podgriza klice njezina života. Oči 
mlade pašinice gotovo su vazda suzama orošene, lica upala, a usne kao 
da su izgorjele od nutarnje pečalne boli. Njezin vojno, Ali-paša, vidi 
svaki dan žalost svoje mlade žene, zna i njezin uzrok, nu ne ima srca 
tješiti ju. Isprva je mislio: jadnica je mlada, zaboravit će, nu opazivši da 
njezina sjeta biva sve to većom, poče gubiti nadu da će mu Mejra 
prikloniti ljubav svoju. Mladi paša bijaše nesretan u tom svojem 
uvjerenju; mrk i oborene glave hoda samotan po gradskim prostorijama, 
ne nalazeći nigdje mira ni pokoja. Svoju čast, blago, sreću rado bi 
žrtvovao da može u krasnoj ženi probuditi najmanji osjećaj za se i 

povratiti joj makar i samo jedan maleni dio prijašnjega zadovoljstva. 
Prije mjesec dana, samo da joj ugodi, dade u Zvornik dopremiti Jurku, 
njezinu drugaricu od malih nogu. Mejri prija društvo dobre seoske 
djevojke jer sada ima bar da se potuži stvoru koji ju je razumio. Kad su 
obje nasamu, ni o čem drugom i ne govore već o Huseinu i nesretnoj 
ljubavi njegovoj i Mejrinoj. Ali-paši je drago da je makar nečim ugodio 
Mejri, premda u drugu ruku zna da tim nije ni najmanje izliječio bolest 
njezina srca, nit u njem probudio saučešće za se. 


Mejra sjedi do prozora svoje sobe koji je otvoren, tako da 
popoldanje toplo sunce i blagi zrak proljeća prodire kroz rešetku kojom 
je prozor s vana zaklonjen. 


- Kako je vani lijepo! - progovori Mejra. - Još koji dan i sva će 
priroda oživjeti. 
- Tad će i tebi odlanuti, gospo! Bit ćeš mnogo veselija. 


- Nemoj, Jurko; nema meni veselja bez njega. Oh, da ga bar 
vidjeti mogu. 


- Ne boj se za nj; sigurno je već posve ozdravio; a vidjeti ga, što 
ti hasni? Bilo bi to zlo i po nj i po te. 


- Mislim, ozdravila bi onaj čas; srce mi kaže da bi tad bila 
najsretnija. 


- Ali te srce vara, gospo! Bila bi sretna jedan trenutak, a poslije 
stoput nesretnija. Ne vjeruj tomu što ti srce govori. 


- Kaži mi, Jurko, hoće li me Husein ikada zaboraviti? 


- Mislim da neće, a bolje bi bilo da zaboravi; to bi možda 
izliječilo bolest tvoga srca. 


- Ne, ne! Neka samo misli na me, bar dok živim, ta neće dugo 
trajati... Je li? u bolesti svojoj me je često spominjao? 


- Jest, gospo!, u najvećim bolima i kad bijaše izvan sebe, 
spominjao je tvoje ime. 

Jurka je to bar stoput Mejri kazala, nu ova je to tako željno 
slušala da ju je prečesto za to pitala. 


Treba znati da su Husein-kapetana sa mejdana teško ranjena 
donesli do kule Rustem-bega Altomanovića gdje je tri nedjelje dana 
bolestan ležao dok je utoliko prizdravio da su ga mogli kući otpremiti. 
U bolesti dvorila ga Jurka, jer je tako sam želio. 


- Oh, dragi moj! nesuđeni ljubimče duše moje! - zatuži Mejra i 
obuhvati uvelo lice obima rukama kojim između bijelih prsti 
prokapnuše vrele suze. 


- Opet plačeš, gospo! - opomenu je Jurka, naučena već gledati te 
prizore. 


- Mani se, mani,... bit će mi lakše... već mi je sada puno lakše. 
Uto stupi u sobu Ali-paša Vidaić. Jurka ga opazi, diže se odmah sa 
svoga mjesta i izađe iz sobe. Ali-paša pogleda Mejru, vidje zaplakano 
joj lice i namrgodi se: 


- Već su mi dodijale te tvoje suze, Mejro. Ja sam gledao da te 
razveselim, ali mi ne pođe za rukom. Ti si svejednako ovdje nujna i 
žalosna. Možda ćeš kod kuće, kod baba svoga veselija biti. Sad je snijeg 
okopnio, za koji dan bit će sva planina u listu i nastat će za putovanje 
najljepše vrijeme. Ja ću te odvesti kući tvojoj, u pohode ocu i braći, pa 
ćemo ostati tamo dok je tebe volja. 


- Hvala ti, gospodaru, ne želim si toga. Volim ostati ovdje. 


- Šta? Ti ne želiš vidjeti oca, braću, svoj zavičaj gdje si se rodila 
i odrasla? 


- Oca i braću mogu i ovdje vidjeti; njima je lakše putovati amo, 
ako žele biti sa mnom. 


- A ja sam mislio da ti to želiš? 
- Ne, gospodaru! - odgovori Mejra. 


I uistinu ona nije željela da se vrati svojoj kući. Više put je i ona 
na to pomislila al se je uvijek zgrozila, sjetivši se da mora proći mimo 
mjesta gdje je za sav svoj život nesretnom postala, gdje je njezin dragi 

nemilim slučajem izgubio nju, a umalo i sam život svoj. A kod kuće? 
Tamo uboga nema ništa što bi ju veselilo. Otac i braća na strani su Ali- 
pašinoj, a to bi žalost njezinu još više hranilo. Huseina, znala je 
unaprijed, da ne bi nigdje mogla vidjeti; za to bi već skrbio njezin vojno 
i braća njezina. Jedini stvor iz njezina zavičaja koji je razumio njezine 
jade i trpio s njom, Jurka - uz nju je. Ona je zato živu istinu govorila 
rekavši da ne želi pohoditi svoj zavičaj. 


- Što, dakle, želiš? Kaži, sve ću ti ispuniti. - produži Ali-paša iza 
male stanke. 


- Ništa, Ali-pašo! 

- Da, da! - primijeti Ali-paša, kao za se. - Ti znaš da ono što 
želiš ne mogu ti ispuniti. 

Mejra je šutjela, a lice joj je bilo ledeno kao led. Njezino 
mučanje značilo je da je Ali-paša samo istinu izustio. 

- Ti si velika briga moja, Mejro! - poče opet Ali-paša. 


- Ja te u svem slušam, gospodaru! - odvrati Mejra. - Što tražiš 
više od mene? 


- Što tražim? - ponovi mladi paša drhtavim glasom Mejrine 
riječi 1 oko mu kao munja sinu od nutarnjega ganuća. - Ljubav tražim 
Mejro! To je što od tebe, žene svoje, želim. 

- Ljubav? - kriknu Mejra, uznesavši ponosito glavu. - Ti si ju u 
krvi ugušio! 

- Nesretnice! - planu Ali-paša 1 oštri kindžal sijevnu u 
uzdignutoj mu ruci. - Tako li odgovaraš meni, svomu gospodaru? 

- Na, ubij me! - reče Mejra, koraknuv naprijed. - Bolje je da 
poginem i sa mnom plod koji od tebe nosim. 

Mejra se već više mjeseci osjećala majkom, a to bijaše jedina 
utjeha Ali-paši u tom nesretnom braku. 

- Samo da mi rodi sina, pa će sve biti bolje! - znao je on često 
puta sam sebi reći, nadajući se da će nevino čedo koje željno očekuje, 
biti sponom koja će bar zbližiti oca i majku. 


Zato čuvši Ali-paša posljednje riječi Mejrine, baci žestoko 
kindžal u kut. 


- Umiri se! - progovori iza stanke mirnim i žalosnim glasom. - 
Ti si bolesna; ne znaš što govoriš... Tvoju dušu obavija oblak žalosti, ali 
će granuti sunce koje će rastjerati taj oblak. Ja ti praštam!... 
U taj par začu se silna graja i vika u prvom gradskom dvorištu. 


- Što je to? - upita se Ali-paša i hrupi napolje iz Mejrine sobe. 


U gradsko dvorište navrla sila ljudstva. Kakovih petnaest 
golačana koje je Ali-paša u svom pašaluku upotrebljavao za uhodarske 
službe, doćeralo u dvorište petero svezanih otmjenih kršćana i dva 
odlična Turčina koji uz ove slobodni stupahu. Svezani kršćani bili su 
srpski izaslanici za uređenje granica među Bosnom i Srbijom: Veljković 
i Milosavljević i trojica inženjera, najmljenih iz Austrije. Ona dva 
Turčina bijahu Čakif-beg i Abdul-aga, turski povjerenici za taj isti 
posao. Svjetina oko njih grdi i psuje ih kao kakove zločince. 


- Šta su skrivili ti ljudi? - upita Ali-paša svjetinu kad je sišao. 


- Čestiti pašo! - poče smjerno izaslanik Veljković - svih nas 
najviši gospodar, svijetli padišah, odredio je da se imaju urediti granice 
među Bosnom i Srbijom. Moj poglavar, srpski knez Miloš u čijoj se 
službi nalazim, izaslao mene i evo moga druga da s ovom gospodom iz 
Stambula obavimo taj posao. Mi povedosmo ove ljude - pokaza na 
inženjere - te započesmo mjerenje u tvom pašaluku, nu dođoše tvoji 
najmljenici, golačani, pa ne samo da nam ne dadoše dalje mjeriti, već 
nas svezane, kao lopove, doćeraše ovamo. 


- Jer nam rekoše njihovi momci da će od tvog pašaluka dobar 
komad otkinuti - doviknu Ali-paši jedan od golačana. 


- I bit će tako čim sultan odobri ono što mi izradimo - progovori 
naduto Abdul-aga. - Pozivam te, pašo - produži sad, oštro gledajući 

Aliju Vidaića - da pustiš slobodne te ljude, jer inače uzet će se da si se 
usprotivio sultanu i njegovim zapovijedima. 


Ali Vidaić razabra odmah bistrim svojim umom o čem se radi. 
On uvidi da sultan, samo da oslabi svoje bosanske protivnike, ide 
komadati Bosnu u prilog Milošu koji je proti bosanskim begovima bio 
oduvijek pouzdan saveznik sultanov. Ali Vidaić ispravi visoki svoj stas 
i omjeri ponosnim pogledom drzovitoga Osmanliju pa reče: 


- Ako je istina što sam čuo, tad je njemu, gospodaru, mrsko; 
branit ću granice njegova carstva! Dok ja ovu sablju pašem i 
zapovijedam u mom pašaluku, neće se od njega ni gruda zemlje 
drugamo privaliti. 


, - Zar tako mariš za volju sultanovu? - promuca kipeć od jada 
Cakif-beg. 


- Toliko, koliko i on za nas Bošnjake - odsiječe muževno Ali- 
paša. 


- Nevrijedniče! - povika Abdul-aga, zagrozivši se zgrčenom 
pesnicom Ali-paši. Ovaj dostojanstveno okrenu se i mahnu rukom 
svojim kavazima, koji podalje stajahu, spremni svaki čas na zapovijed 
svoga gospodara. 


- Ove ljude vodite u tamnicu i okujte ih u gvožđa - zapovjedi 
glasno Ali-paša. 


- Zar i nas? - zapitaše naglo Čakif-beg i Abdul-aga, mašivši se 
za balčake svojih sabalja. 


- Vodite ih! - ponovi Ali-paša jačim glasom, i kavazi spopadnu 
najprije turske povjerenike, razoružaju ih 1 s ostalom petoricom kršćana 
odvedu u tamnicu gdje ih okuju u teška gvožđa. 


Prezirnim okom pratijaše ih Ali-paša: - Moći ćete obveselit 
sultana da ste već svršili mučni svoj posao! - reče porugljivo za 
uzapćenicima i ode u svoje odaje, na što se malo-pomalo i svjetina 
posve zadovoljna raziđe. 

Ali-pašini sužnji sprovedoše u groznoj tamnici možda najtežu 
noć svoga života. Nijedan od njih nije bio vičan takovu stanovanju i 
zato čim je svanuo dan, stanu zaklinjati stražara koji im bješe donesao 
hljeba i vode, da ih pred pašu odvede. 


Prozebli i izmučeni nespavanjem stupe sužnji pred Ali-pašu koji 
bijaše radoznao čuti što traže od njega. 


- Što želite od mene? - upita ih ovaj kratko. 


- Čestiti pašo! - poče mekim glasom prije toli naduti Abdul-aga. 
- Mi smo careve sluge, a ovi kršćani imaju također svoga gospodara. 
Jedni i drugi moramo slušati što nam se zapovjedi. Nismo od svoje 
volje, već slušajući višu volju, zašli u tvoj pašaluk da radimo ono što 
nam je kazano. Pusti nas na slobodu 1 ne drži nas u tamnici kao lupeže i 
razbojnike. 


- Da vas pustim? - prihvati Ali-paša poslije kratka razmišljanja. - 
A tko mi jamči da malo za tim što vas pustim, ne nastavite opet što ste 
bili započeli? 


- Dajemo ti vjeru da nećemo - rekoše u jedan glas oba turska 
povjerenika. 


- Imi, gospodaru! - prihvate naglo srpski izaslanici i inženjeri. 
- Kad je tako - odluči Ali-paša - a vi ćete se zakleti, svaki po svom 
zakonu, da nećete više staviti nogu u moj pašaluk. Onda možete otići i 
kazati svojim gospodarima što vam se desilo. 


Komesarima ne preosta drugo nego se pokoriti volji odvažnoga 
paše. Čakif-beg i Abdul-aga uzevši abdest zakleše se na Koran, a 
kršćani u prisutnosti zvorničkog vladike, pred gorućim voštanicama 
prisegnu na sveto Evanđelje da neće više prestupiti granice zvorničkoga 
pašaluka. 


- Sad idite! - reče im tada Ali-paša. - Ako li mi još jedanput 
dopadnete ruku, onda ću vas ponaticati na kolce na pravoj međi, da vide 
koji za vama dođu kako Ali-paša umije bilježiti granicu Bosne. 
Komesari odoše pokunjeni, ali i sretni da su iznijeli žive glave. 
Sultan Mahmud i knez Miloš nisu više slali svojih komesara da urede 

granice. Oni se zadovoljiše time da su dvije-tri godine zatim priredili 
nacrte novih granica i kad su ih odobrili, poslaše ih petrogradskomu 
dvoru koji je najviše radio o tom da se Bosna u prilog nove srpske 
državice okrnji. 


*k 


Za nekoliko tjedana poslije ovog događaja s komesarima Donese 
tatar bosanskoga vezira Morali-paše u Zvornik ferman sultanov kojim 
se Ali-paša svrgava sa svoje časti. To bijaše kazna kojom je sultan 
mislio uništiti drzovitoga otpornika u Zvorniku. Ovaj međutim nije se 
ni najmanje našao u neprilici, već je vladao u svom pašaluku kao i prije 
fermana. ,,Svoje volje ne puštam vlast iz ruke“, govoraše Ali-paša, ,,a 
tko hoće da mi ju silom otme, neka dođe!“ Međutim do sile nije došlo. 
Ni sultan, ni vezir ne imahu snage da Ali-pašu oružanom rukom pokore. 


VII. 


U Beogradu događahu se važne stvari. Mjeseca kolovoza 1830. 
stiže carski berat iz Stambula kojim se Miloš Obrenović imenuje 
nasljednim knezom srpskim. Tim se ispuni najvruća želja Miloševa, jer 
je sada njegovoj porodici bila osigurana vrhovna vlast u Srbiji. U isto 
gotovo vrijeme stiže i carski hatišerif koji dozvoljava Srbima razne 
slobode, po kojima su oni sada mogli slobodno ispovijedati svoju vjeru, 
birati sudije i upravljače svojoj zemlji, podizati škole, bolnice i tiskare, 
izdavati putne listove za svu carevinu. Osim toga bilo im je zajamčeno 
da osim godišnjega danka nemaju ništa plaćati otomanskoj Porti, da 
osim posada u tvrđavama nisu dužni trpjeti Turaka u svojoj zemlji, i 
napokon, da se ima sav turski posjed izručiti domaćim ljudima da njim 
upravljaju. Te slobode podijelio je sultan Mahmud ,,pokornoj raji“ pod 
uvjetom da ,,ipak ostane njegovim podložnikom“. 


Pun radosti razasla Miloš u sve nahije pozive na skupštinu, 
urečenu na dan sv. Andrije na Vračaru, gdje se je imao pročitati carski 
hatišerif, a poslije toga Miloš Obrenović pomazati za nasljednoga kneza 

Srbije. K toj rijetkoj slavi pozva Miloš više odličnih gosti, kao Morali- 
pašu, vezira bosanskoga, Vehidži-pašu vidinskoga, Ali-pašu Vidaića, 
koga je u pismu nazivao svojim ,,dragim susjedom“. Iz Bosne dobilo je 
takove pozive više begova i kapetana koji bijahu poznati s Milošem. 
Bijahu to gotovo sve sami pristaše novoga reda, naravni saveznici kneza 
Miloša koji su skupa s njim željeli da se čim prije stegnu sloboštine 
bosanskih begova i kapetana. Ali-paša Vidaić nije se međutim osobno 
odazvao pozivu, bojeći se zavjere proti sebi, već je poslao tamo svoga 
bratića Mahmud-agu. Nu da i nije bilo straha pred nevjerom, teško bi se 
on bio odijelio od svoje kuće u kojoj je uživao najveću radost 
dosadanjega svoga vijeka. Mejra mu je prije godinu dana porodila sina i 
on je od to doba sav preporođen; čestoput na dan prigleda čedancu i 
srce mu se topi od radosti, kad mu se ono osmiješi, kad ga ,babom“ 
zove, ili kad nesigurnim korakom, ispruženih ručica k njemu tetura. I 
mlada majka raduje se čedu, privija ga na svoje grudi 1 posiplje 
cjelovima i suzama, koje pomiješani osjećaj materinske ljubavi 1 sjete 
izmamljuje njezinim očima. Za nju je to djetešce najjača utjeha i ona je 
najsretnija kad nasamu može oko njega tetošiti i tepati mu slatke riječi. 
Ali-paša vidi to 1 u njem se budi nada da će to nevino čedo biti anđelom 
izmiriteljem među njim i majkom i da će ljubav što ju goji Mejra 
naspram čedu, istisnuti iz njezina srca ljubav koja ju je dosele činila 
nesretnom. Nu varava bijaše ta nada, jer ljubav prama čedu, i ljubav 
prama dragomu, ima svaka svoj korijen, svaka svoje tlo u srcu 
ljudskom, tako razdaleko jedno od drugoga, da jedna ljubav drugoj 
rastući nahuditi ne može. 


Jednoga krasnoga dana u prvoj polovici mjeseca rujna, kad je 
sunce već naginjalo na zapad, šetao je Ali-paša po dvorištu u hladu 
grabrovih stabala što bijahu duž gradskoga zida zasađena. Neugodne 
misli motaju mu se po glavi i kine mu dušu. Misli o nepromjenljivoj 
hladnoći Mejrinoj, o nemilosti sultanovoj i progonu koji je već započet 
svrgnućem njegovim kao glavara zvorničkoga pašaluka; misli o 
budućnosti svoga čeda koje mu je sada prva svetinja na zemlji. Uto 
hrupi u dvorište više njegovih slugu i jave mu da je u varoš ujahao 
bratić mu Mahmud-aga s još jednim drugom koji mora da je bogat beg, 
ili paša, jer da ima uza se sjajnu pratnju, ter sada oba jašu gore u grad. 

Ali-paša išeta na gradska vrata i stade svojim dobrim okom motriti 
jahaoce koji su se uz brdo penjali. Trojica jahala su naprijed. Jedan 
bijaše nedvojbeno Mahmud-aga, njega je najbolje poznavao. Kad 
stigoše bliže, upoznade i drugoga konjanika s desne strane: bijaše to 
Memić-aga, ajan srebrenički. Nu trećega došljaka, kad su već i posve 
blizu bili, nije poznavao. Ovaj zaustavi konja tik pred Ali-pašom koji ga 
radoznalo gledaše, pozdravi vrlo uljudno gradskoga gospodara i sjaše s 
konja, koga odmah jedan sluga iz pratnje prihvati. Bijaše to čovjek 
vremešan, crne brsti u licu, i crne, ali već dosta prosijede brade. Lice 
mu bijaše ljubezno i privlačivo, osobito kad bi počeo govoriti, jer tad su 
mu se usta obično smiješila. Bijaše to naoko čovjek veoma sladak, nu 
dobar poznavalac ljudi pogodio bi odmah da spada u onu vrst slatkih 
pojava kojim bezazleni ljudi smjesta, na najveću svoju štetu, povjeruju. 
- Ja sam vezir Bosne, Morali-paša - predstavi se vrlo uglađeno i slatko 
nepoznati prihodnik koji je u Stambulu imao prilike naučiti franačke 
adete. - Vraćajući se iz Beograda, vruće sam poželio da te pohodim, 
čestiti Ali-pašo, jer želim da postanemo dobri prijatelji, kao što jesmo 
pravi muslimani koji slušaju jednoga cara i boga. 


Ali-paša začudi se tomu posjetu i isprva je bio u očitoj neprilici 
što da odgovori. Za čas, pošto se je sabrao, pokloni se duboko veziru i 
umoli ga da pođe u njegov konak. Vezir, Mahmud i Memić-aga, pa 
Đul-aga sarajevski, koji bijahu u vezirovoj pratnji, zatim vezirov 
haznadar, pođu gore u dvore. Momčad iz pratnje smjesti Ali-paša u 
prvom gradskom dvorištu, gdje se ubrzo upozna i stade zabavljati s Ali- 
pašinim momcima. 


Srdačnom gostoljubivošću podvori Ali-paša svoje goste, davši 
im pripraviti obilnu večeru. Na srebrenim činijama nošahu sluge 
raznovrsna bosanska jela, kao jušad, pilav, pitu i napokon cijelo pečeno 
janje. Muhamedovci brzo jedu, zato kod večere malo se je pripovijedalo 
o tom što su putnici vidjeli u Beogradu. Nu poslije večere, kad bješe 
donesen čibuk, kava i šerbet, počeše putnici pripovijedati o svečanosti 
kojoj su glavom prisustvovali. 


- Do osam hiljada ljudi iz svih krajeva Šumadije - uze 
pripovijedati Đul-aga, davni prijatelj Miloša kneza - sabralo se da vidi 

tu rijetku svetkovinu. Razapeli šatore pred Beogradom, i tu prenoćili, a 
kad je granulo sunce, pođe sve veselo i u svečanim haljinama na Vračar 
da vidi što će dalje biti. Tu je već čekao knez Miloš sa svojim 
senatorima i cijelom skupštinom. Ne potraja dugo i uz sjajnu pratnju, u 
kojoj bijasmo i mi, dojaše Husein-paša beogradski, noseć zastavu sa tri 
tuga, 1 pozdravi raju. Knez Miloš pade na koljena, primi iz njegove ruke 
hatišerif kojim se Šumadincima daju slobode, poljubi ga i izruči svomu 
senatoru koji ga glasno pročita pred narodom. Sve stalo od radosti 
klicati, grliti se i cjelivati. Blagosivali i sultana koji je napokon uslišao 
njihove želje. Sutradan već, dobivši hatišerifom slobodu svoje 
vjeroispovijesti, iznesu odnekud Vlasi svu silu zvona i stanu kao 
pomamni u njih udarati. Na taj sijaset grnu malo i veliko u crkvu i tu 
vladika pomaza Miloša za kneza, tobože da se zna da je on i voljom 
boga đaurskoga postao ,,vladarom“. Sad je Miloš u svojoj zemlji čitav 
gospodar, a Šumadija je za nas izgubljena, jer, što je Turaka, valja da se 
odonud seli. 


- Sve je to djelo Moskova - primijeti Memić-aga - a i mi smo 
Bošnjaci tomu krivi. Da se prije dvije godine nismo razišli, već ma i 
drugim putem krenuli proti Moskovu, ne bi do toga došlo. 
Ali-paša se namrgodi, čuvši što reče Memić-aga, i pokaza tim da mu 
nije po ćudi slušati takav govor. Vezir, da stvar popravi, umiješa se u 
razgovor i progovori: 


- Okolnosti su bile tomu krive. Vezir_ Avdurahim, moj 
predšasnik, nije bio dobro gledan u zemlji, pa zato je onako ispalo. Da 
su Bošnjaci imali tada vezira po svojoj volji, oni bi bili izbavili sultana 
iz nevolje. 


- Tako je, upravo tako! - povladiše Đul-aga i Mahmud-aga, dok 
je Ali-paša očito obradovan s tih riječi ispod oka pozirao na vezira. 
Kad su se umorni putnici počeli razilaziti svaki u svoju sobu na počinak 
i jedan drugome zaželi ,,laku noć!“, zaustavi vezir Ali-pašu kod sebe i 
pozva ga da do njega sjedne na dušek. Znalično čekao je Ali-paša što će 
biti. Vezir poče iza male stanke ovako govoriti: 


- Nisam dosada imao prilike da govorim s tobom u četiri oka i 
pouzdano, zato sada dobro slušaj što ću ti kazati. Ti si, kako znaš, 

svrgnut kao paša zvorničkoga pašaluka jer si careve komesare i 
izaslanike kneza Miloša koji su bili poslani da urede granice među 
Bosnom i Srbijom dao okovati u gvožđa i bacio u tamnicu ter otpravio 
preko međe. Trebaš znati da je sultan morao tako s tobom uraditi jer je 
to tražio moskovski poslanik u Carigradu. Nu, istinu govoreć, sultanu je 
drago da si onako uradio, jer mu nije moglo biti pravo da se išta od 
Bosne, careve zemlje, otkida i pridaje Srbiji koja već i nije njegova. 
Zato te nitko nije napastovao ovdje kad si usprkos carskomu fermanu tu 
ostao. Ali fermanu se moraš ipak pokoriti, nu ne boj se - poče vezir tiše 
govoriti - izgubiti nećeš ništa. Mjesto zvorničkoga pašaluka dobit ćeš 
srebrenički koji je veći i bogatiji; ako imaš tvrdi grad ovdje, imaš i 
tamo, zamjena je nikad bolja. Pa onda, kad tamo budeš neko vrijeme i 
pokažeš se vjernim sultanu, ja ću prvi govoriti za to da te imenuje 
vezirom Bosne. Ja znam da ni meni nije ovdje opstanka; Osmanlija 
sam, a od tih zaziru Bošnjaci. Još malo, pa ću valjada 1 ja otići, - a onda 
samo do tebe stoji da ti pane u krilo zlaćena jabuka. 


Morali-paša govoraše tako slatko, tako prostodušno, da je mladi 
Ali Vidaić posve vjerovao njegovim riječima. Kad se obećaje čast i 
korist, prevare se i ljudi koji nisu baš lakomi na to, a kamoli neće 
čovjek koji za tim teži. Takav bijaše Ali-paša Vidaić. Čuvši zato što je 
rekao vezir, bijaše sav presenećen i u radosnoj smetnji prihvati i poljubi 
rub kaftana vezirova. 


- Hvala ti, svijetli gospodaru! - promuca Ali-paša. - Ja znam da 
me tvoja moć može podići. 


- To će mi biti prva briga čim se kući vratim. Dotle potrpi se i 
čekaj. Neće dugo trajati. - U tom se raziđu. 


Kad je Ali Vidaić već izišao bio napolje, nasmija se pakosno 
lukavi Osmanlija i reče: - Dobro da je tako lakovjeran taj bosanski pas. 
Siguran sam da će se uloviti u zamku koju ću mu lijepo nastaviti. 
Ali-paša, izišav iz sobe od vezira, postade na otvorenom trijemu svoga 
konaka. Bijaše silno uzrujan: ,,Ti ćeš biti bosanskim vezirom!“ zujalo 
mu neprestano u ušima. Nasloni se na jedan stup trijema i složi ruke na 
prsima. Od istoka pomaljaše se iznad srpskih planina pun mjesec, 
rasvjetljujući čarobnim svjetlom svu okolicu. Šum divlje Drine udaraše 

u uho Ali-pašino, a hladan jesenski vjetrić duhaše mu u ugrijano lice. 
Čari prirode još jače razigrali živu maštu mladoga paše. ,,Da, ti ćeš biti 
vezirom!“ govoraše u sebi. ,,Za čim čovjek teži, to navadno i postigne. 
Kad je ubogi dobrinjski govedar mogao postati srpskim knezom, zašto 
ne bih mogao postati bosanskim vezirom ja, potomak slavnoga roda, 
nasljedni beg zvornički, paša velikoga pašaluka?“ Ovakove misli i 
osjećaji zaokupiše glavu 1 srce Ali-pašino, ne dajući mu oduška. U 
velikoj uzrujanosti, razigran slatkim snovima zamaknu u svoju sobu i 
spremi se na počinak. 


Sutradan, pošto bijaše sunce već dobrano odskočilo, krenu dalje 
Ali-pašini gosti. Beg zvornički, metnuo na se svečano odijelo da je sav 
sjao u srebru i zlatu, zajaše svoga vatrenog čilaša da isprati do izvan 
grada poglavicu zemlje, novoga vezira. Pustio se s grada dolje u varoš, 
među pune ulice svijeta koji se bješe zgrnuo da vidi glavu zemlje, 
sultanova namjesnika. Prijaznim okom motri vezir svjetinu od koje se 
neki duboko klanjaju, a neki u velikom strahopočitanju i ničice padaju. 
Ugledniji pristupljuju s pognutom glavom i usuđuju se cjelivati rub 
vezirova kaftana. Isprativ Morali-pašu iz grada, oprosti se s njim Ali 
Vidaić na najljubezniji način, a tako i s ostalim gostima: Memić-agom i 
Đul-agom sarajevskim i zatim se u skoku vrati natrag u svoj grad. 
Mahmud-aga imao je po nalogu Ali-paše otpratiti vezira do vode 
Drinače, otkud je vezir imao nastaviti put na Vlasenicu i Sarajevo u 
Travnik. Na rastanku reče vezir Mahmud-agi: ,,Drži se valjano kad dođe 
zgoda. Takove prilike su rijetke.“ I Memić-aga i Đul-aga rekoše sličnih 
riječi Mahmud-agi, koji obeća da će se kako valja ponijeti. Bijaše očito 
da ova četvorica bijahu glede nečega u dogovoru. 


Od toga vremena tekli su Ali-paši dani s početka u spokojnom, a 
poslije u nestrpljivom očekivanju. Ta kazao mu je vezir: potrpi se i 
čekaj; neće dugo trajati! a prošla su već dva mjeseca, a željno izgledana 
fermana još uvijek nema. Već je nastala zima. Studeni vjetar ogolio 
stabla do zadnjega lista i mraznim svojim dahom ukrutio površinu 
zemlje. Ali-paša bješe već izgubio svu nadu, i bijaše uvjeren da se je 
vezir Morali-paša s njim samo našalio, ili ga lukavo iskušati htio. Nu 
doskora uvidi da se je varao. Oko polovice mjeseca studenoga stiže u 
Zvornik isti onaj tatar vezirov koji bješe pred godinu dana predao Ali- 

paši carev ferman o njegovu svrgnuću. Sad je donio drugi ferman kojim 
se Ali Vidaić, nasljedni beg zvornički, imenuje nasljednim pašom 
srebreničkim. Bijaše to veliko odlikovanje, krasna prilika za još veće 
časti 1 bogatstva. Dosada bijahu Vidaići nasljedni gospodari samo 
jednoga grada, a odsada pade im u nasljedstvo cio ogroman pašaluk. 
Slava, sjaj i mogućstvo Vidaićeva roda tim je osigurano. Tako je mislio 
mladi Ali-paša primivši carski ferman, i u velikoj radosti istaknu na 
najvišoj kuli grada obiteljsku svoju zastavu 1 dade u počast sultanovu 
fermanu ispaliti pedeset hitaca iz topova koji su ležali na gradskom 
bedemu. Po varošu puče odmah glas da je Ali Vidaić postao pašom 
srebreničkim i da će ostaviti grad zvornički, baštinu svojih djedova i 
prebivati u Srebrenici. Zvorničanima bilo je žao za svojim mladim 
gospodarom jer su ga štovali i ljubili kao junaka, kao dobra i pravedna 
gospodara i kao potomka drevna i glasovita roda koji je tim gradom od 
prastarih vremena vladao. 


Mali Ahmet - tako se zvaše po starijem bratu svoje majke sinčić 
Ali-pašin čujuć grmljavinu topova od koje se cio grad potresao, pritulji 
se plaho uz majku i dršćući slušaše gromornu tutnjavu. 


- Ne boj se, zlato moje! - govoraše mu Mejra smiješeći se. - 
Tvoj se babo veseli da je dobio za te veću baštinu. Dao bog da budeš 
silan i slavan i - dodade tišim glasom - mnogo sretniji od tvoje majke. 


- Amen! - reče Jurka. 


Vesela lica uđe u sobu Ali-paša. Opazivši ga sinčić pritrča k 
njemu i obuhvati ga oko nogu svojim ručicama. Ali-paša pusti se na 
dušek do Mejre 1 posadi dijete na koljeno; dijete tepajuć kazivaše ocu 
kako vani gruvaju topovi, da se je Ali-paša od srca smijao svojemu 
miljencu. 


- Sultan mi je oprostio - stade Ali-paša govoriti napram Mejri 
pošto je Jurka izašla iz sobe - štoviše, on mi je iskazao i veliku milost 
kakove već dugo ne pamte u Bosni. Postao sam nasljednim pašom 
srebreničkim što nije mala stvar. Zašto je skadarski paša Mustafa 
Bušatlija danas tako silan da isti Stambul pred njim dršće? Zato, jer mu 
od vjekova obitelj drži kao nasljedan skadarski pašaluk. Tako će, ako 

bog da, osiliti i rod Vidaića i brojiti se za koje vrijeme među prve 
porodice u Bosni. 


- Radujem se da se je ispunila tvoja vruća želja, gospodaru - reče 
Mejra, vezući sitan vezak - i da ti je sultan oprostio. Sada ćemo mirniji 
biti 1 neću se bar ja bojati sultanove osvete nad nama. 


- Sad se ne imaš više ničega bojati, jer mjesto osvetom, sjetio me 
se je sultan milošću svojom. Hvala mu na tom. Ja i moj rod bit ćemo 
mu zahvalni. 


- Kad si odlučio krenuti u Srebrenicu, gospodaru? 


- Ove zime neću odovud kretati. Bit će i tebi povoljnije ako 
krenem s proljeća. 


- Jest mi povoljnije, Ali-pašo; po zimi je tegotno putovati. 
I ostade na tom da će Ali-paša Vidaić s proljeća krenuti u Srebrenicu i 
preuzeti u svoju vlast onaj pašaluk. 


Begovi i kapetani bosanski nemalo se presenetiše da je Ali 
Vidaić postao nasljednim pašom srebreničkim. Prijatelji sultanovi 
radovahu se tomu, imajući uvjerenje da je sultan tim načinom predobio 
za sebe mogućega protivnika; dok su ga otpornici s kojima je do 
posljednjega časa Vidaić držao kleli kao odmetnika 1 izdajicu koji je za 
sultanov dar izdao svoju braću i prijatelje, samo da ugodi svojoj pohlepi 
za bogatstvom i časti. Među prijateljima sultanovim bijaše ipak jedan 
koji je o Ali-paši Vidaiću sudio isto onako kao i protivnici cara 
Mahmuda. Taj čovjek bijaše kapetan u Gradačcu Husein-beg, 
nesuđenik Ali-pašinice. 


Zavlada prava zima. Duboki snijeg pokrio zemlju i čuvao blago 
prirode, dok se ona s proljeća ne prene oda sna da uzradi ojačanom 
snagom. Ali-paša, čim je okopnio snijeg i topli proljetni vjetrovi osušili 
zemlju, napisa list Memić-agi, ajanu srebreničkomu, gdje mu javlja da 
će za mjesec dana stići u Srebrenicu i uzeti pod svoju vlast pašaluk koji 
je dobio od sultana. Ulak koji je odnesao to pismo Memić-agi, donese 
natrag odgovor od ovoga. Ali-paša snebi se od čuda, pročitavši kratki, 
ali odrješii odgovor Memićev: ,Dosele sam ja zapovijedao u 

Srebrenici“ glasio je odgovor, ,a jer nisam svrgnut, zapovijedat ću i 
dalje. Gospodara nad sobom neću trpjeti, a misliš li da tebi carski 
ferman daje pravo od moga jače, ti dođi“. U ono vrijeme takovo 
izazivanje nije bilo ništa neobična. Sultanova i vezirova moć bijaše tako 
slaba da je svaki radio što ga bijaše volja. Kapetani 1 begovi bosanski 
vodili su među sobom čitave porodične ratove, a vezir je morao mirno 
gledati krvave borbe, ne imajući snage da se umiješa 1 uspostavi red. 
Memić-aga bio je oduvijek vjeran pristaša cara Mahmuda, uzdanica 
njegovih vezira u Bosni, od njega bar ne bi se bio niko nadao da neće 
priznati pašom onoga koga je sultan imenovao; pa ipak bilo je tako! 
- Valja sablju opasati! - reče Ali-paša razmišljajući 1 razasla po varošu i 
okolici svoje momke koji sazivahu junake pod barjak svoga gospodara, 
a proti njegovu dušmanu. Za tri dana sabra se u gradu hiljada kršnih 
junaka koji se drage volje odazvaše pozivu Ali-pašinu. Ovaj bijaše već 
posve spreman na polazak. Mahmud-agi svomu bratiću preporuči ženu i 
dijete da pazi na njih dok se on po njih vrati iz Srebrenice kad odonud 
istisne Memić-agu. Mahmud obeća da će paziti na njih kao na oko u 
glavi. Nato uniđe u saračanu, pripasa britku sablju svojih djedova, 
zataknu u visoki pas dvije krasne ledenice i srebrom okovani handžar, 
te oružan tako stupi u sobu Mejrinu. 


- Ostaj zbogom! čuvaj mi sebe i dijete. Oboje vas ima na brizi 
djever Mahmud! - To reče, ogrli ženu i poljubi ju u čelo među oči, pak 
pristupi k sinčiću, podiže ga snažnim rukama k sebi i vatrenim 
cjelovima izljubi. Na to se okrenu i ganut ispade iz sobe. 


- Čuvaj se, gospodaru! - promuca Mejra za njim i dvije suze 
odroniše joj se niz lice. Ni sama pravo ne zna zašto joj je onako teško 
pri srcu, zašto suze roni. Je li ju boli da ne može ljubiti vojna koji tako 
nježno ljubi nju i dijete njezino? Ili ju rastužila misao zašto da nije 
Husein onaj koji se s njom oprašta, grleći nju i dijete? ,,Oh kako bi bila 
s njim sretna!“ pomisli u sebi Mejra, ,,i takav rastanak s njim godio bi 
srcu momu, jer bi na njegovoj grudi mogla zaplakati i slušati iz 
njegovih usta milo tješenje, najslađi govor ljubavi!“ 


U gradskom dvorištu dočekaše vojvode Ali-pašu, koji, uzjahav 
na konja, spusti se u varoš, a otud odjuri na poljanu pred varošom gdje 

ga je četa spremna čekala. Za nekoliko časova čuli se talambasi i svirale 
i četa žurnim korakom krenula put Srebrenice. Da ne umori svojih ljudi, 
dao je Ali-paša da se četa u svom hodu na više mjesta odmori i jelom i 
pićem okrijepi. Noć sprovedoše pod vedrim nebom, kao pravi vojnici, 
razapeli šatore i naložili stražarske vatre. Ranim jutrom krenu Ali-paša 
dalje i kad je polazio iz Ljubovije, otkuda ima samo još dva sata do 
Srebrenice, razredi što opreznije prednje straže koje su imale paziti da 
četa ne pane u zasjedu, ili nenadano ne nabasa na neprijatelja. U 
Ljuboviji čuo je naime Ali-paša da je Memić-aga već duže vremena 
spreman na otpor i prije dva dana, kad mu je iz Zvomika od nekoga 
prijatelja dopao glas da Ali-paša kupi četu proti njemu, da je sabrao pod 
svoj barjak hiljadu Turaka i pet stotina raje. 


Prednje straže, idući polagano jedan sat naprijed, stignu u uzak 
klanac, kao od naravi stvoren za zasjedu. Oprezno i držeći u ruci kubure 
s nategnutim orozom, zađu u gusti grmak i kukrik, čim bijaše zaraštena 
desna i lijeva strana klanca. Ujedanput puče puška. Jedan od prednjih 
stražara nabasa na zasjedu i bude pogođen ubojitim zrnom. Prasak 
puške, krik ranjenika smete prednje straže Ali-pašine. One se saberu i 
stanu oprezno, zaklanjajući se drvljem i grmljem uzmicati. Konjanici 
koji za njima jezdijahu kao potpora prednje straže, čuvši što se zbilo, 
pojure brzo natrag da jave Ali-paši koji je bio uz glavnu četu, da ne 
silazi s njom u klanac. Nu čim se počeše vraćati, stanu kao iz zemlje 
nicati Memić-agini ljudi s jedne i druge strane klanca, sipajući 
smrtonosna taneta na uzmakle. Većina ih zaglavi u zlokobnom tjesnacu 
i samo dvojica-trojica izniješe žive glave ter javiše svomu vođi nesretni 
događaj. 


Ali-paša, poznavajući dobro tu okolicu, zapovjedi četi da komad 
puta uzmakne, a tada povede ju uz planinu, uvjeren da tako mora zaći 
za leđa Memić-agi. Lakim trudom i pješaci i konjanici uspeše se na 
sljeme strme planine, jer Bošnjaku je šala verati se uz steće planine, a 
bosanski konj poznat je na daleko i široko kako se vješto umije penjati 
uz najveće strmine i spuštati se niz užasne provalije. 


Četa Ali-pašina sigurno bi i bila zašla Memić-agi za leđa, nu kad 
se je ovaj uvjerio da Ali-paša ne zalazi u klanac, pače da nadaleko nema 

ni traga njegovoj četi, pogodi odmah što njegov protivnik namjerava 1 
krenuvši četu iz klanca odluči da će dočekati Ali-pašu u dolini koju su 
sa svih strana obuhvaćali brežuljci ogranaka planinskoga lanca što se 
vije oko Srebrenice. Ali-paša se začudi kad spuštajući se niz planinu 
nigdje ne nagazi na neprijatelja. Dade razvidjeti sav klanac, nu taj bijaše 
posve čist. Kad se uvjerio da su mu leđa i bokovi sigurni, krenu naprijed 
po obroncima planine koji valovito padahu u ubavu dolinu. Sad istom 
opazi da se je Memić-aga povukao natrag sa svojom četom i na 
protivnoj strani posio brežuljke koji gospoduju nad putem što vodi u 
Srebrenicu. Položaj Memić-age bijaše tako zgodan i Ali-paša uvjeri se 
na prvi pogled da tu neće preostati ino nego na juriš oteti ta mjesta 1 
tada nezaustavno goniti dušmana do Srebrenice. 


Zaklanjajući se gustom šikarom od ljeskovine, dovede Ali-paša 
svoje pješake podno brežuljka na kom stajaše glavna sila Memić-agina. 
Čim ih ovaj opazi, pozdravi ih gradom taneta. Ali-paša, koji je svoju 
četu razdijelio na manje dijelove, zapovjedi da se juriša. Zvorničani 
ispale šarke na dušmane, potegnu ljute handžare iza pasa i uz gromovitu 
viku ,Alah“ polete uz brdo. Za nekoliko časaka pomiješale se obje 
neprijateljske čete u krvavoj borbi. Puške prestale pucati i samo katkad 
zapraska po koja kubura, nu zato handžar sijeva po zraku, šireći smrt i 
pokolj na jednoj i drugoj strani. Uz bojnu viku ,,Alah“ čuje se jauk i 
pomaganje ranjenika 1 cika napadača kojom svaki sebe sokoli i 
podjaruje. Zvorničani navališe tako žestoko, biju se tako uporno, da su 
za četvrt sata odronili niz brijeg glavnu silu Memić-aginu. Sada priskoči 
u pomoć odio koji je čekao spreman na visočini s druge strane puta. 
Bijaše to ponajviše raja koju je Memić-aga oružao 1 u boj poveo. Oni 
koji su bježali, i oni koji su pritekli u pomoć, sastave se na putu što je 
između oba brijega kroz prodol vodio prama Srebrenici. Tu se sada 
bitka nastavi, a puške i kubure počnu iznova grmjeti. Obje čete bore se 
sada junački i nijedna ne uzmiče ni za stopu. Ali-pašu razljuti ta 
neizvjesnost i on pozva konjanike svoje koji su čekali u zakloništu 
izvan puškometa da navale. Tri stotine čilih konjanika polegnu po 
vatrenim svojim konjima i golim sabljama u ruci nalete kao zmaji na 
Srebreničane. U njihovim redovima zavlada metež i strava. Nekoji se 
očajno brane, neki, pobacavši oružje, daju se u bijeg. Memić-aga psuje i 


62 


viče kao pomaman, bije sabljom one koji bježe, moli 1 zaklinje borce da 
ustraju, nu uzalud. Na sve strane počeli Srebreničani uzmicati, te 
povukli sobom i konjicu svoju koju bješe Memić-aga naprijed 
pomaknuo jer nije mogao da ju upotrijebi za obranu svoga položaja na 
brežuljcima. Konjica ta, vidjevši pješadiju u bijegu, pusti uzde konjima 
i kao vjetar odjuri pram Srebrenici gdje je prva donijela vijest o porazu 
Memić-aginu. Pješaci koji sretno umakoše handžaru i sablji Zvorničana, 
zastraniše u planinu i stranputicama stignu u Srebrenicu. 


Ali-paša je donekle progonio potučenog dušmana, nu kad se 
ovaj bio već na sve strane raspršio, zaustavi svoje junake, povrsta ih i u 
najvećem redu krenu dalje. Memić-aga se je zatvorio u svoju tvrđavu 
gdje je odlučio braniti se do skrajnosti. Izgubio je u okršaju više stotina 
ljudi, nu ostalo mu ipak preko hiljade momaka koji su se prikupili oko 
njega u Srebrenici da se bore proti Ali-paši. Hrane i streljiva imao je za 
više tjedana, za to se bješe već prije poskrbio. Ali-paša ude u varoš 
Srebrenicu bez ikakova otpora. Tu sazove sve varošane i pročita im 
carski ferman koji ga imenuje pašom srebreničkim. 


- Ja se ne umijem šaliti - reče Ali-paša, spravljajući ferman u 
njedra - tko se meni usprotivi, držat ću da se je usprotivio sultanu i bit 
će pogubljen. Isto tako, ako vidim da ko pomaže Memić-agi proti meni, 
dat ću ga pogubiti, jer radi za njega, a proti sultana. 


Varošani se duboko poklone i raziđu govoreći: - Valahi, s tim se 
nije šaliti. 

Ali-paša smjesti jedan dio čete po kućama srebreničkim, a s 
preostalim dijelom utabori se izvan varoši. Tvrđavu u koju se bješe 
zatvorio Memić-aga, opasa tako da nije mogao nitko iz nje izlaziti niti u 
nju zalaziti. Znajući da u tvrđavi ima dosta hrane i streljiva, posla Ali- 
paša već treći dan nekoliko svojih ljudi u Zvornik da dopreme topove 
kojima je odlučio na tvrđavu udarati 1 prisiliti podsjedane da što prije 
polože oružje. Treći dan vrate se ovi praznih ruku iz Zvornika na veliko 
čudo Ali-pašino. 


- Zlo je, gospodaru - stade kazivati jedan od njih - izdala te tvoja 
krv i osvojila djedovinu tvoju. Isti dan što odosmo iz Zvornika, proglasi 

se bratić tvoj, Mahmud-aga, nasljednim begom zvorničkim, davši 
pročitati carski ferman u gradu i varoši. Zena tvoja i sin tvoj sada su 
sužnjevi Mahmudovi. 


Ali-pašu ošinu taj glas kao grom. Problijedio je, izvalio oči i 
otvorio usta, ali nije kadar ni misli uhvatiti, ni riječce izustiti. Vidi se da 
mu je ta vijest užasno potresla dušom. Njegovi prijatelji motre ga, žao 
im je vođe svoga, pa čekaju šta će im reći. Oni su gotovi slušati njegovu 
zapovijed i pomoći mu. Ujedanput planu kao žeravica Ali-pašino oko i 
lice mu podbi laki rumenac jara. - Junaci! - progovori on jarosnim, 
drhtavim glasom - ja sam izdan, na vjeri izdan. Sultan i vezir izdaše me, 
a srebrenički ajan i moj rođak Mahmud-aga samo su oruđe u njihovoj 
ruci. Sve što je učinjeno proti meni, bilo je po dogovoru i ne treba bistra 
oka da se to uvidi. Junaci! tko mi je prijatelj, taj će sa mnom odmah 
poći da izbavimo moju djedovinu, ženu i dijete moje. 


- Tu smo, Ali-pašo! svi ćemo s tobom! - odazvaše se jednodušno 
vojvode, koji od srca sažaljivahu zvorničkoga gospodara, uviđajući da 
je prevaren i nepošteno izigran. 


- Na noge, dakle! - zapovjedi Ali-paša. - Smotajte čadore, 
skupite četu i krenimo odmah. Žurno, junaci, žena i dijete moje vapiju 
za mojom pomoći! - Vojvode se razlete po varoši da izvrše volju Ali- 
pašinu. Za jedan sat bijaše sva četa na okupu i stade se brzim korakom 
vraćati prama Zvorniku. 


Gledajući odlazak Zvorničana dosjeti se odmah Memić-aga što 
je u stvari. Pogodio je odmah, a to mu potvrdiše i varošani koji su tu 
vijest od opsjedača čuli, da se Ali-paša vraća s vojskom u Zvornik da 
odonud izagna Mahmud-agu. Od veselja da se je riješio velike 
neprilike, dade Memić-aga pucati iz topova neka se zna da je ostao 
gospodarom u Srebrenici. 


- Sretan ti put, Ali-pašo! - govoraše porugljivo Memić-aga, 
motreći s bedema odlazak Zvorničana - dao bog te se putem namjerio 
na svoga prijatelja Husein-kapetana. 

Memić-aga, čim je doznao da se na nj diže Ali-paša, poruči 
odmah Husein-kapetanu da mu priteče u pomoć, zaklinjući ga da ga ne 

ostavi u borbi proti jačemu od sebe. Bijaše tvrdo uvjeren da će Husein- 
kapetan, smrtni neprijatelj Ali-pašin, uslišati njegovu molbu i u pomoć 
mu priskočiti. Nije krivo računao. Husein-kapetan, čim mu je stigao 
glas, sakupi oko sebe dvije hiljade hrabrih momaka i pohrli prama 
Srebrenici putem na Zvornik. Nu u to bješe već Ali-paša digao opsadu i 
vraćao se kući da iz svoga grada izagna nevjernoga Mahmud-agu. 
Došavši pred Zvornik nađe zatvorena gradska vrata iza kojih dopiraše 
glasan žamor i buka. Mnogo oružanih ljudi pojavi se na bedemu. Ali- 
paša, potjerao konja naprijed i osovio se u stremenima, doviknu im 
jakim grlom: ,Zvorničani! ja Ali-paša, vaš gospodar, pozivam vas da 
otvorite gradska vrata meni i mojoj četi. Odmetnite se od vašega 
lažnoga gospodara Mahmud-age koji je mene na vjeri prevario...“ 


Dalje ne mogaše govoriti jer u taj čas opališe puške s bedema, 
pogodivši više njegovih momaka. Nekoliko taneta i njemu samomu 
prosvira kraj ušiju, da je morao okrenuti konja i uzmaknuti. ,,Zar je do 
toga došlo da već ne imam prijatelja među Zvorničanima koji bi mi 
pomogli da uniđem u grad?“ reče gorko Ali-paša pram Zvorničanima 
koji bijahu s njim u četi. ,,Ne boj se, gospodaru“, odvratiše mu oni, ,,u 
gradu ima nas svaki koji oca, koji brata, koji rođaka, oni će nam 
pomoći. Zar ne čuješ graju iz grada oko gradskih vrata? To ima nešto da 
znači“. Mladi paša i njegovi prijatelji stadoše slušati tu graju, koja 
postajaše sve to jačom. Ujedanput zapraskaju puške iza bedema i iz 
stotine grla zaori klikovanje: ,,Živio Ali-paša, naš gospodar! Nadvor s 
Mahmudom!“ 


Ali-paši skoči srce od nade, zapovjedi svojoj četi da se poreda i 
bude spremna svaki čas na njegovu zapovijed. ,,Nadvor s Mahmudom!“ 
ori se sve žešće, sve sigurnije, znak da prijatelji Ali-pašini napreduju. 
Jedan čas, dva i gradska vrata rastvore se širom, a na otvoru vidjeti je 
prijatelje Ali-pašine gdje golim handžarima mlate po lubanjama 
Mahmudovih momaka. Ali-paša, razabrao je da je sada odlučan čas, 
poviknu s golom sabljom u ruci: ,,Za mnom, junaci!“ I na juriš poleti 
prama gradskim vratima. Kao golubovi pred sokolom raspršiše se 
Mahmudovi ljudi pred gnjevnim Ali-pašom i uzmakoše s Mahmud- 
agom dalje u grad da se brane. Glasnim klikovanjem pozdrave ostali 
Ali-pašu i njegovu četu kojoj se odmah pridružiše. 

- Naprijed, junaci! - mahaše golom sabljom Ali-paša, - tjerajmo 
nevjeru iz grada! - I sve grnu za njim. 


Na zavoju ulice, zaklonjen kućama, ogradama i stabaljem 
vrtova, dočeka Mahmud-aga Ali-pašinu četu koja se je poput bujice 
valjala proti njemu. Zametnu se krvav, ljut boj. Ulica je uska, zavojita, a 
Mahmud-aga s očajnom hrabrošću brani uhvaćeno mjesto. Poput grada 
padaju taneta i obaraju najsrčanije koji se usuđuju zaletjeti u tjesnac s 
golim handžarom u ruci. Sada sjaše Ali-paša s konja i na čelu svojih 
najuzdanijih momaka udari jurišem na kuću koja bijaše dupkom 
napunjena dušmanima i najupornije branjena. Poput lava zaleti se u 
dvorište; britkom demeskinjom razganja mahmudovce, a njegovi 
momci pristaju u krvave mu stope, obarajući sve što im pod nož dođe. 
Za nekoliko trenutaka bijaše očišćena ta kuća, i iz nje stadoše sada Ali- 
pašini ljudi sipati ubojitu vatru na mahmudovce koji uzmaknu do 
drugoga zavoja ulice da se opet odupru. Ali-paša udari sada tako 
žestoko da je već Mahmud-aga počeo klonuti duhom. ,,Propast ću bez 
pomoći!“ progovori sam sobom, gledajući stravu koja je spopala 
njegove ljude. Znajući da ga čeka sigurna smrt ako pane Ali-paši u 
ruke, stade na najopasnije mjesto, odlučivši da voli dično u boju 
poginuti nego sramotno kao sužanj pasti u ruke Ali-paši. Taneta zuje 
mu kraj ušiju, zdesna i slijeva padaju kao snoplje njegovi ljudi, čuje 
kako mu Ali-paša dovikuje groznim glasom: ,Čekaj, nevjerno pseto, 
skupo ćeš mi platiti izdaju!“ Nu to ga sve ne smeta; neustrašeno stoji na 
užasnom mjestu i sokoli svoju četu da se drži i da ne uzmiče. ,,Doći će 
nam pomoć, ustrajte, junaci!“ govorio Mahmud-aga svojim pristašama, 
a oni, vjerujući svomu vodi i videći njegovu srčanost, očajno se brane i 
suzbijaju žestoku navalu. Uto ujedanput, za leđima Ali-pašine čete, 
zaori, gromovito: ,Alah! Alah!“ Na taj krik prestade za čas borba; jedni 
i drugi stali, pa slušaju. ,Alah! Alah!“ zaori po drugi put i sada već 
mnogo bliže. U Ali-pašinoj četi nasta metež i zabuna. Mahmud-aga sav 
se preobrazi od radosti: ,Udrimo, junaci!“ viknu glasno svojima, ,,to je 
Husein-kapetan, koji nam u pomoć dođe“, I doista bijaše to Husein. 
Stigavši pod Zvornik nekoliko časova za tim što bješe Ali-paša u grad 
provalio 1 čuvši da se je ovaj vratio od Srebrenice da izagna iz grada 
Mahmud-agu, saveznika Memićeva, nije se dugo razmišljao već na 

otvorena vrata hrupio u grad i s leđa zahvatio Ali-pašu. Poput 
krvožedna risa navali Husein-kapetan na zvorničkoga bega, svoga din- 
dušmanina i unesrećitelja. Na čelu čete, prezirući smrt i pogibelj skače 
naprijed na mahnitu bijelcu, bijući nemilo sabljom oko sebe. ,,Ali-pašu 
mi dajte! žedan sam krvi njegove!“ Viče kao bijesan i strašnim licem 
zagoni ata u najgušće hrpe Zvorničana. Njegovi konjanici tisnuli se za 
njima tako silovito da su Zvorničani, ne mogavši uzdržati žestoke 
navale, stali uzmicati. S druge strane upriješe dvostrukom snagom 
navaljivati mahmudovci, ter je Ali-paša tako dospio među dvije ljute 
vatre. Vidjevši se u tom nemilom škripcu, uvjeri se odmah da tu, proti 
pretežitoj sili, koja ga je s dviju strana stisnula, ne pomaže ni najveće 
junaštvo 1 da je najmudrije misliti kako će spasiti sebe i četu. Misao na 
ženu i dijete, koji čekahu na nj u konaku njegovu, ostavljeni samim 
sebi, bez zaštite i obrane, podjari mu još jače žestoko srce i osili jake 
mu mišice. ,Za mnom, junaci! u konak!“ povika četi, mahnuv sabljom 
pram konaku svojem. Ne imajući birati šta boljega, grnu svi za vođom 
koji na svom čilašu poput munje proleti kroz redove Mahmudovih 
momaka. Stotinu pušaka planu za njim, stotinu handžara blisnu na nj, 
nu on iznese živu glavu i s njim sto pedeset drugova, dok su ostali, ne 
mogavši prodrijeti i videći se odasvud opasani, položili oružje. Stari 
jedan sluga, koji bijaše jedina vjerna duša uz njegovu ženu, otvori vrata 
konaka i Ali-paša hrupi u dvorište s ostacima svoje čete koje je 
neprestano gonio jedan dio Mahmudovih vojnika. 


Na dvorištu dočeka Mejra, držeći malog Ahmeta na ruci, svoga 
vojna. Čim je ujahao u dvorište, potrča mu ona s djetetom u susret. 
Dijete poznalo oca i počelo obim ručicama mahati prama njemu. 
Svladan 1 raznježen očinskim čuvstvom, skoči Ali-paša s konja i 
strastvenim osjećajem obuhvati obim rukama ženu i dijete. ,,Oh, sad 
sam sretan, sad vas opet grliti mogu!“ progovori glasom, dršćući od 
silnog ganuća srca i uzeo dijete iz njezinih ruku, izljubi ga pohlepom 
roditeljske ljubavi i predade Jurki koja je do Mejre stajala. 


- Alah je milostiv, on te je zdrava sačuvao! - reče Mejra, koja 
uočigled nepravde, nanesene svomu mužu, s velikim saučešćem uza nj 
stajaše. 

- Iznesao sam živu glavu - odvrati Ali-paša bolno - al mi je ipak 
suđeno propasti. Husein-kapetan sad je pritekao u pomoć Mahmud-agi; 
ja im neću moći odoljeti. 

- Husein? - promuca Mejra i sva problijedi u licu. Ali-paša toga 
ne opazi, jer u taj čas nastade pucnjava i borba na vratima konaka na 
koja htjedoše prodrijeti Mahmudovi ljudi. 


- Bjež'te! - viknu Ali-paša Mejri i Jurki s djetetom. - Za vas tu 
nije mjesta, sakrijte se u podrume. 


Mejra htjede upravo da uzme čedo od Jurke, misleći da će biti 
najsigurnije u majke, ali ujedanput vrisnu i sruši se na zemlju. Zrno iz 
puške probilo joj prsi i mlada, krasna pašinica za čas ogrezla u krvi. 
Lelekajući umakla Jurka u konak s djetetom, dok se Ali-paša kao 
gromom ošinut sagnuo k Mejri. 


- Mejro, ženo mila, živote moj, živiš li? - pitaše ju groznom 
očajnošću Ali Vidaić. 
Mejra otvori trudne oči i šaptaše tihim iznemoglim glasom: 


- Gledaj... spasit... sebe... i dijete... Izmiri se s Huseinom... 
Zbogom! - Htjela je podići desnu ruku, htjela je možda na samrti 
zagrliti vojna, koga u svom životu nikada zagrlila nije, nu ruka klonu i 
lupi o zemlju. 


- Ženo moja, Mejro! - vikaše Ali-paša, ne hajući za borbu na 
vratima konaka i razdera joj haljine na njedrima. Uzalud. Niti jedan dah 
ne podizaše bijelih, krvlju orošenih grudi. Mejra je umrla. Njezino srce 
prestalo je kucati za ovaj svijet na kom nije moglo naći sebi lijeka. 
Ali-pašini junaci odbili od bedema konaka Mahmudove ljude, 
zamandalili vrata i dovaljali k njima brvi, panjeva i kamenja da bolje 
drže, priletjeli k svomu vođi koji je satrven žalošću klečao uz mrtvu 
ženu, cjelivajući joj kosu, čelo, lice i ledene ruke. S teškom mukom 
rastave ga s mrtvim tijelom i odvedu u konak. Došavši u sobu pade 
licem na zemlju, valjda da sakrije tople suze koje mu potekoše niz 
muževno lice. 


68 


Husein-kapetan i Mahmud-aga združili se, i onaj prvi, ne sluteć 
ni izdaleka, da mu je ljubovca poginula, naredi da se sutradan ima sa 
svih strana udariti na konak Ali-pašin. Po noći zakopali Mejru u 
dvorištu pod badem-drvo gdje je najvoljela sjedjeti, a u zoru njezin 
nesuđeni dragi dao udariti na konak. Čudno bijaše na srcu Husein- 
kapetana kad je zorom sjeo na svoga bijelca i poveo vojnike proti 
tvrdim bedemima. ,,Gleda li me ona?“ mišljaše u sebi, ,,da I' mi se 
veseli ili me kune? Kako će me pozdraviti, šta li će reći kad stupi preda 
me kao sužanj? Hoće li me moliti za svoga vojna da mu poklonim život, 
slobodu?“ Takve i slične ovima misli zaokupile mladoga kapetana kad 
je pošao jurišati konak Ali-pašin. Mahmud-aga naperio topove na 
bedeme i bije ih sa svih strana, pješaci njegovi i Huseinovi pritrčali k 
zidu i naslanjaju ljestve da se uzveru na bedeme. Razvila se ljuta bitka 
oko bedema. Topovi grme i ruše stare zidine oko konaka, a puške s 
jedne 1 s druge strane gađaju žive svoje nišane. Ali-paša brani se 
junački, njegovi druzi kroz mazgale i s bedema obaraju najodvažnije 
protivnike, ali i oni sami padaju. Topovska zrna porušiše sav gornji 
sprat Mahmudova konaka koji je iznad bedema provirio. Vrata u 
gradskim zidinama bijahu već sva razbijena, ter se je samo s najvećim 
naporom i hrabrošću mogao braniti ulaz od napadača. Ali-pašu ostavi 
sva nada i ufanje. ,,Zar da mi i sin pogine kraj te borbe?“ mišljaše u 
sebi, ,,volim se predati kad se i onako obraniti ne mogu“. 


- Dosta je, junaci! - viknu Ali-paša svojim drugovima. Hvala 
vam na vašoj ljubavi i junaštvu vašem. Vidim da nam je uzalud ginuti, 
jer se obraniti nećemo. Istaknite bijelu zastavu i predajmo se. 
Nerado poslušali ga drugovi, premda sami uviđahu da im sav taj junački 
otpor ne pomaže. Husein-kapetan opazi bijelu zastavu na bedemu i 
zapovjedi da se obustavi svaka navala. Nekoliko časova za tim izašao je 
iz konaka Ali-paša. Idući pješice vodio je za uzdi svoga ata, a uza nj 
stupao momak, noseći na ruci malog Ahmeta. 


Stavši pred Huseina progovori turobnim glasom: ,,Tebi, Husein- 
kapetane, predajem se u ruke, jer ti si me i svladao.“ - Na to pokaza 
rukom dijete svoje i konja od mejdana. ,Ovo je sve moje što mi je 
ostalo“. Sad pogleda mrkim okom Mahmud-agu: 

- Ti si mi oteo djedovinu, evo ti i dijete dajem; njegov otac ne 
ima čim da prehrani ubogo siroče. 


Momak, koji je dijete držao, predade ga na te riječi Mahmud- 
agi, koji dijete na ruke uze i reče: 


- Dobro, ja ću mu odsad biti ocem. 


Slomljen neopisivom bolju pusti Ali-paša glavu na uzburkane 
prsi, ne mogući ni riječi dalje progovoriti. 


- A gdje je mati djeteta, gdje je Mejra? - upita sad ponešto 
nesigurno Husein koga je taj prizor silno uzdrmao bio. 


- Jučer poginu od dušmanskog zrna - odgovori turobno Ali-paša, 
i okrene se prema dvorištu dodade: - Tamo pod bademom leži 
zakopana. 


Huseinu se smrče pred očima. Učini mu se da ga pamet ostavlja, 
da svijet gine ispred njega, da se nebesa na nj obaraju. Oporavivši se od 
prvoga utiska, skoči sa svoga bijelca i srnu u dvorište. Pod bademom 
opazi humak nedavno nabacane zemlje. To je grob Mejrin. Poleti tamo i 
poleže po grobu koji toplim suzama orosi. 


- Mejro, ljubo moja, tako li se nađosmo? - zajeca junak, kao da 
želi čuti odgovor smrću slomljenoga srca koje ga je živo nadasve 
ljubilo. 


Laganim korakom dođe Ali-paša za njim k Mejrinu grobu i 
tronut  gledaše iskrenu tugu svoga suparnika i  pobjeditelja. 
Odoljevši prvoj navali nenadane žalosti ustade Husein-kapetan i sav 
smeten pogleda oko sebe. Prvi koga opazi, bijaše Ali-paša. 
Husein gledaše u nj okom punim saučešća i sažaljenja. Tad ujedanput 
pristupi naglo k njemu i naočigled svih vojnika ogrli svoga zakletoga 
protivnika: - Ne sužanj - progovori svečanim glasom - moj pobratim 
odsad ćeš mi biti. Oba smo nesretna; nesreća nek nas izmiri. 


- Mejro, tvoja se volja ispunila! - reče tronuto Ali-paša, uznesav 
oči k nebu. - Mi se izmirismo na tvom grobu. 

U kafeodžaku Huseinovih dvora u Gradačcu, komu je pod pokrit 
krasnim grčkim sagovima, sjede na mekim svilenim dušecima koji 
imadu s krajeva zlate kite i rese, tri poznata nam lica: Husein-kapetan, 
Ali-paša Vidaić i beg Zlatarević, pušeći na dragocjene čibuke izvrsni 
trebinjski duhan i srčući crnu kavu. 


- Jasno vidim - govoraše Husein-kapetan prama Ali-paši Vidaiću 
- da si na vjeri prevaren, da su ti se sultan i vezir osvetili. Sve su baš 
vješto udesili, te sam 1 ja sam, proti volji svojoj, dobro im poslužio. Nu 
ovo me je opametilo i ja sam progledao. Osmanlije hoće da nas 
bosanske begove među sobom zavade ne bismo li se sami među sobom 
poklali i uništili. Tad bi, dašto, za njih bio lak posao! Nu toga biti neće! 
Kad znamo da nam se o glavi radi, mi ćemo se složiti, kao da smo svi 
velika jedna porodica i stat ćemo na otpor. Ja ću prvi barjak u ruke, pa 
da vidite kakovo će se kolo zaigrati po svoj Bosni. 


Beg Zlatarević, slušajući te riječi, gotovo se pomami od radosti, 
jer sad bijaše uvjeren da mu je najmiliji prijatelj i drug mladosti zavazda 
okrenuo leđa Osmanlijama i uhvatio _ se u kolo bosanskih 
nezadovoljnika. On priskoči k Huseinu, Ogrli ga jakom desnicom i u 
čelo ga poljubi: 


- Tako te rado slušam, junački sine, pile od sokola! Znao sam ja 
da mora jedanput u tebi uzavreti bosanska krv tvojih djedova. Tako 
valja! Nećemo mi Bošnjaci biti sluge osmanlijskih krvnika 1 sami 
stezati konop oko vrata svojoj rođenoj braći. Sultan je mudar, al nismo 
ni mi oči izgubili. Složimo se svi, stanimo svi pod jedan barjak, i bit 
ćemo slobodni u svojoj zemlji. 


- Najbolje je svomu uz svoga! - progovori sada Ali-paša Vidaić. 


- Ja sam povjerovao Osmanlijama, pa sam u jedan čas izgubio 
sve. Husein bijaše moj din-dušmanin, pa mi je u jedan čas opet dao sve 
što je mogao: slobodu, poštenje i pobratimstvo svoje. Sada dijelim s 
njim čast i imanje njegovo. Ovako lijepo može samo naša krv uzraditi, 
nikada tuđin Osmanlija. Ja to uviđam, braćo, i zato odsele 1 pamet i srce 

i desnicu moju imat će samo moj pobratim. Krene li u polje s barjakom, 
ja ću prvi za njim poletjeti. 


- Dat će bog junačkog mejdana! - reče Husein-kapetan i oči mu 
planuše junačkim zanosom. - U Albaniji već sve kipi i vrije. Okrutni 
sultan dao je, kako čujem, pogubiti silu arbanaskih poglavica koji su 
odbijali njegove reforme; nu još se drži Škodra-paša; u njega još ne 
smiju dirnuti krvožedni Osmanlije. Dok je on slobodan, dotle se ne 
imamo ničesa bojati. Ako dođe do sukoba, on će nam biti najbolji 
saveznik i naša uzdanica. 


Uto se otvore vrata i u sobu stupi visok, sredovječan čovjek, 
smeđe prosijede brade, bogato po turski odjeven i pozdravi domaće sa 
»Selam alejkum“, na što mu ovi veselo odvrate, a Husein-kapetan 
ponudi mu mjesto do sebe na dušeku. Bijaše to Hadži Ibro-beg 
Đonlagić iz Dervente, dobar znanac Husein-kapetana i veliki protivnik 
sultanovih reforama. 


- Otkuda te nanese dobra kob, Hadži Ibro? - upita napol u šali 
Husein-kapetan pridošlicu. 


- Sretan onaj koga sada prati dobra kob. Došao sam k tebi po 
poruci, a ne nosim baš vesele glase. Bijah u Travniku kod duvanjskoga 
bega Teskeredžića, koji mi svjetova neka se na povratku skrenem k tebi 
i kažem ti sve što sam u Travniku vidio. Čujte dakle, braćo, i sudite. Iz 
Stambula poslao je sultan našemu veziru nizamsko odijelo i poslao 
osim toga ferman kojim se uvađa nizam u Bosni. Uz gruvanje topova s 
vezirove tvrđave pročitao se taj ferman i na franačku obučeni nizam 
učinio mu počast. I vezira vidjeh tom prigodom. Nije više nosio 
starodavno odijelo bosanskih vezira, već je bio obučen po đaurski i 
stajaše pred četom nizama s fesom na glavi i u tijesnim čakširama da ga 
bijaše sramota gledati onako raspiljenih nogu. 


- A što reče svijet? - zaleti se nestrpljivo u riječ beg Zlatarević 
komu se je s lica čitala silna ogorčenost. 


- Svijet se duboko poklonio carskomu fermanu i kimajući 
glavom razišao se. Naša braća begovi u Travniku sada su u velikoj 
smetnji, jer vide da nas sultan opet izaziva na boj. On ruši stari red, a mi 

novoga nećemo. Poslaše me zato k tebi kapetane da čuju što ti o tom 
sudiš. Ti si nam sada veliko uzdanje jer se već zna po Bosni da od one 
zvorničke zgode ne držiš više s Osmanlijama. 


- Što ja sudim o tom? - progovori Husein-kapetan iza male 
stanke, a glas mu drhtaše od susprezane jarosti. - Sultan misli da je sada 
hora slomiti tvrdu šiju bosanskih begova i pođauriti nas. Vidi se, hoće 
mu se rata s nama, neka mu dakle bude rat! 


- Neka mu bude rat! - ponove u jedan glas ostala trojica kojoj je 
Husein iz duše govorio. 


Mladi kapetan ne reče više ni riječi, ustade i izađe iz 
kafeodžaka. 


- Kažu travanjski begovi - reče beg Đonlagić pošto bješe 
Husein-kapetan izašao iz sobe - da će svi listom ustati ako Husein 
zajaše konja od mejdana. Sve drži da je on stvoren biti nam vođom, jer 
je hrabar junak, bistra glava, a bogatstvom sve nas druge natkriljuje. 
Osim toga jednako ga ljube turci i kršćani, jer je, valja reći, pravedan, i 
u njegovoj kapetaniji svako dobiva sud po pravdi, bio turčin ili krst. 
Za kratak čas vrati se Husein natrag u kafeodžak. U ruci držaše artiju, 
koja bijaše ispisana bosančicom, starinskim pismom bosanskih begova, 
kojim se oni služe kad hoće jedan drugomu da priopći kakovu tajnu. 


- Evo vam, braćo, moga fermana! - reče Husein stupivši u sobu, 
i poče s artije glasno čitati ovaj proglas: ,,Bošnjaci! Tko ima oči, neka 
gleda, i tko uši, neka sluša! Pomamio se divan 1 sultan skočio na noge 
lagane. Mislite valjda da ide udariti na Moskova da mu vrati žao za 
sramotu i otme osvojene zemlje. Varate se, braćo! Sultan se sprema na 
nas, na Bošnjake, što vjeruju u Alaha i proroka Muhameda. Vi sigurno 
znate i zašto? Jer čuvamo čistu vjeru Prorokovu i jer nećemo da 
primimo gadne tuđe adete i strano odijelo. U Travniku već se nizam 
širi, noseći na prsima znamenje krsta, 1 naš vezir obukao već franačko 
odijelo. Bošnjaci! vitezovi od starine! Sultan ide da nas utamani, da 
nam nagrdi vjeru, otme naše imanje i naša stara prava. Nije njemu stalo 
do nas, jer on je Osmanlija, a mi Bošnjaci drugoga smo plemena. Al ne 
dajmo se i ne klonimo srcem, jer pisano je u Koranu: onima koji se bore 

za vjeru božju, neće bog nikada napustiti njihova djela, štoviše, on će ih 
voditi i usrećiti nastojanje njihovo; odvest će ih u raj koji im je 
navijestio. Na oružje zato, junaci, na nama je red vojevati! Punimo 
puške, oštrimo ljute nože i kupimo se u junačke čete. Do proljeća, nek 
je svako spreman, jer čim prolista gora, ja ću razviti zelen-barjak i saći 
na polje od  mejdana. —Husein-kapetan, Zmaj od Bosne“. 
S najvećom pohlepom slušahu ostala trojica proglas Huseinov. Svaka 
riječ njegova djelovala je neopisivim čarom na njihova srca. Dosele 
nisu još nikada doživjeli da im tko s mrtva papira dobacuje toli žive i 
ognjevite riječi. Oni dvostruko vjeruju u to slovo, jer je ono pisano i 
kadro je kroz vjekove zboriti istim glasom. 


- Jeste li čuli, braćo! Hoću da budem odsad zmajem; zmaj našeg 
bosanskog praga, zmaj na junačkom mejdanu! Hoćete li vi pustiti da ja 
sam za vas vrebam i sam za vas da se borim? 


- Kapetane, svi ćemo s tobom! - povika beg Đonlagić, povikaše i 
ostala dvojica. 


- Da, svi koji jednako sa mnom mislite, treba da budete uza me, 
inače nećemo odoljeti dušmanu - reče Husein. - Ali valja narod 
pripraviti da bude spreman kad čuje poziv u boj. Ovo pismo ima se 
čitati po svoj Bosni i svaki beg i kapetan koji ne drži s Osmanlijama, 
dat će svoj potpis za nj. 


Tako bješe i učinjeno. Huseinov ćatib priredi više prijepisa toga 
proglasa, koga kalauzi Huseinovi raznesoše sada na sve krajeve Bosne. 
Od jednog jednomišljenog bega do drugog, od jednog kapetana do 
drugog otpremao se proglas Huseinov i svaki stavio poda nj s pravim 
ushićenjem svoj potpis. 


Po svoj Bosni počelo nešto vreti i komešati se. Na sve strane 
drže se dogovori, svuda se spominje ime Huseinovo: - Sad imamo vođu 
- govorahu muhamedovci među sobom - s kim ćemo ići do Stambula 
tražiti pravoga cara i povratiti svečevo koljeno. 


Vezir Morali-paša dočuo da se Bošnjaci spremaju i pisa po više 
puta u Carigrad, nu divan bijaše tako slab da mu nije mogao nikakve 


74 


pomoći obećati nego mu poruči da iz travanjske tvrđave ne smije 
nikamo, došlo što došlo. 


Jednoga dana sjednu Husein-kapetan i Ali-paša Vidaić na konje 
i s malom pratnjom odjašu iz Gradačca a da nitko nije znao kamo jašu 
ni kuda. Ni sam Ali-paša nije znao kamo se je digao Zmaj Bosanski. 
Krenuli prema jugu i udarili na Maglaj, Žepče, Vranduk i Zenicu. Kud 
su prolazili, sve ih veselo pozdravljalo i blagoslovom pratilo. ,,Putuj 
sretno, naš Bosanski Zmaju!“ govorahu za njim koji su čitali ili čuli 
njegov proglas proti Osmanlijama, ,,do proljeća, ako bog da!“ 
Putnici, minuvši Busovaču, zakrenu stranputicom i jašu sad uz planinu, 
sad nizbrdice. Bijaše divlja pustoš kojom su sada putovali. Po japagama 
šume brzi potoci, sure orlušine klokću na golim pećinama, a sokoli i 
glavati jastrebi kruže ispod oblaka, tražeći plijena na prostoru nad kojim 
se viju. Ptice pjevačice kao da su pobjegle iz te pustoši pred ovim 
grabežljivcima, jer im nigdje ne čuješ slatkoga glasa, i samo turobno 
kukanje kukavica sluša uho putnikovo. Ni ljudskoga stvora nećeš tu 
sresti ni vidjeti, izdaleka samo dopire ti katkad do uha glas pastirskoga 
roga od kore. 


Došavši pod visoko jedno brdo sustavi Husein-kapetan konja i 
pokaza prstom Ali-paši na vrhunac brda na kom stajaše sazidana 
ogromna jedna zgrada. - Vidiš, pobro! To je tekija Oglavak, tu su 
svečevi šehovi, božji ugodnici. Kad mi je mati prije više godina 
ozdravila od teške bolesti, tu sam bio sa svojim babajkom koji je došao 
ovamo na dovu i ostavio veliku zadužbinu. Sad sam ja došao ovamo na 
dovu da nam Alah blagoslovi oružje i udijeli bojnu sreću. - S jedne 
strane od tekije vidi se lijepo turbe gdje bijaše zakopano više poglavara 
ove tekije. Tu na jednom kamenu sjeđaše sadanji poglavar šehova, 
prebirući među prstima brojanice i opazivši gdje se otmjeni putnici 
penju uz brdo, pođe im u susret i došavši im u blizinu, duboko se 
pokloni. Poglavar, kao i svi drugi šehovi oglavski, nošahu na glavi 
bijelu ovisoku kapu i dugačku bijelu dolamu. Silazeći sa svoje tekije 
među puk, dobivaju šehovi u ruke mizdrak, to jest koplje sa sjekiricom 
na vrhu. 

Husein-kapetan i Ali-paša Vidaić sjašu s konja i pozdrave 
poglavara šehova. Čuvši ovaj da ima pred sobom Bosanskoga Zmaja i 
njegova pobratima, bijaše uveliko obradovan, jer i šehovi oglavski 
bijahu ogorčeni protivnici sultanovih novota i tuđih adeta o kojima su 
držali da kvare čistoću vjere Prorokove. 


»Svemogući Alah doveo te u ove svetinje, Zmaju Bosanski!“ 
reče poglavar muhamedovskih kaluđera, uzdigav obje ruke kao u znak 
blagoslova. Husein-kapetan, čuvši da ga oglavski šeh zove Bosanskim 
Zmajem, bijaše sada uvjeren da je i u ove samotne zidine dopro njegov 
glas proti Osmanlijama i našao dobar odziv. Husein stade zato posve 
otvoreno govoriti. 


- Dođoh, božji ugodniče, da činim dovu na turbetu tvojih svetih 
predšasnika i da ostavim zadužbinu za našu dobru sreću proti 
Osmanlijama. Evo, to neka bude tekiji - reče i predade šehu tri velike 
kese dukata - a ti naredi da tvoji ruhbani sađu u puk i da okrenu njegova 
srca proti Osmanlijama. 


s 


Seh poljubi rub kaftana Huseinova i obeća svečano da će 
ispuniti kapetanovu želju. Nato pođu svi k turbetu i činiše dovu puna 
dva sata. Okrijepljen vjerom u pomoć Alahovu, oprosti se Husein- 
kapetan s tom svetinjom muhamedovskih Bošnjaka i s njezinim 
nadstojnikom. 


Zorom drugoga dana pustilo se s planine do pedeset šehova s 
bijelim kapama i dolamama, noseći u ruci vita koplja, a mnogi i sablje 
pripasane oko pasa. Poput bujičastih potoka raziđoše se oni po svim 
stranama Bosne i vatrenom riječi stadoše pripravljati muhamedovske 
Bošnjake na borbu proti Osmanlijama. Svijet muhamedovski sluša ih s 
najvećom pobožnošću i vjeruje da je ta borba volja božja, jer ga njegovi 
ugodnici pute na to. 


|< 


»Na proljeće, ako bog da!“ bijaše lozinka, idući od usta do usta. 

VIII. 


Nastalo proljeće godine 1831. S neba prigrijeva toplije sunašce i 
budi narav na novi život. Prolistale gore, a zelena trava pokrila doline i 
ravnine. Svježim zrakom lete lakokrile ptičice i cvrkutom svojim 
navješćuju novu, ljepšu dobu godine. 


Jednoga jutra progovori Husein-kapetan svomu pobratimu Ali- 
paši: 

- Čujder, pobro! Priroda se budi i opominje nas da je doba latiti 
se posla. Slušaj te ptičice, čini mi se kao da pjevaju nešto o slobodi i o 
bojnim radostima. Sa mnom se nešto događa. Krv mi teče bijesno po 
žilama, grudi mi se šire, nož sam od sebe izilazi iz korica, a konjic mi 
rza 1 vrišti za poljem od mejdana; - vjere mi, trebat će sablju opasati i 
pod barjak sazvati sokolove. 


- A ti hajde da istaknemo na kuli zelen-barjak, a prangije neka 
zagrme s bedema i navijeste dobu ustanka. 


Za nekoliko časova zavijori golema zelena zastava na najvišoj 
kuli Huseinovih dvora, a prangije stadoše gruvati s bedema da se je 
orila sva ravna Posavina. Na poljani ispod svojih dvora igraju Husein- 
kapetan i njegov pobro Ali Vidaić konje od mejdana i čekaju da vide 
kako će se na taj glas prenuti junaci. Gruvanje prangija uzrujalo svu 
okolicu gradačačku sve do Save. Sa svih strana lete momci na brzim 
konjima pod bedeme Huseinovih dvora i u čudu pitaju šta se tu radi? 
- Kupite se, junaci! sad je doba ustati na Osmanlije! Zmaj Bosanski već 
je raširio krila 1 odmah će uzletjeti - odgovaraše im žarkom riječju 
Husein-kapetan, a junaci vraćaju se pjevajući kući da se spreme u rat, 
na vojnu! 


Brzinom munje proleti glas o tom svu Bosnu. Tajni glasnici lete 
na sve strane, svuda se javljaju i kupe oružane čete, vatre budnice gore 
na vrhuncima planina, zeleni barjaci viju se na kulama u kojima sjede 
kapetani i begovi bosanski, a hodže i šehovi uznositom riječju bodre 
puk i jare mržnju proti zakletomu dušmanu Bosne, proti Osmanlijama. 

»Na vojnu, na vojnu!“ ori se na sve strane i mlado i staro, grne pod 
zastavu proti dušmanu. 


Oko barjaka Husein-kapetana sabralo se do pet tisuća kršnih 
junaka. Ravno polje ispod Gradačca pretvorilo se u golem logor u 
kojem vrve i još uvijek pridolaze nove čete boraca. 


Bijaše u predvečerje dana prije nego će Husein-kapetan krenuti 
sa svojom četom. U logoru je živo i veselo kao da se radi poći u 
svatove. 


U dvoru Huseinovu sabrane su vojvode te čete, pa se uz čibuk i 
kavu veselo razgovaraju. Među njima je i Rustem-beg Altomanović sa 
svoja dva sina. Zaboravili na nesretnu ženidbu koja je jedne i druge 
ucvilila, sad se lijepo paze Altomanovići s gradačačkim kapetanom. 


- Sinko! - progovori Rustem-beg Altomanović - otkad nam 
pogibe u šumi Kitogu Kulin-kapetan, otada poče padati moć i slava 
bosanska. Ali neće dugo potrajati i ona će opet uskrsnuti. Sve mi nešto 
govori da si ti jedini koji ćeš nam vratiti staru našu slavu. 
Husein-kapetan pogledao starca i oborio začas glavu kao da će 
razmišljati o dosegu Rustem-begovih riječi 1 za čas opet ju uznesao. 


- Mnogomu se nadate od mene - odvrati Husein-kapetan - a tim 
se baš dičim i ponosim. Za male stvari nisam sablje opasavao, to vi 
dobro znate! Srce me vuče na velika djela 1 bit će ih, ako bog da i sreća 
junačka, ako samo jednoga ne bude što je upropastilo i Kulin-kapetana, 
a to je zavist i nesloga naša. 


- Ne do bog! - progovore kao u jedan glas vojvode i stadoše 
odreda pružati uzdane desnice mladomu kapetanu, prvaku svomu. 
Svečani taj prizor smete dolazak jednoga od Huseinovih slugu u sobu. 


- Gospodaru! - progovori sluga smjernim glasom - jedna 
kaurkinja, koja veli da ju dobro znadeš, zaklinje te da izađeš nadvor jer 
želi s tobom nešta važna govoriti. 


Husein u čudu zaklima glavom i skoči radoznao na noge, ispade 
naglo iz sobe. U trijemu naiđe Jurku, pjestinju svoju u teškoj bolesti. 

- To si ti, Jurko? - progovori kapetan prijaznim glasom - što je 
tebe dovelo ovamo? 


- Zlo, gospodaru - odgovori djevojka - ali se tvrdo nadam da ćeš 
mi ti pomoći i utješiti me. 
- Govori! 


- Lanjske godine dok sam bila kod svoje tetke u Dubravama, 
dođe mladi spahija Nuri-aga pobirati glavnicu i desetinu. Tom zgodom 
opazi mene i stade mi laskati i svašta obećavati, ne bi li me primamio i 
zaludio. Nije ništa hasnilo što sam ga prezirno odbila i kazala mu da bih 
voljela poginuti nego mu se odazvati, on me pod večer navreba pred 
kućom moje tetke i pograbio me snažnom rukom oko pasa, počeo me 
nositi do svog konja, svezana nedaleko uz jedno drvo. Na moje 
pomaganje slete se ljudi iz bližnjih kuća, a među njima i moj zaručnik 
Marijan Relić. 


- Šta harambaša Marijan je tvoj zaručnik? - upita u čudu Husein- 
beg Jurku i čelo mu se namršti. 


- Onaj isti, koga već godinu dana bez uspjeha gonim po svojoj 
kapetaniji? 


- Onaj isti, gospodaru! - odgovori tužnim glasom djevojka. - Al 
ne bijaše on rođen za hajduka, već ga nemila sudbina učini takovim. 
Bijaše to milokrvan i dobar momak, blage ćudi, kao djevojka, a žestok 
bijaše samo u ljubavi prema meni. Vidjevši on kako me Nuri-aga vuče k 
svomu konju da me ugrabi, kako nategnutom kuburom prijeti svakomu 
koji bi se usudio priteći mi u pomoć, uzavri mu krv i on, trgnuv kuburu 
iza pasa, poleti na Nuri-agu; ovaj opali al promaši; tad pruži Marijan 
kuburu, ona plane i Nuri-aga pade promrskane glave na zemlju, a ja 
onesviješćena do njega. Kad dođoh k sebi, čujem da se je Marijan 
izljubio s ocem i braćom i uskočio u goru u hajduke. 


- Pa je sada hajdučki harambaša, strah i trepet begova i spahija - 
nadoveza Husein-kapetan. 


- Nikomu još nije zla učinio, već samo brani raju od sile i 
nepravde, čega i ti ne trpiš, gospodaru. Nije još nikog umorio, ni 

porobio, ni popalio; a ako se ga tko boji, sigurno su zli ljudi, zulumćari, 
kojim se je Marijan prijetio kad su htjeli da čine silu nekrivu i nedužnu. 


- Jesi li možda rad Marijana došla k meni? - upita Husein 
djevojku. 


- Jesam, gospodaru! Dođoh, da u tebe izmolim milost za nj. 
Njemu je dodijao hajdučki taj život, i ne ima druge želje već da oženjen 
sa mnom živi mirne dane pod tvojom zaštitom kao tvoj podanik. 


- Ja sam ti dužan zahvalnost - progovori Husein iza kratkoga 
razmišljanja - jer si me u teškoj bolesti dan i noć dvorila 1 pazila, ali 
toga ti ne mogu učiniti. Ja sam milostiva srca, ali moram biti strog. Da 
pomilujem Marijana, štabi svijet kazao, znajući da svakog hajduka čeka 
smrt na kolcu? 


- Gospodaru, zar će dovijeka hajdukovati? - zavapi djevojka. 
- Zašto ne uskoči preko Save, i ti s njim? Tako i drugi rade. 


- Ne da mu se zauvijek rastati s ocem, braćom i drugom svojom 
rodbinom; a onda naš ujak (fratar) mu poručuje da valja ili se predati 
pravdi u ruke, ili isprositi milost; drukčije da nema pokajanja, ni 
okajanja. 


- Onda ti ne znam pomoći - odreza kratko Husein-kapetan. 


Djevojka se maši u njedra i izvadi nešto. - Dok bijah uz Mejru u 
Zvorniku, dade mi ona evo ovu hamajliju - i pokaza ju Huseinu, - istu 
onu koju si joj ti dao one noći u bašči polazeći na Orlovo polje. 


- Moju hamajliju! - prihvati živo Husein-kapetan. - Ona ti ju 
dade da mi ju vratiš, je li? najslađu uspomenu na moju majku i na 
Mejru? 


- Čuvaj tu hamajliju, rekla mi Mejra - produži Jurka. - Ako moj 
Huso pođe kad na vojnu, ako se kad ti nađeš u nevolji ljutoj, odnesi mu 
tu svetinju; u vojni će on tada srećno proći, a tebi će u nevolji pomoći; 
jer to je moja želja. Sad, gospodaru, i ti na vojnu ideš, i ja sam u nevolji 
ljutoj. Evo ti hamajlije. Budi srećan na junačkim mejdanima, ali i 

pomozi meni jadnoj u nevolji. I ti si ljubio i nesrećan bio u ljubavi, pa 
možeš znati kako mi je nesrećan dragi i ja s njime. 


Husein se zamislio. Valjalo je da izvrši svetu volju svoje 
nezaboravne Mejre koja ga je na tom svijetu sigurno najviše ljubila. Ta 
volja je njemu svetinja, i on je gotov ispuniti ju, kao da je čuo riječ 
boga, vladatelja svijeta. 


- Kaži vjereniku svomu - progovori za neko vrijeme Husein - da 
će biti pomilovan ako s četom svojom sađe s planine i stupi pod moj 
barjak. Vrati li se živ i zdrav iz ove vojne, onda je slobodan i vas se 
dvoje uzmite i budite sretni. Ali valja mu se žuriti jer ja sutra krećem. 
Djevojka u znak zahvalnosti poljubi rub kaftana Huseinova i s veselim 
licem ostavi naglo njegov dvor i udari pravcem k planini. Sutradan 
zorom uz prasak kubura i tutanj talambasa diže se četa s Borova polja 
ispod Gradačca i udarivši kroz planinu Betanj krenu dolje k jugu. 
Husein jaše zamišljeno na svom bijelcu i ne govori ni s kim ni riječi. 
Osjeća on dobro da vojna što ju bješe poduzeo nije nikakva igrarija, 
nego da će to biti užasna borba iz koje će ili Stambul ili Bosna pokorena 
izaći. On je tu vojnu sam najviše pripremio, on je najviše uzrokom bio 
da su Bošnjaci listom ustali proti sultanu, pa se sada nehotice žaca u 
svojim mislima pred golemim zadatkom svojim i odgovornošću pred 
bogom i svijetom. 


- Tko su oni ljudi? - upita naglo uz njega jašući Ali-paša Vidaić, 
i mahnu glavom nalijevo, gdje stajaše hrpa ljudi. 


Husein se prenu od svojih misli i pogleda nalijevo. Kojih 
petnaest ljudi stajaše tu, stvorili se ondje kao da su nikli iz zemlje. Sve 
same kršne momčine, visoki i plećati, kao duhovi u gori i mrka lica i 
oštra pogleda. S dugih crvenih kapa padaju im niz pleća velike modre 
kite, za pojasom nose ubojite kubure i handžare, a desnom rukom drži 
svaki vjernu šarku, uzdanicu svoju. Vješto oko pogodilo bi odmah da su 
to hajduci. Pred njima stoji stasit momak, plemenita lica i blaga pogleda 
iz koga ipak izrazito sijeva muževni ponos i junačko srce. Taj snimi 
kapu s glave, stupi sigurnim korakom pred Husein-kapetana i reče: - 
Gospodaru! Na vjeru predajem se tebi s mojim drugovima i stupam pod 
tvoj barjak. 

- Ti si Marijan Relić, harambaša hajdučki? - upita ponosito 
Husein-kapetan. 


- Jesam, gospodaru! 


- Do sada bijah ja tvojom stražom, momče, a odsada bit ćeš ti 1 
tvoja četa moja straža i pratnja. Ako se valjano poneseš u vojni, bit ćeš 
slobodan i sve ti oprošteno. Hajd u red sada! 


I harambaša sa svojim momcima stupi u redove Huseinove čete, 
odmah iza njezinoga vođe. Vojvode se čude tomu događaju ne znajući 
što da sude o njem i izvjedljivo jedan drugoga pogleda. Nato će Husein 
ovako reći: - Mislio sam da je svakako bolje ako ih sa sobom povedem, 
jer inače radili bi oni u našem kraju što ih volja pošto se je malo 1 veliko 
diglo na vojnu. Ako su što dosada skrivili evo im prilike da to poprave, 
boreći se za našu stvar. I njih je ova zemlja rodila, kao i nas, zašto da i 
oni za nju ne ginu? 


Vojvode se sada uvjere da je Husein mudro uradio i svi 
povladiše njegovim riječima. 


Na Sprečinom polju odmarala se četa nekoliko ura, a zatim 
okrenu zapadno prema Maglaju. Tu na lakim čamcima preveze se 
Huseinova četa preko valovite Bosne i žurnim korakom, kao da ju tko 
goni, spusti se k jugu k drevnom Travniku, stolici bosanskoga vezira, 
po svoj zemlji mrženoga Osmanlije Morali-paše. Peti dan pade četa pod 
Travnik. Kao spasitelja dočekaju travanjski muslimani Zmaja 
Bosanskoga. Sve ga je držalo rođenim gospodarom Bosne i poslanikom 
Alahovim. Svjetina pače govoraše da ima zelenu desnu ruku, očit znak 
po njezinu shvaćanju da je svetac i božji ugodnik. Veseli usklici, prasak 
pušaka i grmljavina iz prangija, čim bi dočekan Husein, potrese Morali- 
pašom i navijesti mu da je došao Zmaj Bosanski. 


Nemoćni vezir, čim je, čuo da se Bošnjaci dižu, pošalje svoga 
tatarina u Carigrad da mu pošalju pomoć, ili da mu bar dozvole uteći. 
Nu tatarin nije mogao biti ni u Carigradu i već je duvanjski beg 
Teskeredžić, zatim skopljački begovi Vilići, Kopčići, Miralemovići, 
Granići i mnogi drugi hrupili u Travnik s većim četama i opkolili vezira 
u njegovoj tvrđavi, da nije mogao ni misliti na bijeg. Uza se ne imaše 

on više od dvije stotine nizama, a s tim nije mogao ništa poduzeti proti 
velikoj sili bosanskih begova. K tomu dođe još i Husein-kapetan sa 
svojim Posavcima i uništi mu i zadnju klicu nade. 


- Što misli taj Osmanlija? - upita Husein-kapetan bega 
Teskeredžića. - Zar se možda nada da će nam odoljeti? 


- Mi ga već pozvasmo da se preda - odgovori beg Teskeredžić - 
ali nam on otporuči da se živ predati neće; a ako pokušamo na nj 
udariti, on da će tada iz teških topova pucati na varoš i sve oboriti u 
prah i pepeo. Da toga nije, mi bismo ga već imali u našim rukama. 


- Ja ću ga još jedanput pozvati - progovori Husein-kapetan iza 
kratka razmišljanja - pa ako se ne preda, ostavit ću tu svoga pobra Ali- 
pašu Vidaića sa dvije hiljade momaka, a mi ćemo krenuti dalje. Valjda 
će ga glad prisiliti da položi oružje. 


Sutradan zajaše konja beg Zlatarević 1 noseći u ruci bijelu 
zastavicu, doskaka pod bedeme gradske gdje zaustavi konja i doviknu 
straži da želi govoriti s vezirom. Zamalo spusti se most na gradski 
prokop i vezir praćen dvojicom nizama priđe k Zlatareviću. 


- Sto želiš, beže? - upita vezir prijaznim glasom ustaničkoga 
poslanika. - Sigurno si došao pozvati me da vam se predam? 


- Tako je, čestiti pašo! - odgovori s poštovanjem beg Zlatarević. 
- Naš vođa Husein-kapetan Gradaščević poziva te posljednji put da 
položiš oružje! 

- Žao mi je da si uzalud došao! - odgovori vezir mirno. - Sultan 
mi je zapovjedio da imam tu ostati, došlo što došlo; a ja sluga sultanov 
moram slušati njegovu zapovijed. To reče i učini svoj temenah 
poslaniku Huseinovu koji okrene konja i naglo odjuri k svojima da vođi 
priopći vezirov odgovor. 


- Dobro - reče Husein - čuvši poruku Morali-paše - a ja ću ga 
gladom prisiliti da se preda. - I naredi već da Ali-paša Vidaić, njegova 
desna ruka, ostane pod Travnikom sa dvije tisuće momaka, a on je imao 
s ostalom vojskom sutra dan krenuti u Hercegovinu da se tamo združi s 
četama hercegovačkim i iz Bosanske Hrvatske. 

Poslije podne istoga dana stade duhati silan vjetar zapadnjak. 
Grdne oblačine stanu se gomilati nebeskim obzorjem i hvatati se u 
jednu cjelinu. Podvečer bijaše sav nebeski svod gusto zastrt crnom 
koprenom daždovitih oblačina. Jaka kiša stade lijevati kao iz kabla, a 
silovit vjetar okrenu s Vlašića planine. Smrče se tako da ne bi čovjek 
mogao prsta vidjeti pred licem. Nastade burna noć, postade tamno kao u 
rogu. 


Husein pomisli: to bi bila zgodna noć da se domognemo 
tvrđave. Pozove k sebi harambašu Marijana i kaže mu: - Hoću da vidim 
kakav si junak. Ova noć čini mi se vrlo zgodna da uzmemo vezirovu 
tvrđavu i njega živa uhvatimo. Ja trebam da nekoliko mojih momaka 
zađe po toj oluji u tvrđavu i da nam otvore vrata. Vi ste hajduci hitra 
uma i junačkoga srca, zato tebe i tvoje drugove izabiram da taj posao 
obavite. 


- Ti zapovijedaš, gospodaru, a nama što bog dade i sreća junačka 
- odgovori Marijan. - Posao nije lak, al bi mogao lijepo poći za rukom. 
Što bog da! - ponovi i opet bivši hajdučki harambaša i razgovaraše se 
zatim dalje s Huseinom o tom kako će sve to udesiti da bude što manje 
gubitka ljudi. Husein pozove nato Ali-pašu Vidaića da se neopazice sa 
hiljadu momaka došulja do gradskoga prokopa i odmah hrupi u grad 
čim se vrata otvore i bude bačen most preko prokopa. Svoj vojsci naredi 
da stoji spremna i da pazi ako bi možda pošlo za rukom nizamu da 
umakne iz tvrđave i u bijegu potraži spas. Husein-kapetan, koji bijaše sa 
svojom četom utaboren u Dolcu, odluči također krenuti pod tvrđavu da 
podupre ako bi trebalo Vidaića. Kad je minula ponoć i oluja s kišom 
najjače bjesnjela, stade se sve kretati proti tvrđavi. Hajduci, jake ljudine 
ponesu sa sobom tri čamca iz rijeke Lašve, dvoje ljestve i nekoliko 
sjekira. Oprezno i tiho, kao što umiju samo hajduci, došuljaju se oni do 
gradskoga prokopa i tisnu u vodu čamce. Ali-paša Vidaić bješe također 
već doveo svoju četu do prokopa i razredio ju prama gradskim vratima. 
Hajduci Marijanovi sjednu u čamce i sretno se prevezu na drugu stranu 
nasipa, tik pod gradski bedem. Tu prislone ljestve i držeći u zubima 
gole handžare, a u desnoj napete kubure stanu se penjati na bedem. Za 
čas bijahu gore. Straže po bedemima bijahu dosta gusto ponamještene 
jer je Morali-paša slutio da bi Husein-kapetan mogao šta pokušati po toj 

burnoj noći. Nu većina stražara ili spavaše, ili bijaše dremovna od 
umora, a i oni što su bdjeli nisu od tmine, kiše i vjetra mogli ništa 
opaziti. S nategnutom kuburom u lijevoj i s golim handžarom u desnoj 
ruci pođe Marijan, a za njim njegovi drugovi k gradskim vratima. 
Došavši posve blizu opaze nizama gdje dremovan stoji naslonjen baš o 
sama vrata. Prenuv se od šušnja razvali oči i vidjevši pred sobom čitavu 
hrpu ljudi upita turski: ,,Tko je?“ Umjesto odgovora ščepa ga Marijan 
žilavom rukom za vrat i zaprijeti mu handžarom ako samo pisne. Ubogi 
nizam ne mogaše ni glasa da istisne iz sapeta grla, a dotle prihvate 
hajduci sjekire, nekoliko naglih i krepkih udaraca pade, i gradska vrata 
bijahu otvorena. Straže se počeše na tu lupu javljati, nekoji potekoše i k 
vratima, nu već bijaše kasno, jer su hajduci do toga bili već odmotali 
lance i spustili most preko prokopa, stali na otvor vrata, držeći 
nategnute puške. Sada dignu stražari viku i zapale baklje. Nizami grabe 
oružje i kupe se na dvorištu, ter čekaju samo na vezira. Uto zaori 
gromovita vikar ,Alah“ izvan bedema i Ali-paša Vidaić hrupi sa 
svojom četom na most i za čas bijaše u gradskom dvorištu. Malo zatim 
ispade i vezir iz svoga harema komu se na pragu pokaza plačući 
hanuma i mlada kćerka. 


Vezir vidjevši pri svjetlu bakalja pretežitu silu Bošnjaka u 
gradskom dvorištu, uvidje u prvi mah da bi svaki otpor uzaludan bio i 
zato bez dugog razmišljanja odluči predati se. Postupivši naprijed zapita 
glasno: ,,Gdje vam je vođa, Bošnjaci?“ 


Ali-paša pođe pram veziru i doviknu mu: ,,Evo ja sam, vezire! 
Dođi bliže i odmah ćeš me poznati!“ 

Morali-paša pristupi k Vidaiću i pogledavši mu u lice, nehotice 
protrne od straha i ne mogaše ni riječi progovoriti. 

- Ne boj se, čovječe! - reče Ali-paša motreći prezirno uzdrhtalog 
Osmanliju - govori što želiš! 


- Vidim - poče Morali-paša nesigurnim glasom - da bi uzaludno 
bilo svako proliće krvi. Ja se zato hoću predati, ali pod uvjetom da ja i 
moji momci smijemo otići pod oružjem iz Bosne. 

- Pod oružjem da odete? - ponovi Ali-paša i kimnu glavom. - 
Počekaj malo, da čuješ što će na to reći svih nas zapovjednik Husein- 
kapetan. 


Ovaj bješe međutim već zašao u dvorište, i Ali-paša koji je bio 
pošao po nj vrati se za čas k veziru s Huseinom koji ponosito stade pred 
pokunjena Osmanliju. 


- Čuo sam što želiš, pašo! - progovori Husein - ali tako ne može 
da bude. Ti i tvoja četa položit ćete oružje. Tvoje momke dat ću 
otpraviti do austrijske međe 1 nek tada idu kamo ih volja, a ti ćeš ostati 
moj sužanj. 

Morali-paša bijaše gotovo satrven čuvši te odrješito kazane 
riječi. 

- Umekšaj se, kapetane! - moljaše nesretni Osmanlija. - Imam 
ženu i dijete uza se! 


- Neće im se ništa dogoditi - odgovori Husein-kapetan nakratko. 
- A sada polagaj oružje! 


Vidjevši vezir da tu ne ima ine pomoći, zapovjedi nizamu da se 
povrsta u redove, a tada ga pozva da položi oružje. Momci to donekle 
jedva dočekaše jer im život u Bosni gdje ih je i muhamedovac i 
kršćanin prijekim okom gledao, ne bijaše nimalo ugodan. Svi bez 
otezanja položiše oružje. 


Na to priđe Morali-paša k Huseinu i otpasavši sablju preda ju 
mladomu kapetanu. Ne bijaše kadar ni riječi izustiti, samo suzne oči 
odavahu kako ga boli to poniženje i nesrećna sudbina koja snađe njega i 
njegovu porodicu. 


Hanuma vezirova i kći, motreći s praga harema cijeli taj prizor, 
pobojaše se odmah da to ne sluti dobru. Zaboravivši na stidljivost i 
turske običaje, prilete k veziru s očajnim licem i upitaju ga turski: - Što 
je s tobom, što je snama? 


- Sužnji smo, djeco moja! 

- Sužnji! - vrisnuše mati i kći. - Među tim divljacima! - dodade 
mati, rođena Stambulkinja. 


- Umirite se, gospe! - reče blagim glasom Husein-kapetan u 
turskom jeziku. - Ni vama, ni veziru neće se ništa zla dogoditi. 
Ženskinje pogledaju ga zahvalnim pogledom, a nato na loži Husein- 
kapetan begu Zlatareviću da ima stražu držati nad vezirom i njegovom 
porodicom koju smjestiše u harem. 


- Ala je krasno to djevojče! - reče beg Zlatarević u sebi, 
zaključavši za novim sužnjima haremska vrata. - Njoj za volju dao bi se 
i sam zatvoriti. - I doista, Zejna kći vezirova, bijaše prekrasno djevojče 
od kojih sedamnaest godina, prava istočna ljepota, vrane kose i crnih, 
žarkih očiju. 

Uto prestade i kiša padati i oluja popusti. Oblaci stadoše se brzo 
rastavljati 1 zamalo nastade lijepo proljetno jutro. Husein naredi četu od 
tri stotine momaka koja imaše otpratiti nizam do austrijske međe, a 
zatim ode u konak vezirov. Za njim pođe Ali-paša Vidaić i straža 
Huseinova, Marijan sa svojim drugovima. 


Za nekoliko časova već se je na konaku vezirovu u tvrđavi vijala 
zastava Huseinova, tvrđavski topovi stadoše grmjeti sa gradskih 
bedema, a u tu grmljavinu umiješa se klicanje  travanjskih 
muhamedovaca i gromoviti slavodobitni ,,Alah“ svih ustaničkih četa u 
Travniku i okolo njega. Neopisiva radost zavlada u bosanskom taboru, 
ta namjesnik sultanov pao je ustanicima u ruke i Zmaj Bosanski osvojio 
stolicu bosanskih vezira. 


Husein se raduje ushićenju svoje vojske i zadovoljan sluša 
nježino klicanje. - Slava ti, bože! - reče i uznese lijepe oči prama 
jasnom nebu. - Ti si bio sa mnom! - Nato se brzo okrenu, kao da se je 
nečemu dosjetio i dozove Marijana, poglavicu svojih hajdučkih 
stražara. Marijan dođe za čas i smjerno se pokloni svomu gospodaru. 


- Dobro si se ponio, junače! - reče mu ljubezno. - Ti si mi 
otvorio vrata vezirove stolice, a ja tebi širom otvaram vrata svoje 
milosti. - To reče i pruži mu dragocjenu vezirovu sablju. - Viteški si se 
držao ove noći - produži Husein - hoću da kao vitez sablju pašeš i 

uvijek uza se nosiš uspomenu na ovu  kobnu noć. 
Marijanu sinuše oči od junačkoga ponosa kad mu Husein pripasa 
vezirovu sablju. 


- I tvoji momci bijahu valjani - i njih nadari. Ovu kesu dukata 
razdijeli među njih, nek se sjećaju današnje naše sreće 1 slave. 
Marijan se pokloni i htjede da izađe, ali ga Husein uhvati za rame. 
- Počekaj još, momče! Znam da si zaručen 1 da ljubiš svoju djevojku. 
Želiš li se možda vratiti kući? Nuder kaži po duši! 


- Gospodaru - progovori mladi hajduk - sad da se vratim, pošto 
si me sabljom opasao da vojujem kao vitez? Ni za cio svijet ne bih toga 
učinio; dat će bog i doći će vrijeme da se vratim k svojima, ali sada ne 
odstupam od tebe i idem za tobom makar _ u pakao! 
Husein ga potrepta po ramenu i reče na to poozbiljnim licem, kao da 
sam sa sobom govori: 


- A ti stupaj sa mnom, za istom zvijezdom, k slavi, ili propasti! 


IX. 


Oko podneva sazove Husein-kapetan u vijeće sve vojvode svoje 
vojske. 


- Što ćemo početi s vezirom? - upita Husein sabrane begove i 
kapetane. 


- Treba ga objesiti, toga osmanlijskoga psa - viknu ih nekoliko. 


- Dželaledin 1 Avdurahim veziri nisu ništa bolje postupali s 
nama Bošnjacima. 


- Nemojte, braćo - reče stari Mustafa-beg Vilić - ta nije nikomu 
ništa zla učinio. 


- Što govoriš, bolan? - primijeti Ahmet-beg Altomanović, sin 
Rustemov - zar je ono dobro što on učini mojemu šuri Ali-paši Vidaiću? 

Nato će progovoriti duvanjski beg Teskeredžić: - Vitezovi! Svi 
znate da smo se digli kad smo čuli da je vezir obukao nizamsko odijelo 
i opet navijestio sultanove reforme. Sad je on u našoj vlasti i kao što je 
prije sultana, tako će sada nas slušati. Što je sagriješio, to valja da javno 
okaje. Obukao je krstačko nizamsko odijelo; sada treba da ga skine i 
obuče odijelo starih bosanskih vezira. A da sav svijet vidi kako je 
sagriješio, morat će povrh toga abdest uzeti i kroz više dana činiti dovu 
dok sa sebe opere taj grijeh. 


Umjereniji vojvode kojih bijaše velika većina, pristanu odmah 
na prijedlog bega Teskeredžića, samo upitaše: - Što zatim? 


- Zatim ćemo - produži beg Teskeredžić iza kratka razmišljanja - 
okrenuti u Hercegovinu i povesti sa sobom vezira. Ovo će biti po nas od 
koristi, jer oni koji se još nisu odlučili bi li pošli s nama ili ne, odmah će 
pristati uz nas čim vide da je vezir s nama. S njim ćemo poći do samog 
Carigrada. 


- Aferim, ejvala! - stanu povlađivati sa svih strana begu 
Teskeredžiću, samo se Husein namrgodi i krepkim glasom progovori: 


- Čemu ta igra? To će biti samo sljepilo za kratkovidne ljude, jer 
svako pametan znat će da vezir ne ide s nama dobre volje i da mu nije 
ni nakraj pameti da kupi čete proti svomu sultanu. Ako već hoćete da tu 
pokoru učini, bit će najbolje da ga poslije otpravimo za njegovim 
nizamom. Ako bude s nama, mogao bi nam samo još smetati. 

Husein je imao posve pravo sa svoga gledišta, nu većina pristade 


uz bega Teskeredžića i tako bude zaključeno da ima vezir, pošto svrši 
javnu pokoru, krenuti s ostalom vojskom u Hercegovinu i dalje. 


- Kad tako želite svi, neka vam bude! - reče ponešto zlovoljno 
Husein i dade dopratiti vezira preda se. 

- Ti si, vezire - progovori Husein-kapetan ozbiljnim licem - 
povrijedio naše stare adete 1 poružio naše svetinje kad si obukao to 
franačko odijelo ter stao naviještati careve reforme. 


- Tako mi je zapovjedio car, a ja sam njegov sluga i moram 
vršiti njegovu volju - reče smjerno lukavi Osmanlija. 

- Znam ja to, i da toga nije, ti bi skupo platio svoju drzovitost. 
Uostalom, moraš svakako okajati svoji grijeh. To franačko odijelo 
odmah ćeš skinuti sa sebe i obući odmetnuto odijelo bosanskih vezira. 
Tad ćeš abdest uzeti da se opereš od nečisti, i kroz više dana, dok ne 
kažem da je dosta, činiti dovu javno pred svijetom da ti Alah oprosti 
zablude. 


Čuvši to vezir problijedi sav u licu; otvori usta, nu ne bijaše 
kadar ni riječi istisnuti od teška utiska. Dršćuće usnice pokazivahu samo 
kakov boj bije u sebi. Ta javna pokora bijaše nečuveno poniženje za nj, 
bosanskoga vezira, namjesnika sultanova, koji je dosele neograničeno 
vladao imetkom i životom podložnih stanovnika. 


- Idi sad i preobuci se! - zapovjedi iza male stanke Husein. 
Vezir ne reče ni riječi, okrenu se i izađe napolje sa svojim pratiocem. 
Kako mu bješe zapovjeđeno, tako učini. Obuče odijelo starih bosanskih 
vezira i pod stražom pođe tada činiti dovu, najprije u veliku džamiju, 
onda u ostale male džamije, ter je pred svakom javno abdest uzimao. 
Travanjski muhamedovci gledaju to i upravo im godi vezirova javna 
pokora. ,FEjvala, tako je u redu! Tko javno pogrdi Prorokovu vjeru, 
valja da javno okaje svoj grijeh. Pred bogom treba da su svi jednaki, bio 
vezir ili balija“. 

Tri dana zasebice činio je vezir svoju pokoru i tada reče Husein 
da je dosta. I doista bijaše dosta, jer je ubogi Osmanlija od duševne boli 
gotovo obolio. Kad bi se vas umoren vratio podvečer u svoj zatvor i 
obnemogao pao na dušek, sjele bi mu k glavi žena i kćerka, ter bi se 
trudile da slatkim riječima ublaže ljutu bol nesretnoga vezira. 


- Ne očajavaj, oče - znala bi ga tješiti Zejna, lijepa kćerka 
njegova. - Alah će nas izbaviti iz ove nevolje, al onda nećeš više služiti 
sultanu nego ćeš u miru s nama provoditi svoju starost. 

- Otići ćemo u lijepi tvoj Anadol i uživati slatki obiteljski život - 
pridoda hanuma, još pristala žena od kojih trideset i šest godina, 
pogladivši vezira po čelu. 


- Da, da, tamo ću poći - odvrati vezir s dubokim uzdahom - al 
samo da se odovud spasim, da se izbavim nemila sužanjstva! 

Sutradan zorom, sa vezirom i njegovom obitelji, krenu 
Huseinova vojska put Hercegovine. I tamo bijaše sve spremno na 
ustanak, pa je samo trebalo pobrati zrele plodove. Iz Travnika, pod 
razvitim zastavama, krenuše Bošnjaci najprije u Skopljačko polje, gdje 
u svoj Bosni prebiva najviše begova i vlastele bosanske. Mnogobrojne 
čete pridružile se tu Huseinu 1 u slavlju išao je Zmaj Bosanski sve dalje 
k jugu. Preko Bugojna i Kupresa stiže u Livno, gdje već čekahu sa 
svojim četama begovi: Kulenović iz Kulen-Vakufa, Filipović iz 
Glamoča, Delilagić iz Cazina i među njima neustrašivi Krupa-kapetan 
sa stotinama drugih vitezova iz Bosanske Hrvatske. Kad je Husein 
krenuo iz Livna, brojaše njegova vojska petnaest hiljada junaka. S tom 
vojskom krenu sada u Mostar, kamo su po dogovoru imale stići čete iz 
donje Hercegovine. Begovi koji su u Travniku svjetovali da se vezir 
povede u Hercegovinu, nisu imali baš krivo, jer osobito neuki, vidjevši 
vezira, glavu zemlje među ustanicima, mišljahu da ne može i ne smije 
biti inače nego da treba vojevati za vjeru Prorokovu i dragovoljno se 
vrstahu pod zastavu Bosanskoga Zmaja. Uz to su još hodže, a nadasve 
oglavski šehovi činili svoje, i vatrenim riječima do skrajnosti raspirivali 
vjersku zanesenost muhamedovaca. Što god je moglo ponijeti oružje, 
sve je hrlilo na svetu vojnu i samo nemoćni starci, bolesni i slaba nejač 
ostade kod kuće. 


U Mostaru dočekali su Zmaja Bosanskoga s istim ushitom kao i 
u Travniku. Husein-kapetan nastani se u tvrđavi, a vojsku razmjesti po 
gradu i predgrađima, a što se nije moglo po kućama namjestiti, dođe 
pod šatore vani pred Mostarom. Veziru s porodicom opredijeli Husein 
zaseban stan u kaštelu u svojoj blizini. 


Husein-kapetan odluči tu čekati čete iz donje Hercegovine koje 
bijahu već na putu iz Nikšića, Trebinja, Gackoga 1 od Ljubuškoga. 
Jedan dan poslije dolaska bosanske vojske u Mostar započe veliki post 
muhamedovski, ramazan. Svaki pravovjerni musliman za trajanja toga 
posta klanja se najmanje pet puta na dan i do akšama ne okusi ništa od 
jela i pića, i sam čibuk ne prinese cio dan k ustima. 


Bijaše doba jacije, to jest dva sata po sunčanom zapadu. Sa 
minareta mostarskih džamija ori se glas hodža kroz noćnu tišinu. 

Džamije bijahu rasvijetljene stotinama luči, a silno ljudstvo, noseći 
fenjere u ruci, protiskivalo se iz jedne džamije u drugu. Morali-paša, 
praćen dvojicom stražara, bješe otišao u Karađoz-begovu džamiju, 
najljepšu od svih mostarskih džamija, da tamo klanja. Njegova hanuma, 
još sva slomljena od naporna puta, bijaše zadrijemala na dušeku, a za 
toga je Zejna, kći njezina, sašla u đul-bašču u dvorište. Otkrivena lica, 
misleći da ju niko ne gleda, upre svoje crne oči u zvjezdovito proljetno 
nebo i stade tihim glasom pjevuljiti neku istočnu pjesmu. Beg 
Zlatarević, komu bijaše na pasku predan vezir i njegova porodica, 
navreba djevojku samu i došulja se s boka u njezinu blizinu. 
Strastvenim pogledom motraše mladi beg vezirovu kćerku. Za cijeloga 
puta iz Travnika do Mostara gledao je on da svakom zgodom čim više 
ugodi veziru i tražio priliku da ma koju riječ progovori nasamu sa 
Zejnom. Ovo mu međutim ne pođe za rukom jer je djevojka bila uvijek 
s majkom svojom koja od nje ni za čas ne odstupaše. Zejna, kao što su u 
tom sve djevojke bistra oka, opazi odmah s početka da se mili mladomu 
Bošnjaku. To joj bilo ugodno, jer je hoćeš-nećeš morala priznati sebi da 
i ona rado vida lijepoga mladića. Katkad bi kao nehotice odmaknula 
koprenu s lica kad je znala da ju motri mladi beg, i odmah nato opet 
zastrla lice. To bijaše najviše što je beg Zlatarević doživio od vezirove 
kćeri. Kad mu se je zato sada nadala prilika da može duže vremena 
mirno motriti divotno lice djevojčino, gotovo se pomami od radosti. Ne 
mogući da odoli strasti svoga srca, trže se i lakim korakom stupi pred 
djevojku. 


- Zejno! - progovori mladi beg glasom, dršćućim od velike 
uzrujanosti. 


Djevojka kriknu zakinutim ,,ah“, i htjede koprenom pokriti svoje 
lice, nu beg Zlatarević uhvati ju za ruku i ne dade da to učini. 


- Neka! Zaklinjem te srećom tvojom! - govoraše strastveni 
mladić - pusti da se bar jedanput nagledam milog tvog lica. 


- Što tražiš ovdje, beže! - upita djevojka nesigurnim glasom, 
izvinuvši silovito svoju ruku iz begove desnice. 

- Tebe tražim, Zejno - odgovori ljubavlju opojen mladić - da ti 
kažem da te ljubim, da si mi draža nego život, nego spasenje moje duše. 
Djevojče se vragoljanski nasmjehnu. 


- Ti se smiješ mojemu osjećaju? - produži beg ponešto 
uvrijeđen. 


- Nisi pogodio! - odvrati brzo djevojka tihim glasom. - Smijem 
se samo tomu kako se je stražar u sužnja zaljubio. 


- A je li mu sužanj uzvraća ljubav? - nadoveza smiješeći se beg 
Zlatarević. - Ded kaži, tako ti očinjega vida! 


- Jok, toga ti sada neću kazati - odgovori djevojka ljupkim 
glasom. - Ljubav treba da na slobodi progovori. 


- Budi mi ženom i bit ćeš odmah slobodna - reče beg, vidjevši 
kud smjera djevojka svojim govorom. 


- A moj otac i moja mati? 
- Ioni će biti slobodni kad se vojna svrši. 


- Ako je tako, tad ih ne mogu ostaviti. Ja sam im jedinica i bila 
bi grehota doboga da ih ostavim same u najtežim časovima života. 


- Kad bih ja ovdje zapovijedao, odmah bih vas sve troje pustio 
na slobodu - reče beg. 


- Da me iskreno ljubiš - prihvati lukavo djevojče - ti bi nam znao 
vratiti slobodu. Ti imaš paziti na nas; lako bi ti, dakle, bilo pomoći nam 
da pobjegnemo. 

- Da ti pomognem pobjeći, pa da te nikad više ne vidim? 

- Rekao si maloprije da me ljubiš više nego život svoj. Ako je to 
istina, onda ćeš me znati potražiti i u Stambulu 1 isprositi od oca. 
Beg Zlatarević se zamisli. 


- Aj, vidim da ne ljubiš Zejnu! - progovori s uzdahom vezirova 
kći. 

- Ne govori tako! - odvrati joj silovito beg i uhvati ju za malu 
ručicu. - Ja ću vas spasiti! 


Djevojka strastveno ogrli mladića i koraknu tada natrag: - Sutra 
nam poruči da znamo biti spremni. A sada idi, vezir može svaki čas 
nadoći. 


- Pogledaj me još jedanput tim očima iz kojih mi se raj osmijeva 
- reče beg Zlatarević i pristupi k djevojci, prihvati ju čvrsto za meku 
ruku. 


Zejna uznese smiješeći se lijepe svoje oči prama begovu licu, 
koji ju žestoko privinu na grudi. 


- Čuješ li kako mi srce kuca, kako ti priča o svojoj ljubavi - 
govoraše mladić u zanosu svoje strasti, posipljući žarkim poljupcima 
rumeno lice djevojčino. 


- Zejno! - ču se sada glas hanume iz kuće i dvoje se mladih u 
trenuće razminu. 


- Dakle sutra! - dobaci još Zejna begu, umičući u kuću. - Ne 
zaboravi! 


Vrata se za djevojkom već zatvorila, a beg Zlatarević još stoji na 
istom mjestu kao kameni stup i pilji očima pravcem kud je umakla 
vezirova kći. 


- Zašto baš morade biti Osmanlijka koja uspiri ljubav u meni? - 
upita sama sebe i laganim korakom izađe iz dvorišta. 


Sutradan priredi beg Zlatarević sve što bijaše nužno za bijeg: 
konje, odijelo i vođu. Znajući da Husein-kapetanu, vođi ustanika, nije 
nimalo stalo do sužanjstva vezirova, latio se beg Zlatarević bez ikakove 
bojazni toga posla. U noć, u doba jacije, izađe iz kuće gdje bijahu 
zatvoreni sužnji beg Zlatarević s vezirom koji bijaše odjeven u obično 
odijelo kakova bosanskoga bega ili spahije; za njima, isto tako 
odjevene, iđahu još dvije osobe: hanuma i kći vezirova. U muškim 
haljinama izgledahu one kao dva mlada muškarca, kao sinovi Morali- 
paše. Beg Zlatarević idući neko vrijeme ulicom punom ljudstva, 
zakrenu najedanput puteljkom koji je između bašča vodio u polje. 


94 


Ugasivši fenjere požure se bjegunci što su brže mogli. Za kratak čas 
stignu na prosto polje gdje ih je s konjima čekao uzdan muhamedovac 
što ih je imao voditi na njihovu bijegu. 


- Sad smo na meti - reče beg Zlatarević prama veziru - ovaj 
čovjek je pouzdan i odvest će te do Stolca gdje sjedi Ali-aga 
Rizvanbegović, tvoj iskreni prijatelj 1 vjeran sluga sultanov. Tamo ćeš 
naći sigurno utočište i on će naći puta da te otpremi u Stambul. Sad 
ostaj zbogom! - I pruži desnicu veziru koju ovaj živo prihvati. 


- Tvoje dobro djelo - reče ganuto vezir - neću nikad zaboraviti i 
sultan će znati za nj. Tko zna neće li ti to kada koristiti. 


Beg Zlatarević mučao je mukom i nijemo motreći preda se 
slušao kako se, blagosivljući ga, praštaju s njim hanuma i lijepa Zejna. 
Vezir pomože ženi svojoj da uzjaše na konja, a beg Zlatarević priđe da 
pomogne Zejni; nu ova se vinu hitro poput vjeverice i sigurno sjeđaše 
već u sedlu. Mladi beg ne mogaše se suzdržati da ju ne uhvati za ruku: 


- Pošla zbogom, Zejno - reče u brzini čuvstvenim glasom - kad 
se vojna svrši, doći ću u Stambul po te. 


- Treba da se požuriš, moj junače - odvrati mu djevojče posve 
veselim glasom - jer ako me Osmanlije vide, mogli bi me tebi preoteti. 
Begu Zlatareviću ne svidješe se ove riječi djevojčine, ni veselo njezino 
držanje na rastanku, nu nije imao prilike da joj išta primijeti, jer je 
Morali-paša već sio na konja i pozvao Zejnu da pojaše naprijed za 
vođom. Još jedanput pozdrave se nakratko bjegunci sa svojim 
izbaviteljem i brzim kasom odjure preko mostarskoga polja prema 
Stolcu. 


- Biva da sam nosio guju u njedrima! - promrmlja mladi beg, 
vraćajući se s polja u grad - nu vidjet ćemo da li je vjera ili nevjera! - I 
zamišljeno vrativ se u konak, leže zlovoljan spavati. Gotovo cijele noći 
ne mogaše usnuti, tako bijaše uznemiren s čudna držanja Zejnina na 
rastanku. Malo je što na svijetu tako vredovno kao što je ljubeće srce u 
čovjeka! 

Sutradan kad je sunce već visoko odskočilo, pođe beg Zlatarević 
da po navadi tobože prividi što radi sužanj ustanički. Dakako vezira ni 
njegove porodice ne nađe. Naoko iznenađen poleti beg Zlatarević u 
Huseinov konak da ovomu javi bijeg vezirov. Došavši tamo nađe 
Huseina u društvu s više vojvoda bosanske vojske. 


- Nosim ti zao glas, kapetane - reče beg Zlatarević prama 
Huseinu, vezir nam je utekao. - Vojvode među kojima bijaše i beg 
Teskeredžić, iznenadi ta vijest, pače ih ozlovolji. 


- Kako si ga tad stražio, momče? - otrese se ljutito beg 
Teskeredžić na bega Zlatarevića. 


- Ramazan je, čovječe - odgovori mirno ovaj - nisam mogao 
vazdan uza nj stajati, a moji stražari tko zna jesu li pouzdani, ja ih ne 
poznajem. 


Na taj odgovor umuknuše prigovaratelji jer u tom odgovoru 
moglo je biti dosta istine. 


- Uzmi ljudi koliko misliš da će trebati - progovori sada posve 
ravnodušno Husein-kapetan - i odredi potjere na sve strane, pa mi dođi 
javiti što si opravio. 

- Moglo se vidjeti da je Huseinu posve svejedno bilo što je vezir 
umakao, pa je i potjeru preko volje odredio samo da ne ozlovolji svojih 
drugova koji su držali da im je prisutnost vezirova od neocjenjive 
koristi. 


Beg Zlatarević učini po zapovijedi. Na sve strane razasla 
potjere, a on sam, uzeo dvadeset hitrih konjanika, pojuri prama Stolcu, 
znajući dobro, da se neće putem namjeriti na vezira koji je sigurno pred 
zoru morao stići u Stolac. Nu trebalo je na izliku i to učiniti. 
Oko podneva stadoše u Mostar pridolaziti ustaničke čete iz donje 
Hercegovine. Najprije stiže beg Kapetanović iz Vitine, zatim Alaj-beg 
Čengić iz Lipnika, vodeći sa sobom preko hiljadu kršnih junaka. Za 
ovima dođoše Nikšićani 1 Trebinjci, žedni boja i osmanlijske krvi. 
Husein-kapetan 1 njegovi drugovi bezi i kapetani u Mostaru izađoše u 

susret došljacima i veselo dočekaše nove čete, izljubivši se kao s 
braćom s njihovim vođama. 


Nikšićani i Trebinjci imahu među sobom 1 nekoliko ranjenika 
koje su na kolima u Mostar dopremili. 


- Što se je s ovima zbilo? - upita u čudu Husein-kapetan. 


- Ovo je prva krv u našoj vojni proti Osmanlijama - stade 
pripovijedati Sulejman-aga Avdagić iz Nikšića. - Došavši mi Nikšićani 
i Trebinjci do Stolca uniđe nas nekoliko u kulu k Ali-agi 
Rizvanbegoviću i pozovemo ga da nam se pridruži. On na to plane kao 
živa vatra i zaprijeti nam da će nas s reda povješati dati ako odmah ne 
odemo iz njegove kule. Vidjevši da ne ima šale s tim čovjekom, mi 
doista mirno odemo iz kule, a on dade zatvoriti gradska vrata i dovuče 
topove na bedeme. Kad su naši čuli što se nama dogodilo, razjare se kao 
lavovi i nasrnu na kulu. Ali-aga bijaše pripravan i dočeka nas žestokom 
vatrom iz pušaka, pače naperi proti nama i topove. Razboritiji uvide 
sada da bi izgubili i mnogo ljudi i vremena dok bi svladali toga 
tvrdokornoga osmanlijskoga prijatelja, zato  pregorjevši uvredu, 
digosmo se dalje na put ponesavši sa sobom ove ranjenike. 


- Pustimo ga neka ima svoju volju; jedna lasta ne čini proljeća, i 
jedan Ali-aga neće pomoći Osmanlijama, a vjere mi ni nama odmoći - 


primijeti Husein-kapetan koji se od stolačkoga bega nije drugomu ni 
nadao. 


Sad bijahu sve čete sabrane i trebalo je još samo poći u 
Sarajevo, tamo se združiti s Podrincima i Sarajlijama, pa tada na Novi 
Pazar krenuti proti Stambulu. 


Pred akšam, prije sunčanog zalaza, dođe beg Zlatarević k 
Huseinu u konak i javi mu da su se potjere vratile praznih ruku. 


- Neka ga voda nosi! - bijaše sve što je Husein-kapetan na to 
primijetio. 

Beg Zlatarević sjede na dušek do Huseina i uhvativši ga za ruku 
progovori povjerljivim načinom: 


- Pobratime, ne bi lijepo bilo da ti jednu stvar zatajim. 

- A ti zbori! - odvrati kratko Husein. 


- Moram ti ispovjediti da sam ja glavom pustio vezira na 
slobodu. 


- Ti?... - upita ponešto u čudu Husein svoga pobratima. 
- Što te je na to ponukalo? 


- Zaludiše me crne oči! - odgovori prostodušno mladi beg i stade 
pripovijedati svomu pobratimu kako je zavolio Zejnu, kako ga je 
djevojka sklonula da ih spasi iz sužanjstva i, napokon, kako se je 
ravnodušno s njim rastala. 


- Kakvo djelo, takva plaća, pobro! - reče Husein čuvši cijeli 
događaj. - Ljubav Osmanlijke varava je kao dražestan san. Čovjek se od 
nje prerano osvijesti. Na jeziku imaju med, a u srcu otrov. Nas Bošnjake 
drže one za divljake, pa nas i preziru. Traži ti, bolan, djevojku u svom 
plemenu 1 nećeš se kajati. Ali sada nije tomu hora. Opasao si sablju i 
zajahao konja od mejdana, zar je prilika da ideš ašikovati mjesto da se 
sokoliš za junačke mejdane? Baci iz pameti tu djevojku 1 vidi radije nije 
I' ti zarđala sablja u koricama? 


Beg Zlatarević odvrnu zažareno lice na stranu. Bijaše 
posramljen u četiri oka, kao nikad u životu. 


- Upamtit ću tvoje riječi - progovori beg Zlatarević, ustavši s 
dušeka - samo te zaklinjem ne misli da sam se poženštio. - I htjede da 
ispane iz sobe, nu u taj čas hrupi unutra zaprašen tatarin s Ali-pašom 
Vidaićem i poklonivši se smjerno, predade jedno pismo Huseinu. 


Husein-kapetan stade čitati pismo i oči mu se stadoše krijesiti 
neobičnim plamenom. Pročitavši pismo skoči na noge i okrene se prema 
begu Zlatareviću pa reče: 


- Bit će skora zgode da to pokažeš, što si sada rekao. - Nato 
mahnu rukom i tatarin ispadne iz sobe. 


- Braćo - produži Husein - piše mi naša uzdanica Škodra-paša da 
se je digao s četrdeset hiljada proti sultanu. Kara Feisija je već krenuo 

na čelu kerdžalija u Bugarsku. Paša nas poziva da odmah krenemo i 
sjedinimo našu silu s njegovom. 


- Kad ćemo, pobratime? - upita Ali-paša Vidaić, mašiv se 
grčevito za balčak svoje krivulje. 


- Sutra, desno krilo moje! - odgovori veselim glasom Husein. - 
Sva vojska ima sutra krenuti put Sarajeva, a odonud ćemo dalje u sveti 
boj za našu vjeru i slobodu. 


Sva trojica pođu nato iz konaka među vojsku gdje proglase 
poruku Skodra-paše i zapovijed Bosanskoga Zmaja da ima sutra sva 
vojska krenuti u Sarajevo. 


Neopisiva radost zavlada u četama; sve je klikovalo kao na 
pozdrav krvavoj borbi za oslobođenje Bosne od osmanlijskoga jarma. 


Divno li je ravno Sarajevo, prijestolnica bosanska! Svakomu 
Bošnjaku poskoči srce od ponosa kada to ime spomene. Sa sjevera, juga 
i istoka uhvatile se oko njega u kolo visoke planine Hum, Mrkavina, 
Trebević 1 Borija, a podno tih gora i po njihovim obroncima prostrla se 
golema varoš po ubavoj kotlini, izilazeći pram zapadu u krasno polje 
sarajevsko u kom se bjelasa bistra Miljacka kao srebrena strijela u 
zelenu sagu. Na obronku Borije diže se ponosita tvrđava, opasana 
silnim bedemima iz kojih proviruje dvanaest grdnih kula kao dvanaest 
mrkih sablasti. Ispod tvrđe pukla nepregledna varoš, prikazujući oku 
divotan, veličanstven prizor. Iz zelenih bašča proviruju bijeli dvori 
sarajevskih aga, pomaljaju se bazari s kubetima od olova, a nadasve 
ističu se stotine vitkih minareta, što kao gorostasna koplja klise prama 
nebu gore. Hladna Miljacka valovito se valja kroz sredinu varoši, 
dijeleći ju u dvije pole koje sapinju u velelijepi obluk građeni mostovi, 
remek-djelo neimarsko iz davnih dana. 

Po sarajevskom polju i po obroncima Trebević-planine razapeti 
su sada bijeli čadori pod kojima stoji na okupu velika vojska bosanskih 
ustanika. Do dvadeset i pet hiljada sakupilo se tu vojske, sve sami ljuti 
Bošnjaci, iz svih krajeva junačke Bosne. 


Kud god pogledaš okom, sve sam vojnik, pješak 1 konjanik. Na 
polju vreva, vreva u varoši, navlastito na svagda bučnoj čaršiji gdje je 
navadno najveći promet i trgovina, a sada pogotovo. Tko ne bi znao da 
je ta silesija svijeta vojska što se sprema na sultana, mislio bi da je sva 
Bosna grnula u Sarajevo na ogroman zbor da slavi kakav veliki 
blagdan. 


Husein-kapetan, došavši u Sarajevo, sio u tvrđavu i tu čekao 
begove i kapetane koji obrekoše da će doći a još ne dođoše. Najzadnji 
dođe Tuzla-kapetan koji donese Huseinu pismo od srpskoga kneza 
Miloša. Nasljedni vladar mlade kneževine piše Bošnjacima na ruke 
njihova Zmaja da odustanu od svojih namjera proti sultanu i mirno se 
vrate svojim kućama. Miloš se ponudi da će nastojati izmiriti ih sa 
sultanom, nu ako Bošnjaci ne bi na to pristali, neka ne zaborave da je 
sultan vrhovni vladar i srpske kneževine, pak bi mogao njezin knez po 
svojoj dužnosti ustati na obranu padiše proti Bošnjacima. Husein, 
prouči to pismo, pozva k sebi sve vojvode i pročita ga pred njima. Svi 
planuše gnjevom, razumjevši Miloševe riječi. 


- Nuto rugla - zagrzni Alaj-beg Čengić - ovo Vlašče, što je do 
jučer robovalo, nudi nam svoje okrilje. 

- I prijeti se još ako ga odbijemo! - nasmija se Ali-paša Vidaić. 

- Bivši govedar nama vitezovima od starine - dodade beg 
Kulenović, najstarije pleme bošnjačko. 


Dok su se ovako žestili begovi i kapetani bosanski, baci Husein- 
kapetan na papir nekoliko redaka. 


- Čujte me, braćo! Kakva ponuda, takav odgovor. Slušajte! - Sve 
se umiri i Husein-kapetan pročita glasno slijedeći odgovor knezu 
Milošu: ,Otpušteni robe! Budi sretan da možeš jesti ono malo hrane što 
imaš pred sobom; ja sam svoje činije već izvrnuo i ne trebam tvoga 

posredstva kod velikoga vezira. Baš za toga cara neću da znam kod 
koga se ti želiš za me zauzeti. Da te dočekam, gotov sam u svako doba i 
na svakom mjestu; moja je sablja sjekla prije nego je tvoja kovana. 
Zmaj od Bosne.“ 


- Tako je, tako, Zmaju! - poviknu svi u jedan glas i odgovor taj 
bješe odobren i Husein dade ga odmah otpraviti Milošu. 


- Vitezovi! - poče iznova Husein - sada smo svi na okupu, a 
samo jednog nema, premda je dao vjeru da će doći. Vi ga znate: 
Mahmud-aga Vidaić! 


- Crn mu obraz izdajici! - povikaše vojvode. 


- Već je doba - produži Husein-kapetan - da krenemo. Ja sam 
Vas eto sakupio oko jedne zastave, za jednu svetu stvar, a sada gledajte 
tko će vas dalje voditi. 


- Tko će nas drugi voditi nego ti, svijetla sabljo naša! - reče 
Krupa-kapetan. 


- Ti si nas digao na oružje, ti nas i vodi. 


- Da, ti nas vodi! - viknuše svi u jedan glas, osim Tuzle- 
kapetana. To bijaše prvi koji poče zavidjeti slavu Husein-kapetanu. 


- Kad svi želite, ja se neću otimati - odgovori Husein-kapetan - 
premda znam da mladost i mudrost ne sjede nikad na istom stolcu. 
Slobodi me jedino da ima vas i starijih i mudrijih koji će me znati 
svjetovati gdje ustreba. 


- Ti nam samo zapovijedaj, i mi ćemo te slušati! - reče Ali-paša 
Vidaić. - Kazao si da je doba krenuti, i ja mislim da je tako. Skodra- 


paša već nas odavna izgleda; ne smijemo ga ostavljati sama na 
junačkom mejdanu. 


- Tad kažite svojim četama da budu spremne - reče Husein 
vojvodama - a sutra zorom ima sva vojska krenuti u Arnautluk, k 
Novom Pazaru. 


* Historično pismo. (J. E: T.) 

Vojvode se raziđu da izvrše nalog zapovjednika vojske. Vojnici 
se obveseliše čuvši da se ima dalje poći u susret slavi i pobjedi. 
Sutradan zorom poče se kretati ta velika vojska dolje k jugu. 
Ali-paša Vidaić na svom bijesnom čilašu vodi prednju četu, a za njim 
slijede ostale čete pješke 1 na konjima, vođene od svojih kapetana i 
begova. Ima ih da im se ne može kraj dogledati. U sredini, na čelu 
svojim posavskim konjanicima jezdi na ognjenu bijelcu Zmaj Bosanski. 
Oko njega savila se krasna povorka vojvoda za kojom podalje jaše 
harambaša Marijan sa svojim hajducima. Silna svjetina izašla iz 
Sarajeva na polje da gleda odlazak krasne bosanske vojske. Pucajući iz 
svojih glasnih kubura, a drugi opet pjevajući, prolaze vojnici ispred 
radoznale svjetine, a ova im dovikuje: ,,Srećno pošli junaci, vratili nam 
vjeru i slobodu!“ 


Poput nagle bujice valjaše se bosanska vojska dolje k jugu. Na 
Rogaticu, Višegrad, Priboj i Prijepolje stiže Zmaj Bosanski s velikom 
brzinom pod Novi Pazar gdje je nakanio počinuti s vojskom i opskrbiti 
ju hranom za duže vremena. Tu međutim čuje da je Kara Feisija sa 
svojim kerdžalijama paleći 1 harajući prodro u Bugarsku, osvojio Sofiju, 
ter ju nemilo opljačkao, počinivši u njoj najužasnije grozote. Ujedno 
čuje da je proti Škodra-paši krenuo veliki vezir Rešid s nizamom i 
Arnautima i da ga je kod Prilipa suzbio, a poslije i potukao pošto su 
izdajnički Arnauti prebjegli k velikom veziru od mladoga Škodra-paše 
koji je morao tada uzmaknuti i zatvoriti se u tvrdi svoj Skadar gdje je 
odlučio držati se proti velikom veziru dok bude mogao. 


- Veliki vezir napreduje - reče Husein-kapetan svojim 
vojvodama - treba mu na put stati. Nek vojska ovaj dan ovdje otpočine, 
a sutra nam treba odmah na put u susret veziru i njegovom nizamu. 
Od Novoga Pazara povede Husein-kapetan vojsku prama Albaniji. Mala 
tvrdica Banjska, sagrađena od pravoslavnoga samostana, prva se 
odupre, nu Husein ju prvim jurišem zauze i zarobi arnautsku posadu. 
Otuda udari žurnim hodom proti Peći. 


U toj je tvrđavi zapovijedao Rasak-paša povećoj posadi. Zmaj 
Bosanski pozva ga da se preda, nu Rasak-paša ne htjede za to ni čuti, i 
pokaza naperene topove na bedemima. Husein dade na to jurišati na 

grad. Tri dana zasebice udarahu Bošnjaci na tvrđavu, ali je ne mogoše 
uzeti. Rasak-paša junački je odbijao žestoke njihove navale. 
Ali-paši bijaše žao da ginu toliki junaci 1 zato kad se i treći dan Rasak- 
paša održa proti Bošnjacima, reče Husein-kapetanu: - Pobro, ostavimo 
to gnijezdo i potražimo vezira na otvorenom polju, da se s njim 
pobijemo. 


- Nemoj tako, Ali-pašo! - odgovori Husein - moramo gledati da 
osvojimo taj tvrdi grad, jer ako izgubimo bitku, imat ćemo bar tada 
utočište kamo se možemo skloniti 1 spasiti našu vojsku. 
Ali-paša zamuknu, a Husein sazva sve vojvode k sebi. - Braćo - 
progovori Husein krepkim glasom - sramota je da nam tako dugo 
prkose osmanlijski plaćenici u tom gradu. Hoću da još danas osvojimo 
grad i sramotan bio onaj koji se živ vrati ispod gradskih bedema. 
Vojvodama sijevnuše oči. S junačkom odlukom da će pobijediti ili 
poginuti, vinu se na konje i uz gromovitu viku polete sa svojim četama 
proti pećkoj palanki i brzinom munje projure preko nje. Sada nastade 
ljuta bitka pod bedemima. Junački Bošnjaci penju se kao vjeverice uz 
bedeme, ne mareći za ubojita taneta što ih opsjednuti poput grada na 
njih prosiplju. Jedni padaju, a drugi stupaju već u njihove stope, i nitko 
ne misli na uzmicanje. Navala bijaše tako žestoka da je Rasak-paša 
odmah uvidio da ovaj put neće odbiti ljutih napadača. Poslije krvave 
bitke od jednoga sata provale Bošnjaci u grad i istaknu na bedemu svoju 
zastavu. Urnebesni ,,Alah“ navijesti da su Bošnjaci osvojili Peć. 
Rasak-paša s cijelom posadom, zatim sva hrana i streljivo pade 
Bošnjacima u ruke, Husein-kapetan pohvali vojsku: ,Dobro ste se 
ponijeli, junaci! Ovako se  vojuje s Bosanskim  Zmajem“. 
Ostavivši u gradu jaku posadu i zarobljenike pod njezinom paskom, 
krenu Bošnjaci prama Kosovu polju, jer su razumjeli od Rasak-paše da 
se veliki vezir Rešid s izbranom vojskom onamo sprema. Na Kosovu 
polju pozdraviše ih kao osloboditelje i osvetitelje staroga reda i 
strogosti Prorokova zakona. 


Husein-kapetan utabori se pod Prištinom 1 odluči otuda potražiti 
velikoga vezira. Beg Zlatarević, sa tri stotine momaka, pusti se k jugu 
da izvidi gdje se nalazi carski nizam. Tražeći puna tri dana, namjere se 
kod sela Lipljana na vezirovu vojsku koja bješe iskopala opkope i 

dovukla na njih velike topove. Bijaše to jedan odjel carske vojske, 
sastojeći se od nizama i Arnauta, što ga je veliki vezir pod Ibrahim- 
pašom i Hadži Ahmet-pašom poslao u susret pobjedonosnoj vojsci. Sam 
veliki vezir stajaše s glavnom silom u Skoplju u Macedoniji. Beg 
Zlatarević vrati se što je brže mogao i javi Husein-kapetanu gdje je 
našao vezirovu vojsku. Zmaj Bosanski pomami se gotovo od radosti da 
će se moći tako brzo s vezirom ogledati. Dade zapovijed da se odmah 
kreće i neprekinutim hodom stiže brzo na svoju metu. 
Tabor vezirove vojske bio je dobro utvrđen. Sa svih strana opasan jakim 
opkopima oslanjao se je jednom stranom na visoka brda koja ga 
zaklanjahu. 


Husein-kapetan razredi svoju vojsku na tri dijela kako će sa triju 
strana udariti na nizam. Imajući mnogo konjice, zapovjedi joj da prva 
udari jurišem na opkope. Bijaše baš svanulo krasno ljetno jutro. 
Bosanska vojska klanjaše pod vedrim nebom sabah, preporučujući se 
bogu za sreću i pobjedu u boju. Svršivši molitvu, stane se vojska vrstati 
u redove po zapovijedi svojih vojvoda. Husein dade udariti u talambase 
i svirale u znak da ima navala započeti. Konjanici vinu se na bijesne 
svoje konje, potegnu britke svoje handžare i poput vihra pojure sa triju 
strana proti opkopima. Vezirovi vojnici pozdrave ih zrnjem iz pušaka i 
topova. Mnogi od Bošnjaka sruše se s konja, mnogi padaju skupa s 
konjem, nu to ne smeta hrabre junake. Videći svoga vođu, Zmaja 
Bosanskoga, kako s uzdignutom sabljom kao sokol leti proti opkopima, 
ne hajući za ubojita zrna, nitko u vojsci ne misli na ino nego pobijediti 
ili poginuti. Konjanici su već stigli pred opkope, sjahali s konja i s 
nategnutom kuburom u jednoj i handžarom u drugoj ruci stvorili se na 
opkopima i kao bijesni zadrli u redove carskoga nizama i Arnauta. 
Nastade užasna borba. Tu se bori čovjek s čovjekom, a od oružja rabi se 
samo ljuti nož i britka sablja. Husein-kapetan, Ali-paša Vidaić, Krupa- 
kapetan i ostali vojvode bore se sabljom u ruci kao najprostiji vojnici i 
bodre vatrenom riječi svoje junake. Vezirov nizam očajno se brani i 
sluša bez prigovora zapovijed svojih vođa. Uto se najedanput dogodi 
nešto što dade boju odlučan okret. Arnauti zatakli nože u korice, 
poskakali iz opkopa i izmiješali se s Bošnjacima. Usred bitke prijeđoše 
Arnauti k Huseinu i tim za polovicu oslabiše vezirovu vojsku. Vidjevši 

to Ibrahim i Ahmet-paša, dadu znak svomu nizamu da uzmiče. Boreći 
se korak po korak uzmakne vjerna momčad iz opkopa i stade bježati 
glavom bez obzira. Bošnjaci ih gone na svojim brzim konjima i tamane 
svakoga koga stignu. Rijetki samo utekoše sretno do Skoplja gdje javiše 
velikomu veziru svoj poraz i nevjeru Arnauta. Husein-kapetana zapade 
veliki plijen: svi topovi, hrana, džebana, vojna blagajna i šatori 
dušmanski pod kojima se sada on utabori s hrabrom svojom vojskom. 
Čuvši veliki vezir poraz svoje vojske, poboja se za samu glavnu svoju 
silu kojom je imao da brani sultana i njegovo carstvo. Druge vojske 
osim njegove ne bijaše na okupu. Uvidjevši da neće moći odoljeti 
bosanskoj, pobjedama opojenoj vojsci, odluči poslužiti se lukavošću i 
odmah drugi dan poslije bitke pošalje Ibrahima 1 Hadži Ahmet-pašu u 
tabor Huseinov da čuju želje bosanskih begova. 


Poslanici vezirovi upute se ravno k Huseinu kao vođi bosanske 
vojske. Smjerno i ponizno stupe pred njega i priopće mu poruku 
vezirovu. 


- Dobro - reče Husein-kapetan, razumjevši vezirovu poruku - 
ovaj čas sazvat ću poglavice vojske i čut ćete iz njihovih usta što želimo 
mi bosanski begovi. 


Za nekoliko časova sakupe se kod Huseina svi poglavitiji begovi 
i kapetani bosanski i on im kaže poruku velikoga vezira. 


- Hoćemo da budemo gospodari u svojoj kući - progovori Alaj- 
beg Cengić vezirovim poslanicima - i nećemo nikakovih reforama u 
zemlji. 

- Tražimo da nam vazda bude Bošnjak vezirom - oglasi se beg 
Kulenović. 


- A sada želimo da taj bude Husein-kapetan - nadoveza Ali-paša 
Vidaić. 
- Tako je, to su želje naše! - poviknu jednoglasno prisutni begovi 


i kapetani. Jedini Tuzla-kapetan gledaše mučeći preda se. Vidjelo mu se 
na smrknutom licu da se njegove želje razilaze od želja njegovih 

drugova. Hadži Ahmet-paša primijeti to odmah i pomisli u sebi: to je 
dobar znak! 


- Moj gospodar, veliki vezir, želi - progovori Ibrahim-paša, 
čuvši izjave bosanskih begova, da mu se vaše želje pismeno saopće. 


- I to će se učiniti - odgovori Husein-kapetan i reče Ali-paši da 
pribilježi na papir želje bosanske gospode, što ovaj odmah i učini. 
Husein-kapetan podvori vezirove poslanike kavom i čibukom i oni 
poslije toga krenu natrag. Na povratku kroz tabor sukobe se s Tuzla- 
kapetanom i prizovu ga k sebi. - Vidjeli smo na tvom licu - progovori 
mu povjerljivo Hadži Ahmet-paša - da ti nisi sporazuman s onim što 
hoće tvoji drugovi. Vladaj se mudro i dobit ćeš skoro glas od velikoga 
vezira koji će te obradovati. 


To je bila prva zlatna udica koju je po svojim ljudima bacio 
veliki vezir među Bošnjake. 


Tuzla-kapetan preporuči se poslanicima i obreče vjernost 
sultanu. Sutradan oko podne donese tatarin velikoga vezira odgovor na 
bosansku poruku na ruke Husein-kapetana. Vezir odgovara da su 
zahtijevanja Bošnjaka pravedna i da će im on ishoditi potvrdu kod 
sultana, a dotle neka Bošnjaci ostanu gdje jesu i da ne smiju napredovati 
proti carskoj vojsci, jer bi to značilo da ne imaju volje izmiriti se sa 
sultanom. 


Isti tatarin predade potajno Tuzla-kapetanu pismo od vezira u 
kom mu ovaj piše da je doduše pravo da Bošnjaci imaju izmed sebe 
vezira koji će Bosnom upravljati, ali drži da za to mjesto nije Husein- 
kapetan, već bi se htjelo starijega, iskusnijega muža, kao što je Tuzla- 
kapetan, nu tad bi trebalo da se takav muž ne nalazi u ustaničkom 
taboru Huseinovu. Tuzla-paša shvati odmah što od njega želi veliki 
vezir Rašid-paša. 


Primivši vezirov odgovor sazove Husein-kapetan na dogovor 
sve begove i kapetane. Odgovor vezirov ne zadovolji Bošnjake. 


- Vezir je lukav Osmanlija - progovori prvi vatreni Ali-paša 
Vidaić - vidi se da je njemu stalo do vremena da uzmogne što više 

vojske skupiti oko sebe i na nas udariti, pa tako bi mogao i carski 
ferman izostati. Ne slušajmo ga, braćo, već tražimo da nam do sutra u 
ime sultana odobri naša zahtijevanja, a ferman može i kasnije doći. Ne 
stigne li sutra povoljan odgovor, onda ga potražimo u Skoplju. 
Svi jednodušno izjave da se ima tako uraditi; jedini Tuzla-kapetan nije 
bio sporazuman s tim. 


- Niste li čuli - poče on osornim glasom, kao čovjek koji misli 
drzovitošću druge zaplašiti - da vezir želi da mirujemo, jer će se uzeti 
kao da nemamo volje izmiriti se sa sultanom. Vezir sam od sebe ne 
može ništa obećati, zato čekajmo dok nam ishodi ferman sultanov. 
Husein-kapetan omjeri prezirnim okom Tuzla-kapetana: 


- Vidjet ćemo - reče ponosito - da li će se vezir usuditi odbiti 
ono što tražimo; a ti progovori sada Tuzla-kapetanu - ako hoćeš, 
slobodno čekaj ovdje sultanov ferman. 


Husein-kapetan otpisa namah u ime Bošnjaka velikomu veziru 
da ima do sutra u ime sultana odobriti sve što od njega traže, inače će 
odmah krenuti prama Skoplju. Tatarin odnese odgovor  veziru. 
Tuzla-kapetan izađe mrk iz Huseinova šatora i progovorivši nekoliko 
riječi vezirovu ulaku, zapovjedi svojoj četi da se spremi na polazak. 


- Kamo ćemo, kapetane? - upitaše ga njegovi ljudi. 


- Natrag u Bosnu. Spremite se i ne pitajte - odgovori zlovoljno 
Tuzla-kapetan. Nerado poslušaše njegovi ljudi. Druga vojska ostade da 
dalje stupa na putu slave a oni da se vrate kući, ne znajući ni sami zašto! 
Nu koja hasna. Tuzla-kapetan bijaše im zapovjednik i njega valja 
slušati. 


Podvečer poče Tuzla-kapetan kretati iz tabora Huseinova kod 
Prištine. 
- Pobratime! - reče Ali-paša Vidaić, uletjev pod šator Zmaja 


Bosanskoga, - Tuzla-kapetan nas ostavlja. Dopusti da stignem i 
pogubim toga izdajicu. 


- Pustite ga mirno otići - odgovori Husein-kapetan u prirođenoj 
svojoj blagosti srca - on nas neće oslabiti, niti nam naškoditi. - 

Zlovoljno posluhnu Ali-paša svoga pobratima i tako naočigled sve 
bosanske vojske odruži se od Bosanskoga Zmaja zavidni Tuzla-kapetan. 
Sutradan stiže odgovor od velikoga vezira. Donesoše ga Ibrahim i 
Ahmet-paša. U ime sultana prihvati veliki vezir zahtijevanje bosanskih 
begova, naime da u zemlji ostane stari red bez ikakovih reforama, da 
jedan od domaćih sinova vazda bude vezirom, a sada da se Husein- 
kapetan diže na tu čast. Ferman carski imao je o tom kasnije stići. 
Rešid-paša posla novomu veziru Bosne na dar vilovitoga arapskoga ata 
i zlatom okovanu demeskinju. 


Neopisiva radost zavlada u bosanskom taboru. Begovi i kapetani 
grle se kao s bratom s novim vezirom, a ostala vojska veseli se kao da je 
u svatovima. Puca se iz kubura, drže se trke, i na sve strane ori se 
oduševljeno pjevanje: Bošnjaci slave uspjeh svoga ustanka - zanose se 
pobjedom svoga oružja. 


- Vitezovi - progovori Husein-kapetan vojvodama vojske - 
svjetujte mi što sada da uradimo? Mogli bismo odmah krenuti u Bosnu, 
jer smo postigli svoju svrhu, al eno naš saveznik Škodra-paša strada u 
Skadru opkoljen od carskoga nizama. Kara Feisija, pun blaga, raspustio 
je svoje kerdžalije i on mu neće moći pomoći. Ako ga još i mi 
ostavimo, morat će se predati veziru. 


- Valja pomoći prijatelju u nevolji! - reče Ali-paša Vidaić koji je 
visoko cijenio savezništvo Škodra-paše. - Sramota bi bila da toga ne 
učinimo. 

- Držimo se svoga puta, junaci! - svjetovaše beg Vilić. - Ako 
pođemo u pomoć Škodra-paši, eto ćemo se opet zavaditi s velikim 
vezirom s kojim smo se malo prije izmirili, pa ćemo izgubiti sve što 
nam je sada u ime sultana zajamčio. Ne bojmo se za Škodra-pašu. On će 
ili odoljeti velikomu veziru, ili će se s njim lijepo nagoditi. Doba je već 
da kući krenemo, i pretečemo Tuzla-kapetana, koji se je od nas odružio 
samo da nas obruži u zemlji i od nas svijet odbije. Čini mi se da je 
njemu žao što nije postao vezirom, već Husein-kapetan. Treba zato 
dobro na nj paziti jer bi on kadar bio uz pomoć Osmanlija i kneza 
Miloša raju proti nama dići. 

Ove riječi uskomešaše prisutne begove 1 kapetane. Oni se 
napokon uvjeriše da je Tuzla-kapetan opasan čovjek i da treba na nj 
paziti, jer njihova stvar imaše u zemlji i izvan zemlje još uvijek dosta 
neprijatelja. 


Preko volje i zabrinut za sudbinu viteškoga Škodra-paše pokori 
se Husein-kapetan većini i dade zapovijed da sva vojska ima krenuti 
natrag u Bosnu. 


Ponesavši sa sobom bogat plijen i uspomenu na slavno 
vojevanje pod Zmajem Bosanskim, diže se lijepa bosanska vojska ispod 
Prištine i stade se veselo vraćati u svoju domovinu. 


XI. 


Kao slavodobitnik vrati se Zmaj Bosanski u Bosnu. Kud god je 
prolazio, svud ga je narod pozdravljao s najvećim ushitom i 
strahopočitanjem, kao božjega ugodnika. Staro i mlado, malo i veliko 
trčalo u susret spasitelju Bosne, klicalo mu u slavu i srećno se razilazilo 
ako je samo moglo vidjeti plemenito lice mladoga junaka. Husein gleda 
radost svojih zemljaka i od milja mu se suze natiskuju na oči. Sad istom 
osjeti on živo kako ugađa ljudskomu srcu ljubav naroda i neograničena 
privrženost njegova, u kojoj je spreman za svoga ljubimca oduševljeno 
žrtvovati imutak, život 1 sve svoje najmilije na svijetu. 
U Sarajevu raspusti Husein svoju junačku vojsku i junaci s veselim 
srcem i pjevajući burne davorije raziđu se u svoje krajeve da tamo 
uživaju obiteljski svoj mir i plodove ove slavodobitne vojne. Poglavice 
vojske ostaše međutim uz Huseina, novoga vezira Bosne. Na čelu svoje 
hrabre posavske čete i praćen stotinama bosanskih begova 1 kapetana 
uđe Husein Gradaščević u starodrevni Travnik. Sa svih strana zapadne 
Bosne i iz kršne Hercegovine sabralo se tu nebrojeno ljudstvo da vidi i 
pozdravi svoga junaka koji je obranio vjeru Prorokovu i povlastice 
bosanskih muslimana. 

Kroz nepregledne gomile svjetine ujaše mladi vezir u tvrđavu na 
kojoj Ali-paša Vidaić odmah usadi zelen-barjak porodice Gradaščevića. 
Grmljavina topova sa bedema stare tvrđave oglasi na daleko 1 široko da 
je novi vezir, junački sin ponosne Bosne, sio na stolicu bosanskih 
vezira. 


Prijatelji Huseinovi sada se oproste s njim, obričući mu 
neuskolebivu vjernost i posluh, kao novomu poglavaru Bosne, 
uzdignutomu na tu čast voljom naroda. Na to otpusti mladi vezir 1 veliki 
dio svoje posavske čete i pridrža od nje u tvrđavi samo nekoliko stotina. 
I harambaša Marijan bješe sada otpušten sa svojim hajducima. - Pođi 
zbogom! - reče mu milostivo mladi vezir. - Ponio si se vazda kao junak 
kod Travnika, Banje, Peći i kod Lipljana; sad možeš uživati mirnu sreću 
sa svojom djevojkom. Ako doskora opet pozovem u boj junake, želio 
bih i tebe vidjeti pod svojim barjakom. - Husein nadari baš gospodski 
Marijana i njegove hajduke i ovi se tronuto rastanu s junačkim svojim 
vođom i zemlje poglavarom. 


Ostavši Husein sam u vezirskom konaku, poče si dvor sasma po 
vezirsku uređivati. On postavi odmah vezirske dvorane, kao: ćehaju, 
divan-efendiju, kavazbašu i haznadara, a da pokaže pravi sjaj 
bosanskoga vezira, dade uveliko salijevati zlatne rušpe i čiste talire, ter 
kovati od njih toke i ilike, a vilovitim konjima sedla i uzde. Zatim sazva 
prve terzije i zlatare Bosne, koji su za njega i njegove dvorane napravili 
odijela od srebra i zlata, da se je sve sjalo kao sunce žarko, a prelijevalo 
kao ledenica. Povrh toga dade načiniti od zlata vezirski pečat koji ga je 
prikazivao nezavisnim gospodarom Bosne. 


Sa svih strana Bosne i Hercegovine dolazili begovi, spahije, 
muselimi i hodže, došao biskup katolički iz samostana Kreševa i 
pravoslavni vladika iz Sarajeva, Zvornika i Mostara, da se poklone 
novomu veziru. Tri samo velikaša pokazivahu da ne haju za Huseina 
Gradaščevića, a ti bijahu: Tuzla-kapetan, nevjerni Mahmud-aga Vidaić i 
sultanov privrženik Ali-aga Rizvanbegović iz Stolca. Ovaj je bivšemu 
veziru Morali-paši, kad je iz Mostara utekao, dao zaklonište u svojoj 
kuli i otpratio ga poslije do dalmatinske međe, odakle je vezir s 
porodicom otputovao u Carigrad. Davši pomoć zbačenomu veziru, 


110 


čekaše željno da sultan pošalje u Bosnu svoga osmanlijskoga vezira, da 
mu se pokloni i da ga, ako treba, i oružanom rukom podupre. Huseina 
nije priznavao vezirom jer je Husein bez carskoga fermana osvojio 
vezirsku stolicu. 


Ovo preziranje peklo je u duši i Huseina i vjerna mu prijatelja 
Ali-pašu Vidaića. 

- Samo dok stigne carski ferman - govoraše Husein svomu 
pobratimu - vidjet ću hoće li prignuti preda mnom tvrdu svoju šiju! 


- A zašto da čekamo ferman kad imaš vlast u ruci i sva ti se 
zemlja pokorava? - primijeti žestoki Ali-paša Vidaić. 


- Ne, neću nagliti. Moji dušmani kojih već imam u zemlji, mogli 
bi me ozloglasiti da sam gori od Osmanlije - odvrati Husein i umiri 
svoga pobratima. 


Događaji u Bosni pod Huseinom pobudiše pozornost bečkoga 
dvora. Otkada su Hrvati izabrali na Cetinu Habsburgovca kraljem 
hrvatskim, od toga doba vrebao je bečki dvor zgodne prilike da 
oslobodi Bosnu od osmanlijskoga gospodstva, jer Bosna bijaše dio stare 
hrvatske države i spadaše pod hrvatsku krunu, koju habsburški dom 
primi od Hrvata. Sabori hrvatski čestoput su opominjali bečke cesare, a 
svoje kraljeve, da otmu ispod vlasti Osmanlija ponosnu Bosnu, u kojoj 
živi najljepši cvijet hrvatskoga naroda. I doista cesareve vojske 1 čete 
hrvatskih banova više puta su zalazile u Bosnu, sad sretno sad nesretno 
po se, nu nikad nije pošlo za rukom oteti tu zemlju ispod vlasti 
osmanskih careva. Jače negoli sami Osmanlije braniše se od toga 
muhamedovski Bošnjaci, a na čelu im silni begovi i kapetani Bosne. 


Kad je turski car Mehmed na vjeri pogubio bosanskoga kralja 
Stipu Tomaševića u tvrdom gradu Ključu, i tužna kraljica Kata pobjegla 
iz jadne svoje zemlje u Rim, vidješe bosanski velikaši da im valja ili se 
iseliti iz zemlje, ili odbaciti Kristovu vjeru i prigrliti islam ako su htjeli 
da zadrže velika svoja imanja i povlastice. Tako se 1 dogodi. Nekoliko 
vlastele bosanske prebježe amo preko Save, ali najveći dio poturči se i 
zadrža svoje povlastice. Slijedeći primjer velikaša i od straha pred 
turskom silom prijeđe k islamu i velik dio ostaloga puka. Za malo 

vrijeme, već u prvom koljenu, bijahu njihovi potomci najžešći 
protivnici kršćana, a najvatreniji privrženici islama. Istina je živa da ne 
ima među sljedbenicima islama puka koji tako zaneseno ljubi svoju 
vjeru, kao muhamedovski Bošnjaci. ,,Tako ti lipe turske vire!“ kažu oni 
kad jedan drugoga preklinje, a vidi se kolika u tim riječima leži snaga 1 
oduševljenje njihovoga vjerskoga uvjerenja. U Bosni gdje je hrvatska 
vlast i hrvatska svijest nekoć cvala, poče se malo-pomalo gubiti ime 
hrvatsko, a to zato jer su Bošnjaci počeli zazirati od toga imena, pošto 
su Hrvati prvanjili u borbi kršćana proti Turčinu s kojim su graničili. 
Uza sve to ipak živi još i kod bosanskih begova staro predanje da su oni 
Hrvati od starine i da su prije osvojenja Bosne po Turcima smatrali se 
kao jedan rod i jedna krv sa svojom braćom u hrvatskim zemljama. 


Međutim, mada su Bošnjaci i prigrlili islam 1 kao ljuti zmajevi 
borili se za tu svoju novu vjeru, nisu oni kraj toga zaboravili na svoje 
stare povlastice uz koje su slobodno gospodovali u svojoj zemlji, 
nezavisno od osmanskih careva i stambulskoga divana. Oni se smatrahu 
ne podložnicima već saveznicima carigradskoga padiše čiji su glas 
slušali samo onda kada ih je kao glava muslimana pozvao u boj za vjeru 
Prorokovu. Inače su se Bošnjaci vazda tuđili od Osmanlija, a sultanovi 
veziri u Travniku ne imahu nad Bošnjacima nikakove vlasti ni snage. 
Kao zastupnik sultanov imaše vezir doduše vojničku upravu zemlje u 
svojim rukama, nu zato je bio pod nadzorom dvaju zemaljskih 
dostojanstvenika. Jedan od tih bijaše veliki kadija ili molah, glava 
bosanskih ulema i okružnih kadija, a drugi alaj-beg, biran od svih 
kapetana zemlje, koji je vodio narodnu vojsku. Istom sultan Mahmud II. 
pokuša da slomi vlast bosanskih velikaša. Veziri Dželaledin i 
Avdurahim pokoriše na vrijeme bosanske begove, nu oni se opet trgoše 
ispod nemila pritiska i pod svojim Bosanskim Zmajem zaprijetiše 
samomu Carigradu. Veliki vezir sultanov morade im potvrditi sve 
njihove stare povlastice i dati im domaćega sina za vezira, a taj bijaše 
Husein Gradaščević, mladi, bogati i junački kapetan posavski. 
Novi vezir poče vladati kao nezavisan gospodar u Bosni. I on i njegovi 
pristaše ispovijedahu javno da je sada nastao konac sultanovoj vlasti u 
Bosni. A i zbilja bijaše tako. Sultanova vlast nije se opažala nigdje po 
svoj zemlji. 

U Beču malo se zabrinuše s toga. Prije nekoliko godina ote se 
Srbija ispod Carigrada i postade samostalnom kneževinom, zar ćemo 
dopustiti da to bude i Bosna na koju odavna vrebamo i koja ima 
osigurati naš upliv na istoku? Tako govorahu državnici bečkoga dvora i 
odluče poslati u Bosnu nekoliko pouzdanih ljudi koji će paziti kako će 
se razviti to stanje kakova dosele u Bosni još ne bijaše. 
U Travnik, da motri vezirovo djelovanje, poslaše Jurja Vidasa, 
umirovljenoga majora husarske jedne pukovnije. 


Oko godine 1780. preseli se otac Vidasov iz Travnika u 
Hrvatsku, nastanivši se u gradu Karlovcu gdje je nastavio svoj 
puškarski zanat. Njegov sinčić Juraj imaše tada istom sedam godina. 
Budući da je dječak pokazivao osobitu volju za vojnički stalež, dade ga 
otac zarana u vojnike, među konjanike. U francuskim ratovima 
odlikovao se Vidas natoliko da je poslije bitke kod Marenga (1800. 
godine) postao časnikom. Zadnjih godina napoleonskih vojna postade 
kapetanom i boraveći tada u posadi u Varaždinu, upozna se tu s 
hrvatskom jednom plemkinjom iz Zagorja kojom se oženi. Drugu 
godinu srećnoga braka rodi mu žena kćerku Mariju, ali ona umre u 
porodu. Nejako dijete putovalo je s ocem iz jedne posade u drugu, 
živući posve vojnički život. Od malih nogu, uvijek među konjanicima, 
zavoli nadasve konje, ter je već kao mala djevojčica umjela juriti na 
konju kao najvještiji konjanik. Oko godine 1825. kad se Evropa smirila, 
pođe major Vidas u mir i nastani se u Gospiću, samo da bude što bliže 
svojoj domovini Bosni koje se je kao kroz san sjećao, a ipak ju toplo na 
srcu nosio. Uvelike je bio obradovan kad dobi nalog da ima poći u 
Travnik da tamo motri novo stanje koje se je stvorilo pod Huseinom 
Gradaščevićem. U Travniku imaše on bliže rodbine, potomke svoje 
tetke. Njegova kći Marija, sada već djevojka od 20 godina, navali svom 
silom na oca da ju povede sa sobom. O novom veziru Huseinu 
pripovijedalo se i u Lici toliko divnih stvari: o njegovom junaštvu, 
ljepoti i bogatstvu, da je djevojka, koja od naravi bijaše vatrene i 
zanosite ćudi, vruće željela poznati toga zanimivoga junaka Bosne. 
Major Vidas, koji je bio veoma slab naprama svojoj jedinici, privoli 
napokon da i ona s njim na put krene i tako pod konac ljeta godine 
1831. stignu njih dvoje u Travnik. 

Došavši major Vidas u Travnik, odsjede u Dolcu kod svojih 
rođaka koji su ga dočekali starom hrvatskom gostoljubivosti, radujući 
se da su mogli svoju krv poslije toliko godina pozdraviti pod svojim 
krovom. Drugi dan bila je nedjelja i major odluči da će taj dan 
otpočinuti i sutradan otići k veziru da mu se pokloni. Puk bijaše izašao 
iz crkve sa večernje i išetao izvan mjesta na tratinu da se malo 
pozabavi. Pod Huseinom vezirom bijahu kršćani posve slobodni i niko 
im ne smjede sile činiti. Osobito su Travničani i Dolčani mogli 
slobodno vršiti sve obrede svoje vjere i svoje narodne običaje. Tako je 
svijet kršćanski iz Dolca svake nedjelje poslije večernje išetao izvan 
mjesta i tu se je mladež na tratini šalila, pjevala i kolo igrala, dočim bi 
stariji svijet, motreći sa strane, razgovarao o ozbiljnim stvarima. 
I major Vidas išetao s kćerkom na polje. Marija, da ne bude kao bijela 
vrana među drugima u francuskom odijelu, obukla također bosansko 
narodno odijelo, dimije od modre svile i zlatom vezeni svileni jelečić, 
pak se opasala mukadem-pasom, a na glavu nakrivila fino-fesić. Da se 
obrani od sunčane žege, držaše nad sobom malen, ukusan suncobran, 
čim se jedino razlikovala od drugih djevojaka koje su i bez toga od 
malih nogu učne bile podnositi sunčani žar. To odijelo tako joj divno 
pristajalo da je svačije oko zapinjalo o krasnu djevojku. Stariji svijet, 
nekadašnji vršnjaci majorovi, sakupili se oko njega i pustili se u srdačan 
razgovor o dobi svoga djetinjstva i o sadašnjosti. Marija, stojeći uz oca, 
bijaše svojom živom dušom među djevojkama. Prohtjelo joj se vidjeti 
kako svijet ovdje kolo igra i umoli starce da na to obodre mladež. Ovi to 
odmah drage volje učine i za čas uhvati se veliko kolo krasnih momaka 
i djevojaka, jer su Travničani na glasu radi svoje tjelesne ljepote i 
čistoće u nošnji. 

Kolo se dražesno raznjihalo. Momci pripijevaju, a djevojke 
otpijevaju, a njihov se okrug vrti tako hrlo i lagano da se jedva čuje 
topot prebirućih nogu. Majorova kćerka bijaše sva ushićena tim 
prizorom. Ovako lijepa kola nije još vidjela u svom životu. Taj narodni 
ples godio je njezinoj duši više negoli najsjajniji plesovi u velikaškim 
dvoranama, jer ovdje pod vedrim nebom i na tratini gleda samu narav, 
srdačnost i iskrenu radost, a na plesovima u sjajnim dvoranama gledala 
je ukočenost, prenemaganje i smiješno prenavljanje. 

Uto ujedanput nasta žamor među starijim motriocima: ,,Stante, 
djeco! Vezir dolazi!“ doviknuše mladeži i kolo se u trenuće ustavi. 
Vraćajući se iz varošice Viteza stiže vezir Husein do predgrađa 
travničkoga, Dolca. U njegovoj pratnji bijahu osim dvorana 
nerazdruživi mu pobratim Ali-paša Vidaić i beg Zlatarević. Skačući na 
svom vatrenom bijelcu zakrenu na tratinu gdje bijaše sakupljen narod. 
Svi poskidaju kape i duboko se poklone, a mladi vezir zapovjedi neka 
samo dalje igraju kolo. 


- Nisam vas došao smetati, igrajte samo! - reče milostivo, a 
mladež čuvši vezirove riječi uhvati se opet u kolo i nastavi svoju milu 
zabavu. Muhamedovski Bošnjaci, premda sami ne igraju kola jer im to 
običaj krati, ipak ga vrlo rado gledaju. Tako i Husein Gradaščević 
pozastade s pratnjom i uze motriti narodnu igru i svijet koji se bješe tu 
sabrao: Ujedanput mu zape oko o majorovu kćer koja nešto podalje od 
svoga oca stajaše sa sestričnom svojom, mladom ženom. 


- Je li to san ili java? - progovori poluglasno mladi vezir sam 
sobom. - Takva, baš takva bijaše moja Mejra! - Podbode nehotice konja 
i stade pred majorovom kćerju koja se nemalo s toga zabuni. 


- Zašto i ti ne igraš, lijepa djevojko? - upita vezir ljupkim 
glasom, motreći žarkim pogledom krasno lice djevojačko. 


- Ja sam strana ovdje - odgovori Marija, poklonivši se veziru i 
smotavši svoj suncobran. 


- Otkuda si? 


- Iz Hrvatske, čestiti vezire! - odvrati djevojka, dražesno se 
nasmiješivši - tamo mi je otac. - I pokaza majora, koji odjeven 
uniformom konjaničkoga četnika slušaše dva-tri koraka dalje taj 
razgovor. Čuvši da ga je kćerka pokazala veziru, stupi pred Huseina i 
pozdravivši ga na vojničku, reče: 


- Ja sam, čestiti vezire, konjanički major Juraj Vidas iz Like, 
otac ove djevojke. 


Husein  Gradaščević obradova se, vidjevši pred sobom 
austrijskoga časnika koji govori jezikom hrvatskim. Kao kapetan u 

Gradačcu on je mnogo općio i prijateljevao s časnicima brodske 
krajiške pukovnije koji su ga osobito uvažavali radi toga jer je držao 
uzoran red u svojoj kapetaniji. 


- Koja te je kob nanijela ovamo, gospodine majore? - upita 
prijazno Husein majora. 


- Valja ti znati, čestiti vezire - odgovori major - da sam rodom iz 
Travnika, i moj se otac kad sam bio sedam godina star, odovud iselio u 
Hrvatsku. Sad pod stare dane poželjeh vidjeti svoj zavičaj i svoju 
rodbinu, i tako prispjeh jučer ovamo. 


- Dobro došo - odvrati Husein - ugodit ćeš mi ako me pohodiš. 
Milo će mi biti ako i kćerku sa sobom dovedeš,... valjda se neće bojati 
Turčina - dodade k tomu u šali i okrenuvši hitro konja, te pogledavši u 
isti čas Mariju, odjuri dalje sa svojom pratnjom. 


- Isto lice, isti stas, isti glas, posmijeh isti, ime isto - cijela Mejra 
- govoraše sam sobom Husein, vraćajući se u svoj konak. Majorova kći 
pomutila mu um i srce. 


Podvečer, pošto se je mladež do mile volje zabavila, krenu 
Dolčani sa zabave kući. Prije nego će leći na počinak, reče major Vidas 
svojoj kćerki: - Sutra ću poći u pohode k veziru. Spremi se i ti da ideš sa 
mnom kad tako želi. Vezir je čestit čovjek! 


- Čestit, ali opasan djevojkama! - pomisli u sebi Marija koja 
ujedanput postade nešto nujna i šutljiva kao da joj se je nešto neugodna 
dogodilo. Husein joj nikako nije išao iz glave. Ovako lijepa, junačkoga 
izgleda muškarca nije u svom životu vidjela. Pa ta njegova mila riječ, 
taj istočni sjaj u kom živi, koji ga svuda prati, a nadasve slava junačka 
koja mu svijetom ime nosi! Sve to razigra do skrajnosti ionako bujnu 
maštu Marijinu. 


Sutradan oko podne pođe major Vidas u sjajnoj uniformi 
konjaničkoj u pohode veziru. Dršćućim srcem išla je Marija s njim. 
Husein, čuvši da major dolazi u konak, sađe mu u susret na stube i 
primi ga najljubeznijim načinom. 

Svoje pohodnike uvede Husein u poveću dvoranu kojoj stijene 
bijahu obložene tapetama od teške zelene svile, izvezene srebrenim 
listovima, a pod pokrit dragocjenim, ogromnim sagom. Posadivši oca i 
kćer na svilene dušeke, ponudi majora čibukom i kavom, a Mariji 
zapovjedi donijeti šerbeta. 


- Misliš li duže vremena ostati ovdje, gospodine majore? - upita 
Husein. 


- Nekoliko nedjelja? - odvrati major - a mogao bih i prije otići. 


- Što govore tamo kod vas o našim događajima? - prihvati 
Husein iza kratke stanke. 


- Dive se tvomu junaštvu, vezire! - odgovori major - ali se boje 
da sultan neće mirovati. 


- Misliš? - upita Husein sa smrknutim na čas čelom. 


- Neka samo pokuša sreću - produži na to i lice mu planu 
viteškim zanosom. - Zmaj Bosanski znat će ga dočekati. 


- A zašto se zoveš Zmajem, gospodaru - progovori Marija 
ljupkim glasom - ta zmaj je gadno, odurno zvijere, svirepo i nemila 
srca, nije tebi baš nikakova slika ni prilika. Ja bih znala za te puno 
ljepše ime! - dodade k tomu vragoljasto. 


- Nuder kaži, tako ti zdravlja! - reče živo Husein, motreći 
vatrenim okom djevojku. 


- Da sam na tvom mjestu - odvrati Marija sa slatkim 
posmijehom - ja bih se prozvala Vitezom od Bosne. Nit je svaka ptica 
sokol, niti svaki vojnik vitez. A ti jesi pravi vitez i po izgledu i po 
svojim djelima. 


- Kad ti to kažeš, lijepa gospojice - reče Husein koji je zaneseno 
slušao Mariju - onda ću vjerovati. Evo ti desnice! od danas neću se više 
zvati Zmajem već Vitezom od Bosne. 

- Moja kći - progovori sada major - čim su počeli stizati k nama 
glasovi o tvojoj slavnoj vojni, željela je da te može ma kad u životu 

vidjeti. Zato kad sam se ja riješio da pođem u Travnik, ne dade mi mira 
dok joj ne obećah da ću ju povesti sa sobom. 


- Pa je i pravo da si ju poveo, majore! - primijeti Husein - samo 
se bojim da će joj doskora postati dosadno kod nas. Tu nema za vaše 
djevojke zabava koje bi nju razveselile. Da bar znaš jahati, gospojice?... 
- pridoda okrenuv se prama Mariji. 


- Oj znam i kako, samo da vidiš! - reče Marija smijući se. 
- Aj, šta govoriš, sigurno se šališ! - primijeti vezir. 


- Ne, ne šali se ona - prihvati major riječ - jaše izvrsno, kao 
najbolji konjanik. Od malih nogu učio sam je jahati, dok sam još služio. 
- Kad je tako - progovori Husein, očito vas obradovan - onda ćemo, ako 
želiš, svaki dan jahati krasnim travanjskim poljem. U mom aharu ima 
vilovitih konja, čiste arapske krvi, možeš izabrati koga hoćeš. 


- Rado primam tvoju ponudu, gospodaru - zahvali Marija - kad 
bi moglo biti na moju, još bi se danas projahali. 


- Danas želiš? I bit će danas! - prihvati radosno vezir. - Poslije 
podne dat ću osedlati konje i mi ćemo izjahati u polje. Je li, gospodine 
majore? 


- Ja sam vazda gotov na takav posao! - odgovori stari konjanik. 
Pri tom ostane. Poslije dužega, svesrdnoga razgovora oproste se 
pohodnici s mladim vezirom, obećavši da će poslije podne opet doći. 
Kad je sunce nagnulo k zapadu i žega dana jenjala, izjahala je iz 
vezirova konaka čitava četa jahača. Na čelu jahao je vezir u sjajnom 
odijelu na svom vatrenom bijelcu. Uz njega sjedjela je Marija na 
krasnom arapskom vrancu. Imala je na sebi usko k tijelu krojenu opravu 
od zelene svile, a na glavi zlatom obrubljeni fes s koga je lepršala duga 
bijela koprena. Za njima jahao je major Vidas, razgovarajući se s Ali- 
pašom Vidaićem, zatim begovi Zlatarević 1 Teskeredžić, vezirov ćehaja 
i još nekoliko dvorana. Kud su jahali, svuda ostavljahu za sobom 
gledaoce, zadivljene s ljepote majorove kćeri. 


- Ala krasne zgode za vezira - primijetiše mnogi - u svoj Bosni 
ne bi našao ljepše žene. Samo šteta da je kaurkinja. 

- Bolan, poturčit će se ona - rekoše drugi na to - samo ako ju 
vezir begeniše. 


- Evo glave da se je pomamio za njom - prihvati treći - gledajte 
samo kako ju zoblje očima. 


Ljudi kimali glavom i premišljali u sebi  koješta. 
Jahači proletješe oštrim kasom kroz Travnik i Dolac i brzo ostavili za 
sobom potoke Grovnicu i Grmavicu. Tada udarili k jugu po travnicima 
što se steru uz ogranke planine Štita. Krasan bijaše predjel kojim su 
sada jahali. Zdesna digla se planina s obroncima, gustom šumom 
obraštenim, uz njih se prostrli zeleni travnici, a tamo dalje k istoku 
puklo ravno polje, žareći se od zreloga žita. Iz planine popuhuje hladan 
vjetrić i mjestimice se čuje žubor planinskoga potoka. Krasota prirode 
razigra Marijino srce i ona pustivši srebrnu uzdu svomu vrancu, poleti 
skokom naprijed. 


- Utekoh ti, vezire! - reče smijući se veziru, odmaknuvši 
nekoliko skokova. 


- Ne, nećeš mi uteći! - odvrati vezir, obode ata i poput munje 
poleti za Marijom. Za nekoliko časova dostiže ju i jahaše s njom 
usporedo. 


- Tebe bih stigao, ma te gonio do nakraj svijeta - reče Husein, 
motreći žarkim pogledom krasnu djevojku. 


Marija pogleda samo vezira i ne reče ništa. I Husein zašuti; 
pustio uzde konju, prikovao oči na djevojku i naslađuje se čarima 
njezine ljepote. Marija jezdi skokom bezobzirce. Ubavi njezin stas 
previja se dražesno u bijesnom letu, grudi se burno dižu, a lijepo lice 
žari se kao vatra od bujnoga rumenila. Visoko nad njom leprša u zraku 
bijela koprena kao da izaziva za njom jezdeće jahače. Nu ovi bijahu 
podaleko zaostali, ne imaju velike volje za utrkivanje. Husein kao izvan 
sebe motri djevojku, sav zanesen burnim osjećajima. Tu u divnoj 
prirodi pričinila mu se Marija kao planinkinja vila, a on kao pobratim 
njezin koga ona čuva u ljutom boju i pomaže na junačkom mejdanu. 
Ujedanput, zamaknuv u rub grabrove šumice, zakrijesile mu se oči kao 

u sokola, on priskoči k Mariji i silovito ju uhvati za ruku. Djevojka 
zaustavila svoga vranca i u čudu pogledala vezira. 


- Budi mojom vilom - progovori strastveno Husein, pristavši na 
dotik djevojci - i metnut ću ti krunu Bosne na glavu. 


- Što mi to govoriš, vezire? - odvrati Marija u razigranoj smetnji. 


- Zašto me tako pitaš? - prihvati živo Husein - zar ne vidiš da te 
ljubim više nego život, nego slavu i sve blago svijeta. Tako ti očinjega 
vida, daj mi srce svoje! 

- Ti si vitez, osvoji ga! - odvrati vragoljasto djevojka, i dražesno 
se ispravi u sedlu. 


- Ne vitez, rob tvoj želim biti! - odvrati istim žarom Husein i 
snažnom rukom obuhvati vitki stas djevojčin. 


- A ti robuj - prozbori potiše Marija - evo ti sindžir oko vrata! - I 
savila bijelu ruku oko grla vezirova. 


- Carice moja! - kliknu van sebe junak, pritisnuvši djevojku na 
uzburkane grudi. 


Uto zavriskao at vezirov i trgnuo naprijed. Husein se obazreo i 
vidio da se ostali jahači primiču šumici. 

- Vratimo se! - reče sav satrven čuvstvom Mariji i oboje polete u 
susret ostaloj družini. 


- Doba je da krenemo kući! - reče vezir svojoj pratnji i pogna 
naprijed konja. Natrag je jahalo društvo na okupu. U Dolcu oprosti se 
Husein s majorom i njegovom kćerju i odjaše u svoj konak. Cijelim 
putem nije ni s kim govorio ni riječi. 

- Što ti je, pobro? - upita Ali-paša Vidaić, ostavši sam s 
Huseinom koji bijaše uzrujan kao da je u groznici. 

- Nije mi ništa, bolan - odvrati vezir - vidiš da sam slomljen. 


- A ti počini! - reče Ali-paša i kimnuvši glavom ispade iz sobe. 

Husein prišao k prozoru i uznesao oči k nebu koje se bješe već 
osulo zvijezdama: - Otelo mi se srce ispod vlasti - progovori snatreno 
samu sebi - sad i sam vidim da sam rob - rob srca i ljubavi! 


XII. 


Dva dana kasnije držao je vezir lov na košute u planini Vranici. 
Nije njemu do lova ni košuta, već je htio sastati se s uzdisanim svojim 
zlatom. Zato je pozvao u lov majora i kćer koji veselo primiše poziv 
vezirov. Major je naime strastveno ljubio lov, a Marija opet jedva je 
čekala da vidi svoga junaka. Osim majora pozvao je Husein u lov više 
begova iz skopljačkoga i travanjskoga polja. Ali-paša Vidaić i beg 
Zlatarević, nerazdruživi prijatelji Huseinovi bijahu također s njim. 
Lovci podraniše još prije zore i na brzim svojim konjima stigoše u 
planinu, baš kad se je sunce rađalo i divnim plamenom ožarilo istok. 
Lovci se odmah razredili na čekališta i pustili pse da gone. 
Marija je bila na čekalištu uz svoga oca. Rad veće sigurnosti i da se 
djevojci ništa ne dogodi, bijaše vezir sve vrijeme lova s majorom na 
istom čekalištu. Imao je tako dosta prilike da se nagleda dragina lica i 
da s njom izmijeni mnogi vatreni pogled 1 po koju tihu, srdačnu riječ. 
Lov nije bio osobito srećan, nu za to nije niko puno mario. Gospoda 
love ne dobitka, već zabave radi. Oko podneva stadoše se lovci vraćati 
na urečeno hladovito mjesto u dolini da se jelom i pićem okrijepe. Uz 
goleme vatre pekla se je tu na ražnjevima mlada jarad i nekoliko tukaca. 
Slatka li pogleda gladnu čovjeku! 


Nedaleko od toga mjesta sastanu se Ali-paša Vidaić i beg 
Zlatarević s majorom i njegovim društvom. Pustivši se odmah s njim u 
razgovor o današnjem lovu, krenu dalje, dok vezir i Marija za njima 
zaostaše. 


- Baš sam umorna - reče Marija, sjednuvši na velik hrast koga je 
bura iz korijena iščupala i na zemlju povalila. 

- Sjest ću do tebe, Marijo - progovori vezir - uza te je meni 
najljepše! - Sjednuvši uz djevojku uhvati ju vezir nježno za ruku i stade 
dalje govoriti. - Sve dosada nisam imao zgode da te upitam da li ti mene 
iskreno ljubiš? 


- Ti pitaš? - odvrati djevojka, ukorivši ozbiljnim pogledom 
vezira. 


- Ne srdi se! - produži vezir blagim glasom. - Moja prva ljubav 
bijaše tako nesretna da već ne vjerujem u sreću druge. 


- Ti si dakle već ljubio? - upita djevojka smeteno, kao da joj se 
nešto nažao dalo. 


- Da, ljubio sam djevojku, krasnu i milu, kao što si ti, Marijo. Ti 
si joj sva slika i prilika. Kad tebe vidim, kao da nju gledam, kad tebe 
čujem, kao da nju slušam. Kad sam te prvi put zapazio, pomislih u prvi 
mah da je moja Mejra uskrsnula iz groba. Ja sam te na prvi pogled 
zavolio, zavolio onom žestinom ljubavi kojom sam plakao na grobu 
svoje pokojne drage. 


- Ne smiješ me manje ljubiti od Mejre! - reče djevojka, 
pogledavši u oči veziru. 


- Neću, tako mi sablje moje! - odgovori krepko vezir - ali ni ti ne 
smiješ da me ljubiš manje negoli me je ljubila Mejra! 


- Niko te na svijetu ne može više ljubiti od mene - odgovori 
Marija, naslonivši glavu na rame Huseinovo da sakrije zažareno lice 
svoje. 

- Niko, veliš? Kaži to još jedanput? - povika sav razdragan vezir. 

- Niko! - odgovori svesrdno Marija, a vezir kao pomaman ogrli 
djevojku, uzevši joj vatrenim poljupcima cjelivati goruće lice. 
Kojih dvadeset koračaja od toga mjesta pojavi se Ali-paša Vidaić. 
Opazivši što se zbiva, zakrenu malo u grmlje i zatrubi u lovački, 
srebrom okovani rog. 


- Valjda nas traže! - trgnu se Marija iz naručaja vezirova. - 
Hajdmo, mili! - I povuče za sobom vezira koji kao u snu pođe za njom. 

Ali-paša izađe im u susret: - Već smo mislili da ste zabasali u 
šumi - reče ozbiljno. - Tvoj se otac pobojao za te, gospođice! - produži 
na to, okrenuvši se prema djevojci. 


- Malo sam se odmarala - odvrati djevojka u očitoj smetnji. 
Požurimo se k drugima - reče Ali-paša i pođe naprijed, a za njim kao 
dva krivca, stupahu mladi ljubovnici, ne govoreći više jedno s drugim ni 
riječi. 

- Bio sam u brizi, kćerko, da nisi stranputicom udarila! - reče 
major jedinici svojoj, pogladivši ju rukom po glavi. 


- Ne, oče dragi - odgovori djevojka nanovo zbunjena - sustala 
sam idući i uz put sam sjela da malko otpočinem. 


- Nisi se mario bojati, gospodine majore - umiješa se sada vezir 
u riječ - ja bijah uz nju. 

Ali-paša pogleda ispod oka vezira i osmjehnu se kao preko 
volje. Ne bi teško bilo pogoditi što je u taj čas mislio. 
Lovska družina posjede sad na travu i poče sladokusnim pečenjem tišati 
svoj glad. Dobar zalogaj, kad se troši na čistom, zdravom zraku, pod 
vedrim nebom i u veselom društvu - rijetko je uživanje gladnu čovjeku. 
Vezirovi lovci potrošiše s pravom nasladom pripravljeno jelo, a žeđu 
gasili studenom vodom iz gorskoga vrela. Pravi muhamedovac ne pije 
ni vina ni rakije - uopće nikakova opojnoga pića, jer to brani Koran, 
sveta knjiga Prorokova. 


Pred zapad sunca spreme se lovci na polazak. Izašavši iz 
planine, puste uzde brzim konjima i podvečer vrate se u Travnik. 
Husein zaboravi na cio svijet. On življaše sada samo svojoj ljubavi i 
svojoj djevojci. Nije dan prošao da nije s njom u društvu po više ura 
sproveo. Ali-paši Vidaiću ne bijaše po ćudi to ljubovanje. Više puta je 
znao reći begu Zlatareviću da je ta djevojka na vezirovu nesreću došla u 
Travnik. - U zemlji ima toliko nereda; protivnici Huseinovi, ne 
osjećajući njegove ruke, bivaju svaki dan drzovitiji, o sultanovom 
fermanu nema ni glasa, a on kao da svega toga ni ne vidi, već se opaja 
ljubavlju ove mlade kaurkinje! Dok je ona ovdje, nema ovdje posla za 

junake. - Jednoga dana reče on Huseinu: - Pobratime, ja ću te ostaviti na 
neko vrijeme! 


- A kamo si nakanio? - upita Husein dosta ravnodušno. 
- Idem u Zvornik; srce me vuče da vidim dijete svoje! 


- Atiidi! i uz put se navrati u moj Gradačac da vidiš kako je 
tamo. 


- Kratko vrijeme za tim pobratimi se ogrle i oproste. 
Treći dan po odlasku Ali-pašinu iz Travnika stigne onamo iz 
Dubrovnika mlad franciškan bosanski fra Marijan Šunjić. Ovaj, 
putujući pred dvije godine Posavinom, upozna se s Huseinom u 
Gradačcu, koji veoma zavoli mladoga redovnika radi velikoga njegova 
uma i kreposti koje su ga resile. Fra Marijan, isti onaj koji je poslije 
dvadeset i dvije godine za tim postao bosanskim biskupom, polazio je 
nauke u Zagrebu, u Ugarskoj, Rimu i Bolonji, ter je putujući mnogo 
toga vidio i iskusio. S velikom pohlepom slušao je Husein 
pripovijedanja fra Marijana o stranim zemljama, pa je o njem sačuvao 
ugodnu i trajnu uspomenu. Zato se Husein iskreno obradova kad poslije 
dvije godine iznenada stupi preda nj mladi fratar. Major Vidas i beg 
Zlatarević bijahu s vezirom u društvu. 


- Dobro došo, fra Marijane! - pozdravi vezir veselim glasom 
franciškana, koji, uljezav u sobu, duboko se pokloni otmjenu društvu. - 
Sjedi do mene i kazuj mi otkuda dolaziš, kakove li glase nosiš? 
Mladi redovnik sjede na dušek do vezira koji ga upozna sa svojim 
društvom. 


- Dakle, otkuda mi dolaziš, nuder govori! - prihvati opet vezir. 


- Iz Dubrovnika, čestiti vezire! - odgovori prirođenom 
poniznošću fratar. 

- Ha, iz Dubrovnika? Cuje li se šta ondje iz Carigrada? 
Dubrovčani znadu sve novosti svijeta, jer plove po svim morima svojim 
brodovima. 


- Iz Carigrada nema nikakovih vijesti - odgovori fratar - al ima 
iz Albanije o Škodra-paši. Baš tužnih vijesti. 

- Što je sa Škodra-pašom? - navali vezir na redovnika s 
ozbiljnom radoznalošću. 


- Zlo je s njim! - stade pripovijedati fratar. - Gotovo tri nedjelje 
dana branio se on u svom gradu Skadru proti vojsci velikoga vezira. 
Kad su se već stare zidine počele rušiti od topovskih zrna i on uvidio da 
sam neće odoljeti vezirovoj vojsci, a pomoći niotkud - predade se 
veziru na vjeru. Nu jao po se! Poslaše ga u Carigrad, a tu ga čeka ili 
gajtan ili dosmrtno progonstvo. Još gore prođoše njegovi ljudi. 
Najvjernije pristaše Škodra-pašine dade veliki vezir groznom smrću 
pogubiti. Načinio sprave za bacanje, na koje je metao nesretnike, a tad 
su ih te sprave bacale o tvrde drvene ploče iz kojih se isticahu gvozdeni 
oštri klinci. Kako su klinci zahvatili u tijelo, tako je nesretnik ostao 
viseći 1 pogibao u dugim, groznim mukama. 


- Užasno! - reče major, i zgrozi se nad bezdušnom okrutnošću. 


- Nije ljudski ubijati junake zato jer su bili vjerni svomu 
gospodaru - primijeti beg Zlatarević. 


- Gdje je sada taj krvožedni ris? - upita vezir u kom je od jarosti 
zakipjela krv. 


- Pokorivši Škodra-pašu i njegovu stranku - govoraše dalje fratar 
- diže veliki vezir vojsku ispod Skadra 1 krenu s njom na Kosovo. Tu se 
sada utaborio kod Vučitrna i sigurno ima nešto na umu. 


- Otuda može on držati na uzdi Albaniju i Crnu Goru, a najviše 
Bosnu - primijeti major, uvidjevši na prvi mah važnost položaja koji 
bješe uhvatio veliki vezir. 


- Ne bojim ga se! - reče kratko Husein. 


- Treba ipak biti na oprezu, čestiti vezire! - progovori smjerno 
fratar. - Očekivani ferman nije još za te prispio iz Carigrada, a veliki 
vezir kreće se pogibeljno po te. On je spreman 1 ima uza se dosta i 
dobro uvježbane vojske, a ti, čestiti vezire, kako vidim, nisi nimalo 
spreman, a ni vojske nemaš uza se. 

- Nemaj brige za to, fra Marijane! - odvrati vezir ponosito. - 
Trebam samo istaknuti zelen-barjak 1 sva će Bosna listom ustati. Jesi I' 
vidio kako je ono bilo s proljeća? 


- Onda bijaše još sve oduševljeno za vojnu, i onda, čestiti vezire, 
nisi još imao toliko dušmana. Sada, otkad sjediš na vezirskoj stolici, 
imaš ih mnogo više. 

- Gdje su ti, neka se samo jave! - reče ponešto ljutito vezir. - Ja 
ću im pokazati tko zapovijeda u zemlji. 


- Javit će se oni kad budu mislili da je zgoda za njih; sad su se 
pritajili, ali ruju svejednako - opazi fratar. 


- Šta dakle da uradim? Da potučem te krtice? 


- Ja ti u tom ne znam ništa svjetovati, čestiti vezire - odvrati 
fratar, a ne bi se ni slagalo s mojim zvanjem da se miješam u javne, tako 
zamašne poslove. Činim te samo opreznim na pogibelji koje su sada 
male, ali bi mogle postati velikima. Ne bih želio da drugomu ustupiš 
ovu stolicu, jer ti si bio vazda dobar i pravedan prema kršćanima i štitio 
si vjeru i svetinje njihove. 


- Poslušat ću te i odsad ću bolje paziti na svoje dušmane - reče 
Husein, pruživši ruku franciškanu. 


Malo zatim oproste se major i redovnik s vezirom, koji 
zamišljen sam ostade s begom Zlatarevićem. Sašavši u dvorište, upita 
major franciškana: - Što sudite, oče, kakova će napokon biti sudbina 
Huseinova? 


- Ja se nikakovu dobru ne nadam, gospodine majore - odgovori 
fratar. - Bošnjaci bijahu vazda oduševljeni za borbu proti sultanu, dok 
nisu uspjeli i dobili svoga vezira bez fermana. Sada već drukčije stoje 
stvari. Husein ima dosta prijatelja, ali i dušmana koji mu zavide njegovo 
dostojanstvo. Neka samo dođe do sukoba sa sultanom, neće ih biti ni 
polovica uz Huseina, kao za posljednje vojne. Donja Hercegovina s Ali- 
agom Rizvanbegovićem na čelu, neće da zna za Huseina i bojeći se 
crnogorskih navala upire samo svoje oči u Stambul. U Podrinju i 
Posavini boje se Miloša, a osim toga su Tuzla-kapetan, koji je sam želio 

postati vezirom, i nevjerni Mahmud-aga Vidaić vodu pošteno zamutili. 
Čujem da ni sarajevske age nisu baš zadovoljni. Njima, što imaju velike 
trgovinske veze sa Stambulom, ne može prijati trvenje s Carigradom i 
poremećeno općenje s tim gradom. Sve ovo zna lukavi veliki vezir i 
zato ni ne šalje u Bosnu carskoga fermana za Huseina. On čeka dok 
posve dozriju plodovi nesloge i zlovolje, pa će mu tada Bosna sama od 
sebe pasti u krilo. Bošnjaci su od pamtivijeka najviše sami sebi škodili. 


- Ali Husein ima veliku potporu u raji, jer je pravedan prama 
njoj i ne da da ju itko ugnjetava 1 silu joj čini. Ako do čega dođe, on ju 
može oboružati i imat će u njoj jaku pomoć. 


- Varate se, gospodine majore! - odgovori fratar. - Istina je, raja 
ima vjere u Huseina i njegovu dobrotu, ali raja opet misli da Husein ne 
može ostati dovijeka vezirom. Poslije njega mogli bi opet nastati stari 
progoni raje i crni njezini dani. Radi toga nije raji po ćudi da se 
bosanski begovi otmu posve ispod vlasti stambulskoga cara, jer car ih je 
dosele držao na uzdi i uzimao u zaštitu raju proti njihovoj sili. Ako 
begovi postanu nezavisni od Stambula, mogao bi poslije Huseina 
postati vezirom domaći sin, beg ili kapetan, koji bi drugima još 
prednjačio u ugnjetavanju raje, ne imajući se ni od koga ništa bojati. Od 
toga zazire raja, i držim da se Husein ne bi mogao na nju osloniti. 


- Vi dakle mislite da mu ne bi raja priskočila u pomoć da ju 
pozove? - upita dalje major. 


- Možda njegovi podanici iz Posavlja koji ga iskreno ljube, drugi 
će se teško odazvati, najmanje pravoslavni, na koje paze crnogorski 
monasi i srpski agenti - odgovori fratar. - Nesreća je to da se, osim 
Žudija, dijeli narod u Bosni na tri vjere, od kojih jedna, muhamedovska, 
gospoduje, a kršćani robuju. Lako je vjerovati da rob ne može imati 
prave volje da vojuje za svoga gospodara koji ga drži u okovima. 


- Ako stvari ovako stoje, onda će veliki vezir biti skoro gotov s 
Huseinom - reče major neveselo, žaleći od srca Bosanskoga Viteza. 
Drugi dan poslije razgovora s fra Marijanom Šunjićem posla Husein u 
Mostar svoga ćehaju da tamo vidi kako stoji raja s begovima i da 
sasluša svačije tužbe i tegobe, pak da po pravici sudi. Osim toga imao je 

paziti što govori svijet o novom veziru, osobito kako se vlada stolački 
beg Ali-aga, poznati pristaša sultanov. Husein je odlučio proti 
nepokornicima odvažno postupati i makar silom naučiti ih štovati svoju 
vlast. Da bude spreman na sve, dao je uvelike praviti barut, puščana i 
topovska zrna. U Fojnici naruči kod kovača više stotina sabalja 
šumanovaka, koje se u svoj Bosni drže najbolje. U Skopljačko polje, 
gdje je među begovima i spahijama imao najviše pristaša, posla svoga 
pobru bega Zlatarevića da opomene begove na slogu 1 posluh, ako bi ih 
vezir pozvao u boj. I u Bosansku Hrvatsku odasla on s porukama svoje 
ljude, jer i tamo je imao više uzdanih prijatelja, kao Kulenovića u 
Kulen-Vakufu Krupa-kapetana, Deliagića u Cazinu, Čekića u Sanskom 
Mostu, sve same junake od oka, koji su mu se vjerom zavjerili da će za 
njega i u vatru i u vodu kad ustreba. 


Beg Zlatarević vrati se prvi i donese veselih vijesti iz 
Skopljačkoga polja. Tamo bijaše sve oduševljeno za Huseina i njegovu 
vlast. Iz Bosanske Hrvatske stigoše mladomu veziru također dobri glasi; 
njegove uzdanice tamo obećaše na prvi poziv poletjeti pod njegovu 
zastavu. Ćehaja vezirov, koji je više dana sjedio u Mostaru, ne donese 
baš dobrih vijesti iz Hercegovine. Tamo se sve više širio upliv Ali-age 
Rizvanbegovića, = odvraćajući — svijet od vezira — Gradaščevića. 
Jedne večeri sjedio je u sobi, pušeći čibuk, vezir Husein sa svojim 
pobratimom begom Zlatarevićem i svojim ćehajom. Vitez Bosanski bio 
je sjetan i neveseo i vidjelo mu se na licu da su mu burne misli 
zaokupile pamet. Najedanput progovori: 


- Vidim, da ovako neće ići. Moji dušmani dobro znadu da nisam 
krvopija, pa griješe na račun moje dobrote. Al ja ću im pokazati da 
umijem biti i zao. Stolački beg baš me izaziva. Ele, kad me zove, ja ću 
doći i naučiti ga tko je gospodar u ovoj zemlji. Čim mi dođe pobratim 
Ali-paša, krenut će odmah na Stolac. 


- Skopljaci jedva čekaju da ih digneš na stolačkoga jogunicu! - 
reče beg Zlatarević. 


- Ako njega pokoriš, svijetli gospodaru - progovori smjerno 
ćehaja - onda je sva Hercegovina uza te. On najviše radi proti tebi i ne 

prestaje upućivati neuke ljude da će skoro doći drugi vezir za Bosnu iz 
Stambula, pred kojim ćeš ti uzmaknuti. 


- Vjere mi, neću - planu Husein - neg ću ga dočekati oružanom 
rukom na bojnom polju, kao što se pristoji Vitezu od Bosne. 
Jedva bješe Husein izustio te riječi, a u sobu stupi Ali-paša Vidaić. 
Husein vas obradovan skoči sa dušeka i vatreno ogrli željno 
iščekivanoga pobratima: - Dobro došo, Alijo, jedva sam te dočekao. 


- Zurio sam da se što prije vratim u Travnik - reče Ali-paša - jer 
se među nama i oko nas zbivaju ozbiljne stvari. Dani počinka istekli su, 
dušmanin kuca već na vratima. 


Husein dade pogledom znak ćehaji da izađe. Ostavši nasamu s 
begom Zlatarevićem i Ali-pašom, upita ovoga: - Što je, kazuj! 
- Zlo sam našao, pobro, kud god sam išao - stade pričati Ali-paša. - U 
Posavini, osim tvoje kapetanije i Altomanovićeva roda, sve zazire od 
tebe. Tako je i u Podrinju. Zavidni Tuzla-kapetan i nevjerni moj bratić 
Mahmud-aga odvrnuli su od tebe sve begove i spahije, govoreći na sva 
usta da tebi ne ima dugoga opstanka jer da će na te sultan skoro udariti i 
tebe odovud maknuti. U Sarajevu je nezadovoljno sve što se bavi 
trgovinom. Age već glasno govore da im tvoj prkos proti Carigradu 
ubija trgovinu s ovim gradom 1 da će oni novomu veziru, kad dođe, rado 
otvoriti gradska vrata. 


- Gle tih kukavica! - reče jarosno Husein. - Nedavno slaviše me 
kao svoga izbavitelja, a sada me ruže i izdaju. 


- Žalibože da je tako; ali sada čuj što je najvažnije. Prije dva 
dana dobio je molah sarajevski, tvoj iskreni prijatelj, pismo od velikoga 
vezira Rešid-paše, u kom ga ovaj opominje da se tebe kani i podloži 
sultanu, jer da na te već kreće careva vojska od trideset hiljada momaka 
koju vodi Kara Mahmud-paša noseći ujedno uza se padišin ferman koji 
ga imenuje vezirom Bosne mjesto tebe. 


Sva trojica šutjeli neko vrijeme. - Prevariše dakle mene i vas! - 
progovori Husein prvi iza kratke stanke. 


- To je osmanska vjera! 

- Nevjere su oni, gore od đaura - reče beg Zlatarević, kipeći od 
jada. 


- Što veli molah? - upita Husein Ali-pašu. 


- Još ti poručuje - odgovori Ali-paša - da ne kloneš duhom i da 
kupiš vojsku. Nada se da ćemo odoljeti carevoj vojsci budemo li samo 
složni. U Sarajevo treba da odmah kreneš i kazniš buntovnike, koji rade 
proti tvojoj vlasti! 


- Dakle vojna! - reče odlučno Husein. - Slobodno! Vitez od 
Bosne uvijek je spreman vojevati. Sutra zorom - okrenu se sada Husein 
pram begu Zlatareviću - pošalji ćehaju u Skopljačko polje i u Bosansku 
krajinu da pozove braću našu na oružje. Ti sam kreni u moju kapetaniju 
i povedi moje junake, a na povratku digni i svoje ljude oko Viteza i sve 
ih dovedi pod Travnik. 


- A ja? - upita Ali-paša Vidaić. 


- Ti ćeš u Sarajevo! Uzmi sa sobom mojih sto momaka i kreni 
onamo. Buntovnike pozovi preda se i s molahom sudi im kako su 
zaslužili. Ja ću skoro za tobom doći čim se sakupi nekoliko vojske. 
Sutradan bude sve onako kako bješe naredio Husein. Ćehaja ode u 
Skopljačko polje, beg Zlatarević odjuri u Posavinu, a Ali-paša, uzev sa 
sobom stotinu momaka, krenu u Sarajevo da sudi buntovnicima. 
Husein ostade sam da čeka čete što su se imale sa svih strana skupiti 
oko njegova barjaka. 


Treći dan svoga samovanja izjaše on u društvu s majorom, 
njegovom kćerkom i fra Marijanom u Gučju goru. Kad su se natrag 
vraćali, pritjera Husein svoga ata što je bliže mogao k _Marijinom 
vrancu i poče s njom potihano govoriti: 


- Još koji dan, ljubo! i ja ću morat na vojnu. 
- Čula sam i dosta sam već plakala radi toga. 
- Zašto plačeš? 


- Jer ćemo se zavazda rastati kad kreneš na vojnu. Mi se tada 
vraćamo kući. 

- Ne, ti nećeš nikamo odavle! - reče krepko Husein. - Ti moraš 
biti mojom ženom, Marijo! 


- Tvojom ženom? - opetova djevojka, nehotice uzdrhtav. - Ti 
zaboravljaš da sam kršćanka? 


- Znam ja to - odgovori Husein - ja sam već sve dobro razmislio. 
Ostani i nadalje kršćankom. Ne tražim od tebe da mijenjaš svoju vjeru, 
niti toga traži naša turska vjera, već samo to da nas kadija zavjeri. 
Zavodljive bijahu za djevojku vezirove riječi. 


- Ti mi dakle puštaš moju vjeru? - upita djevojka. 
- Jer vidim da mi ne ima života bez tebe. Je li, Marija, ti ćeš poći 


za me? 


- Govori s mojim ocem! - odvrati Marija, što je toliko imalo reći 
kao da je sama već privoljela. 


- Da govorim s ocem? A ako on ne pristane? 


- Kad čuje da ne diraš u moju vjeru, neće se protiviti. On me 
neizrecivo ljubi - odgovori djevojka. 


- Dobro, ja ću govoriti - reče Husein i pri tom ostade. 
Vrativši se u Travnik pozove Husein majora k sebi u konak. Mariju 
ostaviše u Dolcu kod rođaka, dočim je fra Marijan skrenuo u stan 
dolačkoga župnika komu je bio na duže vremena došao pomagati u 
službi pastirskoj. 


Major se gotovo snebi kada vezir zaprosi njegovu kćer za ženu. 


- Privoli, majore! - moljaše Husein - kad se oboje tako iskreno 
ljubimo. Eto joj puštam vjeru i sve njezine svetinje, samo da budemo 
svoji. 

- Strpi se - odvrati major komu je to došlo tako nenadano da se 
nikako nije mogao sabrati - nisam očekivao šta takova, moram se prije 
razmisliti i sutra ću ti kazati moju odluku. 


- Ja te dakle sutra očekujem! - reče vezir i oprosti se s majorom 
koji kao omamljen ispade iz konaka vezirova. Ne znajući ni sam kako je 

dospio onamo, nađe se pred župnim stanom u Dolcu. Uniđe unutra i 
potraži fra Marijana. 


- Što je s vama, gospodine majore? - upita franciškan nadošlog 
majora. - Vi ste sav zbunjen. 


- Nije dobra, oče Marijane! - reče major i povjeri svu tajnu 
mladomu franciškanu od koga se je nadao najboljemu savjetu i pomoći. 
- Vezirova želja ne smije se ispuniti i vi morate još danas ostaviti 
Travnik - reče fra Marijan nakon kratkoga razmišljanja. - Takav 
događaj rodio bi ovdje u kršćanskom puku veliku sablazan, i tim veću, 
kad bi svijet znao da ste šta takova dopustili vi, časnik bečkoga cesara, 
koga taj svijet drži zaštitnikom kršćana u Bosni. 


- Ja sam gotov otići - reče major - ionako se spremaju u zemlji 
ozbiljni događaji koje je bolje sa strane motriti. 


- Priopćite odmah kćeri svoju odluku - produži fratar - i 
pripravite ju na odlazak! 


- Ja vas molim, da pođete i vi sa mnom, oče; to će više djelovati 
- umoli major, poznavajući svoju slabost naprama svomu djetetu. 


- Drage volje! - odgovori fratar i obojica pođu sada u majorov 
stan. Marija bijaše u bašči i sama, najbolja prilika da se s njom odmah 
govori. 


- Marijo - poče major dosta nesigurnim glasom - doznao sam za 
tvoju tajnu. Vezir te je zaprosio u mene, ali, moje dijete, jane mogu i ne 
smijem to dopustiti - izmuca slabi otac s teškom mukom. 


- Ne? - upita dršćućim glasom Marija i suza joj blisnu u lijepom 
oku. 

- Ne, gospodično - progovori fra Marijan, vidjevši da major ne 
može dalje da govori. - Da pođete za vezira, morali bi se odreći naše 
svete vjere u kojoj ste rođeni. Kad bi to čuo ovaj svijet kleo bi vas u 
deseto koljeno. 

- Ali vezir mi dopušta da i nadalje mogu ispovijedati svoju vjeru 
- reče Marija s pouzdanjem. 

- Slabe koristi otuda - primijeti fratar mirno i ozbiljno. - Po našoj 
vjeri ne možete se smatrati zakonitom njegovom ženom. Pomislite 
samo kako bi to zamjeravali vašemu ocu, kako bi mu to i škoditi 
moglo... 


Marija uzdahnu i obori glavu. 


- A onda znajte - produlji fra Marijan - da ćete time silno 
nahuditi i veziru samomu. Njegovi će dušmani to jedva dočekati da 
mogu razglasiti: oženio se kaurkinjom, pa da mu pravi Turčin vjeruje... 


- Što dakle da uradim? - upita djevojka, uhvativši se za glavu. 
- Valja da odmah odavle odete i na vezira zavazda zaboravite! 
- Nikada! - odvrati muževno djevojka - ja ne idem otud. 


- Vi tako govorite - produži franciškan - a ne znate da vaš otac 
večeras odlazi? Gdje je on, tu je i vaše mjesto. Recite da nije tako? 

- Ah, oče - zajada djevojka - ja ti volim poginuti. 

- Kćerce, Marijo! Osvijesti se, nemoj da ucviljen legnem u grob! 
- promuca major neopisivo tronut. 


- Ja znam da ovaj čas mnogo trpite - progovori blažim glasom 
franciškan - ali vrijeme će izliječiti tu vašu bol. Vi ćete doskora naći 
utjehu u svetoj vjeri, u pokoju vašega oca, al treba da odmah ostavite 
ovo mjesto, treba da se odmah vratite u svoj zavičaj. 


- Poslušaj, dijete, imaj obzira s mojom starošću, zar hoćeš da se 
tako zavazda rastavimo? - govoraše major. 


Marija je tiho plakala. Bila je veliki boj u sebi. Ujedanput pruži 
ruku ocu: 


- Evo ruke, ja ću s tobom, oče! Idem, ali ovdje će ostati 
zakopano moje srce i sreća moja. Bježmo otud! - I okrenuvši se ispade 
prva iz bašče, a za njom izađoše major i fra Marijan. 


- Sva je izvan sebe - reče major. 

- Primirit će se već - odgovori fratar - samo nek se rastane s 
njim. Do Livna dat ćemo vam konje i pratnju, a za Livno preporuku za 
dalji put. Treba da žurno putujete svu noć jer bi moglo biti potjere za 
vama. Navečer vidjet ćemo se opet. 


Major napisa pismo za Huseina, kojim mu javlja svoju odluku 
glede kćeri i svoj odlazak. Žali da se tako s njim rastaje, ali inače da nije 
moglo biti. Svojoj rodbini reče da mora još iste noći na put jer ga neka 
važna zgoda na to sili. Ako bi vezir pitao za nj, za taj slučaj reče da mu 
predadu ono pismo, a dotle o njegovom odlasku nikomu ništa ne kažu. 
Sve u kući bijaše žalosno zbog toga odlaska majorova, nu tako je 
moralo da bude. Ženskinje pomogoše Mariji kod spremanja i tako bijaše 
do večeri sve gotovo za polazak. Marija je sve to vrijeme šutjela i samo 
katkad bi koju riječ progovorila. Od časa do časa ronila bi krupne suze 
niz lice. Otac nije imao snage da ju tješi, a rođaci njezini u kući 
mišljahu da plače radi odlaska, pa su ju zato tješili skorim viđenjem. 
Kad se mrak bio uhvatio 1 svijet legao na počinak, dođe fra Marijan s 
pratiocima i konjima. 


- Pođimo u ime božje! - opomenu majora. Ovaj se na to odmah 
oprosti s rodbinom, umolivši ju da ga dogodine posjete u Hrvatskoj. I 
Marija se sva ganuta oprosti s tim dobrim ljudima. Tada major i Marija 
i dvojica pouzdanih pratilaca sjednu na osedlane već konje. 


- Ostajte zbogom, gospodično - reče franciškan, pristupiv Mariji 
- Bog će nagraditi ovaj vaš prijegor. - Na to pruži ruku majoru i zaželi 
mu božju pomoć i srećan put. Major obode konja 1 jahači ispanu iz 
dvorišta. 


Obišav stranputicom Travnik, izađu na cestu što vodi prema 
Donjem Vakufu i sada velikom brzinom pojure dalje. Marija se oglednu 
još jednom na Travnik 1 suze joj zališe oči. U duši svojoj praštala se ona 
s nesuđenim svojim dragim. 


Sutradan očekivao je Husein nestrpljivo majora da čuje njegovu 
odluku. Prođe podne, dođe 1 večer, nu majora ne ima. On pošalje u 
Dolac kavaza da ga pozove u konak, ali kavaz mjesto majora donese 
pismo od njega i glas da je major sinoć otputovao. 

Sav dršćući od uzrujanosti otvori Husein pismo i stade ga čitati. 
Skoči na noge, kao mahnit: - Ha, on mi ju ugrabi, al čekaj, nećeš... ja ću 
te stići... konja mi dajte, konja! - vikaše vezir kao mahnit. Kavazi 
skočili u ahar i izveli vezirova bijelca. 


- Za mnom! - zagrmi vezir kavazima, vinuv se na svog ata, i 
nekoliko kavaza stvorilo se na konjima, te pojurilo za vezirom koji u 
skoku poleti iz grada tamo pram zapadu. 


Udario je istim pravcem kojim je i major otputovao. Sav 
Travnik uzbuni se s toga događaja; niko nije znao koji povod može 
tomu biti. 


Kao da ga vihor nosi, stiže vezir za nekoliko časova do sela 
Bučića. Tu morade zaustaviti konja. Sreo se s velikom četom konjanika 
što ih u Travnik na njegov poziv vođahu begovi Vilić 1 Granić. 


- Jeste li sreli gdje putem majora? - upita Husein vođe - ja sam u 
potjeri za njim! 

- Nismo, čestiti vezire! - odgovori beg Vilić - a što ti je učinio? 

- Ugrabio mi je blago, sreću, sve! - govoraše Husein kao izvan 
sebe. - Oh, da ga mogu stići! 

Begovi Vilić 1 Granić zgledali se i pomislili odmah da se tu radi 
o majorovoj kćeri jer među begovima u Skopljačkom polju nije bila 
tajna da ju Husein ljubi. 

- Mani se majora, čestiti vezire! - reče beg Vilić. - Ako ga mi 
nismo vidjeli, nećeš ga sigurno stići. 

- Došli smo na tvoj poziv, gospodaru! - prihvati opet beg Granić 
- zapovijedaj s nama! 


Husein zamuknu i pusti glavu na grudi. Ujedanput okrenu konja 
i reče vođama čete: - Hajte za mnom! - I na čelu pridošle čete ujezdi u 
Travnik. 


Sada je svijet bio uvjeren da je Husein izjahao u susret ovim 
konjanicima. Našavši se sam u svojoj sobi prinese Husein k ustima i 
poljubi zlatni balčak svoje sablje, baštine svojih viteških djedova. - Još 

samo tebe imam, uzdanice moja - progovori tužno i suza mu kanu niz 
muževno lice - ako me i ti iznevjeriš, ne marim u grob leći! 


XIII. 


U Sarajevu pravio je red Ali-paša Vidaić s molahom 
sarajevskim. Do stotinu nezadovoljnika okuje on u teška gvožđa i 
pobaca u duboke tamnice sarajevske tvrđe. Da Huseinovim dušmanima 
što jače zatjera strah u kosti, dao je mačem pogubiti nekoliko poglavica 
buntovničkih, i izložiti glave na gradske bedeme. Strah i trepet spopade 
sad sarajevske age i oni počeše gomilama dolaziti pred neumoljivoga 
Ali-pašu, prisižući nepokolebivu vjernost domaćemu veziru Huseinu 
Gradaščeviću. U potaji međutim rasturiše oni na sve strane glasove o 
strahotama što ih je na ime vezira Huseina počinio njegov pobratim Ali- 
paša Vidaić i tim načinom povećaše još više zlovolju dušmana 
Huseinovih, koji ga sada na sva usta proglašivahu okrutnikom kao što 
bijahu Dželaledin i Abdurahim veziri. Ovo je dosta škodilo Huseinu jer 
su na te glasove mnogi begovi, dosele neodlučni, posve otpali od 
Huseina, ne htijući ništa više za nj čuti. 

Ali-paša Vidaić, pokori sarajevske nezadovoljnike, poruči 
Huseinu u Travnik da odmah kreće s vojskom u Sarajevo i otuda da se 
digne proti novomu veziru Kara Mahmudu. Husein nije imao oko sebe 
više od dvije tisuće ljudi. Bijahu to čete koje mu dovedoše vjerni begovi 
iz Skopljačkoga polja i uzdani prijatelji iz bosanske Hrvatske. 
Neustrašivi Krupa-kapetan nije ni ovaj put izostao. Sada je istom uvidio 
Husein da je u ljubovanju potratio najskupocjenije svoje vrijeme koje je 
mogao upotrijebiti na to da u Bosni učvrsti svoju vlast i uredi vojenu 
silu zemlje. Nu sada je bilo već kasno! Valjalo mu je izaći na mejdan 
onako kako se je za nuždu spremiti mogao. Neka crna slutnja obuzimala 
mu srce da ga je ta ljubav, koja mu je otrovala duševni mir i sreću, 
dovela na rub propasti u koju će se prije reda strmoglaviti. Nu za to nije 
žalio na Mariju; ta bijedno djevojče nije tomu krivo, već neobuzdana 
njegova ljubav kojom mu je srce usplamtjelo za nju. 

Husein vidjevši da mu iz zapadne Bosne ne pridolazi više 
vojske, krenu iz Travnika sa ove dvije tisuće i uđe u Sarajevo. Tu je 
odlučio čekati druge svoje prijatelje o kojima se je stalno nadao da će 
doći. I beg Zlatarević imao je još prispjeti s Huseinovim Posavcima i 
svojim ljudima od varošice Viteza gdje su Zlatarevići vlastelovali. 
Došavši u Sarajevo vas tronut zagrli pobratima Ali-pašu i reče mu: 


- Evo dođoh, al čini mi se da dobro ne nađoh. Koliko nas bijaše 
kad proljetos pođosmo na Stambul, a koliko nas ima sada? 


- Ne kloni duhom - odvrati Ali-paša, hrabreći svoga pobratima - 
doći će nam veća pomoć. 


- Slabo mi je ufanje! - odgovori tužno Husein. - Propustio sam 
lijepu zgodu da osiguram svoju vlast i našu slobodu. Bijah slab i slušah 
više srce nego razbor. A ti si bio uza me, vidio sve, možda i sve znao, 
pa me nisi htio dozvati pameti... Ti me razumiješ, pobro? 


- Da, da, razumijem te! - potvrdi Ali-paša, uhvativši Huseina za 
ruku. - Ali man' se toga! bilo je i prošlo. Bio si neko vrijeme pitom 
golub, budi odsad opet sokolom kao što si dosele bio. 


- Hoću, Alijo, tako mi sablje moje! - reče Husein jakim glasom. 
- Dao sam si ime viteza, a pokazat ću da znam kao vitez i poginuti. 
Iz Sarajeva pozva Husein po drugi put begove na oružje. Brzi konjanici 
raznašahu na sve krajeve proglas Viteza od Bosne, kojim opominje 
begove da je sada posljednji čas ustati za vjeru i slobodu. - Bit će ih - 
završavaše vezir svoj proglas - koji me možda ni sada poslušati neće 
premda znadu da je dušmanin na vratima. Nu jao tima! Crni njihovi 
dani neće izostati 1 vlastita djeca njihova kleti će im kosti u grobu. 
Makar sam ostao, krenut ću ipak u boj s ono malo svojih prijatelja, a 
kukavice neka se slobodno kod kuće smiju, gledajući kako čestiti junaci 
ginu za svoju otadžbinu. 


U to je vrijeme već novi vezir Kara Mahmud dopro na granicu 
južne Bosne. Husein, da ga zabavi, bješe mu poslao u susret osam 
stotina najboljih junaka pod Alaj-begom Todorovićem. Ova četa 
posjednu varošicu Banjsku, nedaleko od Mitrovice, odlučivši tu 
dočekati Kara Mahmudovu vojsku. 

Ne potraja dugo i petnaest tisuća vezirove vojske opsjednu 
Banjsku i pozove Alaj-bega Todorovića da se preda. Ovaj ne htjede o 
tom ni čuti, a na to vezirova vojska udari svom snagom na opsjednute 
Huseinove vojnike. Poput lava branjahu se ovi vojnici više dana, nu 
napokon podlegoše pretežitoj sili. Vezirova vojska osvoji to mjesto 
pošto je junački vođa Alaj-beg Todorović poginuo. Ono malo 
zarobljenih vojnika poslaše u Carigrad gdje ih sve pobacaše u tamnice 
nesretnika osuđenih na galije. 


Bez zapreke napredova sada Kara Mahmud dalje k sjeveru. 
Došavši do Prijepolja, morade stati sa svojom vojskom kod mosta što 
vodi preko rijeke Lima. Prijelaz preko mosta branio je Hadži Mujaga, 
muselim prijepoljski, sa podrug tisuće ljudi i dva topa. Od prije bijaše 
on po zanatu trgovac, a pod Huseinom postade hrabrim četovođom i 
najrevnijim privrženikom staroga reda. Kara Mahmud razljuti se s 
drzovitosti Mujagine i zapovjedi da se ima pod svaku cijenu osvojiti 
prijelaz preko mosta. Njegovi topovi bacahu ubojita zrna u Mujaginu 
četu, rušeći poput snoplja njegove junake, a Arnauti i nizami prosiplju 
neprestanu vatru iz pušaka da su zrna poput grada sipala na malu četu 
prijepoljskoga muselima. Nu ona se junački drži i oštrom vatrom iz 
pušaka 1 iz onih dvaju topova odbija od mosta vezirovu vojsku. Kara 
Mahmud razjari se vidjevši da ne može svojim topovima raspršiti malu 
šaku ljudi, pa zapovjedi nizamu da jurišem osvoji prijelaz preko Lima. 
Uperenim bajonetom i uz oduševljenu bojnu viku udari nizam na most. 
Bošnjaci prosiplju na njih najjaču vatru što su mogli, no uzalud! Redu 
naučena vojska, ne mareći za smrt, stupa naprijed, jer ju tako kreće riječ 
njezinih vođa. Već se je nizam prsa o prsa sudario s Bošnjacima. Nasta 
užasno klanje. Bajunet i handžar nastavljaju sada upornu borbu. Nu tko 
će sili odoljeti? Više hiljada vezirove vojske prijeđe preko limskoga 
mosta i sa svih strana stisne Bošnjake. Ove ostavi sada sva nada i 
hrabrost. Tko može, bježi i gleda da se spasi, samo koja stotina stoji još 
uz Hadži Mujagu i očajno se brani. Uzalud im sva hrabrost! Vezirova 
vojska opasala ih tako da nikomu ne bijaše već moguće uteći. Vođa 
Bošnjaka, vidjevši to, pa da spasi život svojim drugovima, položi 
oružje. Hadži Mujaga 1 stotina njegovih najhrabrijih ljudi postaše sužnji 
vezira Kara Mahmud-paše. 

Dobivši Osmanlije u svoje ruke nesretnoga Mujagu, metnu ga na 
magarca, licem okrenutim k repu živine i vođahu ga tako kroz varoš 
kojoj bijaše poglavarom. Sav satrven od teške tuge vikaše jadni vođa: 
»Zar već nema ovdje nikakova Turčina da me ubije i oslobodi te 
sramote?“ Nato mu odgovoriše: ,Ovdje ne ima nikakova Turčina, vi 
Bošnjaci samo pravi ste Turci!“ 


Osvojiv Kara Mahmud Prijepolje odluči tu počinuti jedan dan i 
onda bez ustavka krenuti put Sarajeva, da potraži Viteza od Bosne. 
Hadži Mujagini ljudi koji su se bijegom spasili, donesoše glas Huseinu 
o napredovanju Kara Mahmud-paše i nesretnom boju kod Prijepolja. O 
sudbini Alaj-bega Todorovića bješe Husein već prije obaviješten. Vitez 
od Bosne uvidi sada da je skrajnje vrijeme izaći u susret novomu veziru. 
U posljednji čas sakupi se oko njega dosta znamenita vojska od kojih 
dvadeset tisuća momaka. Zadnji proglas Bosanskoga Viteza tako je 
ganuo begove i spahije da su jatomice pohrlili pod njegov barjak. 
Najviše dovede sa sobom beg Zlatarević, do blizu pet hiljada kršnih 
boraca. Bijahu to junaci iz Huseinove posavske kapetanije i od varošice 
Viteza. Veliki dio te vojske bijaše kršćanska raja koju su begovi na silu 
oboružali i sa sobom poveli, nu bijaše i takove koja je dobrovoljno na 
poziv Huseinov molila za oružje i pohrlila pod barjak obljubljenoga 
Viteza. Osobito se odlikovala raja od Gradačca, podložnici Huseinovi, 
kojih se je sakupilo do tri hiljade momaka i došlo u tabor Huseinov pod 
vodstvom Marijana Relića, poznatoga junaka iz proljetne vojne. Vrativ 
se kući oženi se on doskora zaručnicom svojom Jurkom, nu ne prođe ni 
mjesec dana 1 stiže u Posavinu poziv Huseinov na vojnu. Marijan bijaše 
odmah gotov poći. Opasav sablju Morali-paše kojom ga bješe nadario 
Husein u Travniku, i uzev u ruke vjernu šaru, poljubi mladu svoju ženu 
i preporučiv ju bogu i rodbini, pođe redom u sela, dižući raju na noge, 
da se bori za dobroga zemlje gospodara. Ujaci (franciškani) iđahu mu 
svuda na ruku, upućujući svoje župljane da mogu slobodno vojevati za 
vezira Huseina koji štiti njihovu crkvu i vjeru. Tako sabra Marijan oko 
sebe više hiljada ljudi i odvede ih u Huseinov tabor. Vitez od Bosne 
silno se obradovao vidjevši junačkoga momka i vjerne svoje Posavce 
koji s radosnim licem pozdravljahu svoga gospodara. 

- Hvala ti, junače, - reče Husein mladomu četovođi pruživ mu 
desnicu - brzo smo se opet sastali; nu bog zna da li će nas pratiti sreća 
kao za prve vojne - dodade k tomu ozbiljnim licem. 


- Mi smo na sve spremni, gospodaru! - odgovori srčano 
četovođa Marijan - za tebe ćemo se rado boriti, ma svi izginuli. 
Husein se okrenu ganut okolostojećim begovima i reče im potiho: - 
Koliki bi se od naših jednovjeraca mogli ugledati u ovu ubogu raju! 
Ona mi je istinski odana samo zato jer bijah uvijek pravedan napram 
njoj, a to ipak nije ni izdaleka ono što sam činio za muhamedovce, 
metnuvši na kocku svoj život i imanje za njihovu vjeru i slobodu. 
Dobivši Husein vijest o porazu Mujaginu i napredovanju vezira Kara 
Mahmud-paše proti Sarajevu zapovjedi odmah drugi dan da ima sva 
vojska krenuti na planinu Vitez, pet milja daleko od Sarajeva. 


- Tu ćemo dočekati Osmanlije - reče Husein vojvodama svoje 
vojske - ako mi je suđeno poginuti, neka to bude na ovoj planini koju 
mi Bošnjaci držimo svetom. Za Viteza od Bosne ne može se naći ljepši 
grob u svoj domovini. 


Vojvode bijahu tronuti od Huseinovih riječi. Boljelo ih je da se 
je našlo u Bosni zavidnika i sebičnih duša što su jedva čekali propast 
Bosanskoga Viteza koji imaše toli plemenito i junačko srce. - Ohrabri 
se, vezire, uzdanje naše! - govorahu mu oni. - Vjeru ti dajemo da te 
nećemo nikad ostaviti! 


- Znam vas, junaci!... Ajdmo! - odvrati Husein i uzjaha na svoga 
bijelca. Vojvode se u čas razletjeli k svojim četama, povrstali ih i poveli 
na planinu Vitez. Već se je noć hvatala kad su onamo prispjeli. 
Husein se utabori na obroncima planine Viteza i dade načiniti mnoge 
opkope za bolju obranu. Peti dan iza kako se je utaborio na Vitezu, 
pokaza se prednja straža Kara Mahmudove vojske: jedan jaki odjel 
konjice. Zatim poče pridolaziti glavna sila osmanske vojske. Najprije 
iđahu Arnauti, a onda nizami. Bijaše baš oko podneva. Husein dade 
odmah udariti u talambase da vojska bude spremna. Prednje čete s obiju 
strana doskora se jedne drugima na puškomet primaknu i otvore oštro 
čarkanje iz pušaka. Malo-pomalo poče sve to više vojske zalaziti u 
vatru, dok se napokon cijela vojska s jedne i druge strane ne pusti u 

bitku. Nastade žestoka borba. Huseinova vojska imaše vrlo zgodan 
položaj osobito za obranu, a uz to još i dobre utvrde. Nije šala osvajati 
takav položaj, nu Arnauti Kara Mahmud-paše bijahu stvoreni za taj 
posao. Nema možda vojnika na svijetu nad Arbanasima, koji se tako 
lako umiju snaći na svakom zemljištu gdje se boj bije. 


Žilavi, okretni, prema potrebi srčani i lukavi, oni su neocjenjivi 
vojnici ako samo imaju pravu volju boriti se, jer bijaše često slučajeva 
da su u pol borbe znali izdati svoje vojvode te ih ostavili. Ovaj put 
poniješe se oni valjano. Udarili jurišem na Bošnjake, nu ovi ih hrabro 
dočekali 1 nemilo rušili iz svojih utvrda. ,Predajte se“, dovikivahu 
izaglasa arnautske vođe Bošnjacima, ,,vezir će vas pomilovati, ne ginite 
uzalud!“ Nu Bošnjaci zato i ne haju, ter sipaju na njih ubojitu vatru iz 
topova i pušaka. Husein Gradaščević, Ali-paša Vidaić i Krupa-kapetan 
skaču usred kiše taneta od čete do čete, i bodre ih na borbu. Na početku 
lijevog krila Huseinove vojske, u južnom pravcu gdje stajahu Sarajlije 1 
podrinski begovi, poče borba očito malaksati. Arnauti bjehu odmah s 
početka zasužnjili nekoliko sarajevskih aga koje su odveli pred vezira 
Kara Mahmuda i opet ih natrag pustili kao slobodne. Lukavi vezir 
podmiti ove ljude i pozva ih da u vojsci rasture vijest da se nikomu neće 
ništa zla dogoditi tko se preda ili uzmicao bude; da Huseinu ne ima 
spasa jer da je vezirova vojska dvaput jača od bosanske. Na te vijesti 
pokunjiše se podrinski begovi, zabrinuti za svoj život i imanje, a 
sarajevski age jedva dočekaše izliku da se ne moraju svojski tući. Paleći 
u zrak puške, poče lijevo krilo malo-pomalo uzmicati, a Arnauti stanu 
istim pravcem napredovati. Vješto oko Huseinovo odmah opazi to 
uzmicanje. Priskoči tamo na konju i zaleti se sa sabljom na uzmičuće: 
»Stante, kukavice!“ zagrmi glasom. ,To li je vjera vaša koju mi 
zadaste?“ 


- Ne da se, gospodaru! - odgovarahu dršćući malodušnici - ima 
ih sva sila! 


- Naprijed! - zagrmi snova Husein mahnuvši sabljom - ja ću vas 
voditi! - I povede čete naprijed, nu Arnauti, vidjevši da ove ne imaju 
prave volje boriti se, udare žestoko i potisnu ih opet natrag. Husein 
škrinu zubima od jarosti. Zapovjedi da mu odmah dođe u pomoć Krupa- 

kapetan sa svojim hrvatskim sokolovima i Ali-paša Vidaić sa svojim 
Posavcima. Kao ljuti zmaji zalete se ovi na Arnaute i u jedan čas odrone 
ih niz bregove u dolinu. Tu se Arnauti zaustave i stanu se uporno boriti. 
Kara Mahmud podupre Arnaute s nekoliko hiljada nizama i sada se na 
lijevom krilu i u središtu bosanske vojske zametne odlučan, ljuti boj. Uz 
prasak pušaka gruhaju silni topovi da se je sva zemlja tresla. Svu 
okolicu obavio gusti dim, iz kojega kao iz paklena kotla prodire očajna 
bojna vika, pak jauk i pomaganje ranjenika i umirućih vojnika. Na 
mnogim mjestima došlo i do noževa, pa se i bajunet sukobio s nožem. 
Tada bijaše najgroznija slika boja: dok nisu jedni ili drugi izginuli, nisu 
se protivnici razminuti htjeli. Husein i Ali-paša Vidaić bijahu svagdje 
gdje je bila najveća opasnost. Vitez od Bosne pocrnio vas od puščanoga 
praha, da ga jedva poznati možeš. Jezdeći u tuči taneta nosi još živu 
glavu i zapovijeda svojoj vojsci; čovjek bi mislio da ga viša ruka čuva u 
tim opasnostima. Podvečer zapovjedi da se jurišem udari na Osmanlije. 
Talambasi i svirale žestoko se oglase, a bosanska vojska bijesno se 
zaleti na redove vezirovih vojnika. Ovi mirno dočekaju ljuti nasrtaj, ne 
dajući se s mjesta maknuti. Husein i ostale vođe bodre svoje junake. Da 
se je sva bosanska vojska složno borila, bila bi ametom potukla Kara 
Mahmud-pašu, nu Sarajlije i podrinski begovi borahu se samo preko 
volje i tim oslabiše snagu drugih. Tako i pravoslavna raja koju su 
begovi nesmotreno oružali ne imaše prave volje tući se za vlast svojih 
gospodara; jedina raja od Gradačca, koja bijaše rimskoga zakona, držala 
se junački pod svojim vođom Marijanom Relićem. Vidjevši Husein da 
skoro polovica njegove vojske ne mari za borbu i da s ostalom 
polovicom neće moći prisiliti vezira na uzmak, zapovjedi da se 
odustane od navale. Malo-pomalo prestali topovi grmjeti i puške 
praskati; stišala se bojna vika i dim se slegao, a nad bojištem raskrilo se 
vedro nebo na kom su prve zvijezde već zasjale bile. Bijaše večer. Obje 
vojske kao po dogovoru prekinule borbu, ostavši svaka na svom mjestu. 
Stražarske vatre zaplamsale na hiljade, a oko njih spremahu se vojnici 
na počinak. 


Husein sazvao u vijeće vojvode. Bijaše silno zlovoljan i tužan: - 
Vidim - poče on - da sa ovom vojskom ne smijem poduzeti drugu 
navalu na Mahmud-pašu. Naše pol vojske neće da se bije, a osmanlijska 

vojska, koje ima više od nas, bori se sva i dobro se bori. Kažite što da 
uradim? 


- Treba kazniti izdajice i kukavice! - viknu Krupa-kapetan. 
- Kasno je sada! - odgovori Husein. 


- A ti oglasi u vojsci da slobodno ostavi mejdan koji nema volje 
boriti se - reče beg Zlatarević. 


- Ne bi bilo mudro - progovori beg Kulenović - jer to bi samo 
još osokolilo Mahmud-pašu; već ja mislim da ostavimo ovo mjesto 1 da 
Osmanlije pred Sarajevom dočekamo. Tu se možemo bar na varoš 
osloniti, a u nuždi imamo i jaku tvrđavu. 


Vojvode nađoše da je ovaj savjet dobar, a i Husein pristade za 
nj. U zoru diže se bosanska vojska s planine Viteza i poče sasma u redu 
kretati put Sarajeva. Kara Mahmud pusti ju mirno odilaziti, ne znajući 
sam što bi mislio o njezinu kretanju. Da bosanska vojska uzmiče, to mu 
ne bijaše ni nakraj pameti. Laganim hodom krenu novi vezir za 
Huseinom da obnovi s njim nedočetu borbu. 


Sarajevo se silno uzruja povratkom Huseinovim. Svijet je 
siguran bio da će Zmaj Bosanski kao proljetos tako i sada pobijediti 
Osmanlije. S te nedaće spopade neke žalost, neke strava, a bijaše ih 
dosta koji se radovahu napredovanju Kara Mahmud-paše. Nezadovoljni 
u vojsci očitovahu sve to jasnije svoju zlovolju. Oslanjajući se na 
Huseinove dušmane u Sarajevu, uzeše mnogi glasno govoriti da je sada 
svemu kraj i da je prava ludost dalje se otimati onomu što mora da 
bude. 


Husein se svemu tomu činio nevješt premda ga je pekla u duši 
nevjera i podlost njegovih zemljaka. Kara Mahmud stiže drugi dan za 
Huseinom pred Sarajevo. Vitez od Bosne sabra oko sebe vjerne svoje 
vojvode begove 1 reče im: ,,U vas se uzdam, braćo! Još ovaj put hoću da 
se ogledam s Mahmud-pašom, pa što bog da i sreća junačka. Ako vidim 
da ne možemo svladati, a ja ću gledati da se ili protučem kroz dušmane, 
ili ću poginuti na bojištu; živ im se ne dam u ruke“. Nato se izgrli s 
vojvodama, kao da se zavazda hoće s njima oprostiti. Junaci od ganuća 

rone suze, a u sebi se bogom kunu da neće ostaviti svoga junačkoga 
vođe, ma se nad njima lomila nebesa. Ne čekajući dok Osmanlije na 
njega udare, navali Husein prvi na njih. Urmnebesnom vikom otvore 
Bošnjaci boj. U prvim redovima jaše Husein, ne slušajući zaklinjanja 
svojih prijatelja da se čuva 1 da slijepo ne srta u smrt. Ali-paša ni za 
korak ne odstupa od svoga pobratima; beg Zlatarević isto tako. Vidjevši 
i kapetana da prednjače u odsudnoj borbi. Vojska bosanska bijaše sva 
zanijeta viteštvom svojih vođa i kao slijepa išla je za njima u vatru za 
pobjedom. Junaci od Viteza planine pokazaše i danas da su vrijedni 
toga imena, dok su kukavice i izdajice, koji bijahu krivi nedaći kod 
Viteza, danas se još gore ponijeli nego onaj put. Skrštenih ruku gledahu 
hiljade tih odmetnika kako im ostala braća krv liju i život gube. Husein, 
ni ne mareći za njih, sokoli svoje vjerne i jurišem se zagoni u redove 
Kara Mahmudove vojske. Lijepo polje sarajevsko stvorilo se užasnim 
bojištem. Osmanlije se nisu nadale toli žestokoj navali Bošnjaka. 
Neodoljivom snagom potiskuju Huseinovi vojnici Mahmudove čete, 
trgaju njihove redove i gone ih na alaje ravnim poljem. Na visinama 
iznad Sarajeva stoje hiljade ljudi i motre krvavi boj. U viku svoje braće 
miješaju se njihovi usklici kojima junake bodre da ustraju u borbi proti 
Osmanlijama. Vika tuj, još silnija vika na polju od mejdana. U to pade 
konj pod Huseinom. Vjerni bijelac njegov koji ga je srećno nosio u 
tolikim mejdanima, sruši se pod njim, pogođen tanetom u čelo. Huseinu 
se stuži oko srca, vidjevši kako mu pogibe vjerno živinče. Nu ne imaše 
vremena žaliti ga. Učas sjedio je već na drugom konju koga mu daše i 
mašući sabljom pojuri naprijed. Hiljade taneta prozuja mu kraj ušiju, nu 
on sjedi zdrav i čitav na konju. Zeleni mu je kaftan vas isprebušen od 
ubojitih zrna, ali ni jedno ne zape u njegovo tijelo. Kara Mahmud 
usplamti od gnjeva, gledajući kako mnogo manja vojska Huseinova vija 
njegovu izabranu vojsku. Da ohrabri vojnike, povede sam nekoliko 
bataljuna nizama u vatru. Sve uzalud! Bošnjaci ne poznaju danas sile 
koje ne bi mogli slomiti. Tako ih sokoli, besprimjerna hrabrost njihova 
vođe Huseina Gradaščevića! Osam konja ubiše već pod njim, nu on se 
ne da zastrašiti, već sve to ljuće navaljuje. ,Ne ima sumnje - da je 
začaran!“ govorahu i Mahmudovi i bosanski vojnici, gledajući to čudo 

od junačke sreće Huseinove. Dušmani njegovi, koji s prikrajka motrahu 
kako poput sokola razgoni osmanlijske čete, pokunje se odjedanput i 
počnu potiho među sobom govoriti: ,Bit će naopako po nas; sve se čini 
da će Huso razbiti Osmanlije“. I vezir Kara Mahmud-paša izgubi svu 
nadu, ter već poče vijećati sa glavnijim zapovjednicima četa kako da 
udese uzmak vojske. 


Uto najedanput, kao da je iz zemlje nikla, obori se nova jaka 
četa na lijevi bok bosanske vojske. Veliki metež nasta u njezinim 
redovima jer se tomu niko nadao nije. Ali-aga Rizvanbegović, beg 
stolački, taj zakleti dušman Huseinov i stari pristaša sultanov, hrupi 
iznenada na bosansku vojsku sa šest hiljada momaka. Većina njegove 
čete bijaše sama hercegovačka raja u kojoj je on znao do najveće mjere 
podjariti prirođenu mržnju proti begovima i kapetanima. Poput 
krvožedna risa obori se raja na Huseinovu vojsku. Vidjevši to Kara 
Mahmud, ohrabri se i navali s čela svom snagom svojom. Tako s dviju 
strana pritisnu Viteza od Bosne. Desno krilo Kara Mahmud-paše stalo 
se brzo širiti k sjeveroistoku i malo je trebalo pak bi vezir opkolio bio 
bosansku vojsku. 


- Zlo će biti, pobro! - reče Ali-paša Vidaić Huseinu. - Sve će 
nam da pokvari kivni Ali-aga. 


- Zatrlo mu se sjeme odmetniku! - prokune Husein svoga din- 
dušmana u velikoj duševnoj jarosti. - Ovo je posljednji dan slobode 
naše! 


- Udrimo, Huso! odoljet ćemo! - uze sad bodriti Ali-paša svoga 
pobratima. 


- Mani se! - odgovori tužno Husein - o pobjedi ne ima ni govora. 
Vidiš kako naše čete malakšu. Nije drugo nego se protući kroz redove 
dušmana. 


- Sklonimo se u tvrđavu! - svjetovaše Ali-paša još u zadnjem 
času. 


- A kamo nam hrana da bi se mogli za duže vrijeme oprijeti, 
kamo nam prijatelji u Sarajevu? - primijeti Husein i odmah dodade: - 

Daj na glas svoj vojsci da svi složno udare pravcem kojim ću ja krčiti 
put. 


Husein prikupi oko sebe svoje Posavce pod Marijanom Relićem 
i okružen skoro svim vojvodama svoje vojske udari svom snagom na 
desno krilo Osmanlija da kroz njega otvori put za uzmak. Sva vojska 
grnu oduševljeno za njim. Sa svih strana padaju taneta kao kiša, al to ne 
smeta Bosanskoga Viteza. Na ognjevitim atovima rastrga bosanska 
konjica redove nizama, a pješadija pristade za konjanicima, braneći 
otvorenu cestu britkim handžarima. Poslije borbe od jedne ure bijaše 
sva Huseinova vojska izvan lanca kojim ju opasa vezir Kara Mahmud i 
stolački Ali-aga. Mnogi junaci usput pogiboše, a nekoliko samo njih 
teško ranjenih pade u sužuje. Novi vezir Bosne ne usudi se ni ovaj put 
da progoni Huseina, imajući većih gubitaka nego u prvoj bitki kod 
Viteza. 


Na bojnom polju sastaše se Ali-aga stolački i vezir Kara 
Mahmud. Milostivo ogrli vezir ponositoga agu koji se duboko pokloni 
namjesniku sultanovu: - Ti si spasio moju bojnu sreću - reče Kara 
Mahmud - carska nagrada neće ti izostati. - Isti dan uđe vezir s Ali- 
agom  Rizvanbegovićem u Sarajevo. Pred gradom dočekaše ga 
odmetnici Huseinove vojske, te ga pozdraviše kao novoga, zakonitoga 
gospodara zemlje. S očitim prezirom, jer rđu obično svatko prezire, 
odvrati Kara Mahmud nekoliko riječi na taj pozdrav i pođe dalje. Kod 
padnuvši pred njim na koljena, moljahu vezira da poštedi varoš i da je 
ne da pljačkati, jer da su Sarajlije njegovu vlast jedva dočekali. 


- Nemajte straha - odgovori im vezir - da će itko dirati u vaše 
dobro; ja znam držati red u svojoj vojsci, a nadam se da ću i vas skoro 
naučiti redu. 


I doista vezirova vojska nije nikakove sile u gradu činila, kao što 
je obično bivalo kod prijašnjih osvojenja grada. Sarajlije bijahu stoga 
preko mjere zadovoljni, nu s druge strane pokunjiše se vidjevši da novi 
vezir ne pokazuje nikakove volje otići iz Sarajeva. Po starom običaju 
zemlje smio bi bosanski vezir samo 24 ure, kao na prolazu, boraviti u 
Sarajevu, jer od davnih vremena bijaše najprvo Banjaluka, a kasnije 

Travnik stolica beglerbega i vezira od Bosne, a Sarajevo bijaše neka 
vrst republike, imajući svoje posebne povlastice. Vezir Kara Mahmud 
malo je hajao za te povlastice sarajevske. Znajući dobro da se bez 
Sarajeva ne da gospodovati u Bosni, načini na Gorici tik Sarajeva konak 
i vojarne za svoje vojnike. Sarajlije bijahu sad načistu da je odzvonilo 
njihovoj slobodi. Od tog časa ostade Sarajevo sijelom bosanskih vezira, 
kasnije valija. 


To bijaše prvi plod domaće nesloge - vlast tuđinaca. 
Protukavši se kroz Kara Mahmudovu vojsku sabra Husein ostanke 
svoje vojske kod Kiseljaka. Tu sakupi oko sebe begove i kapetane 1 reče 
im: ,,Stare Bosne više nema! Današnjim danom ona je izdahnula. Tuđin 
će odsada po volji vladati u zemlji, a bosanski sinovi nosit će njegov 
jaram. Nesloga nas je upropastila, nu vi bijaste prijatelji sloge, moja 
najveća potpora. Hvala vam, braćo. Ja vas više ne trebam. Vratite se 
svojim kućama 1 čekajte strpljivo što će nam vrijeme donijeti. Za mene 
se ne brinite; ja ću, što mi bog da. Gdje god bio, vi ćete mi biti najmilija 
uspomena!“ 


Vitez od Bosne raspusti svoju vojsku. Suze roneći rastaju se s 
njim vjerni drugovi njegove slave i nevolje: ,Zbogom, Zmaju, zbogom, 
Viteže naš!“ orilo se sa svih strana i do šest hiljada bosanske vojske 
razišlo se u jedan čas od Kiseljaka na sve krajeve Bosne. 
Uz Huseina ostaše njegovi Posavci i Marijan Relić s kršćanskom rajom. 
Do dvije stotine najuglednijih begova i kapetana, koji su prednjačili u 
borbi s Huseinom proti sultanu, ne dadoše se odbiti od njega. Zavjeriše 
se da će ga pratiti ma na kraj svijeta i dijeliti s njim sve zlo i nevolju. 
Među tima bijahu Ali-paša Vidaić, beg Zlatarević, molah sarajevski i 
Krupa-kapetan. Zalud ih je od toga Husein odgovarao, oni ostaše pri 
svom. 


- Znajte da meni nije opstanka u ovoj zemlji - govoraše im 
Husein - ja sam odlučio prebjeći preko Save u Austriju pod okrilje 
bečkoga cesara! 


- Svi ćemo s tobom! - odvrate mu begovi - tamo prijeko bit će i 
za nas mjesta. 

- A vi ajte - odgovori Husein - kad nećete drukčije. 
Za četiri dana stignu u Gradačac. Silan svijet zgrnuo se tu da dočeka 
Bosanskoga Viteza i vojnike na povratku. Svaki, koji je došao, imaše 
nekoga svoga u vojsci čijemu se je povratku veselio. S velikim 
strahopočitanjem i iskrenim saučešćem pozdravi narod bez razlike vjere 
Huseina koji svjetini na sve strane ljubezno rukom odzdravljaše. Puk se 
izmiješa s vojnicima. Tu otac zagrlio sina, brat sestru, muž ženu svoju, 
tamo opet djeca zaokupila oca, vukući ga iz oboružanih redova i 
pitajući ga je li im šta donio iz vojne. Ovo je vesela slika povratka 
vojske iz rata. Nu eno tamo vidiš odmah crnu žalost i osjećanje da te 
srce boli. Majke, žene 1 djeca plaču i leleču da bi se kamen ganuo. Tu 
oplakuje netko sina, netko vojna, a stotine i stotine siročadi cvile za 
babajkom koji ih je hranio i od zla branio. Husein, koji imaše od naravi 
mekano srce, ne mogaše da gleda i sluša tu žalost i oborenih očiju 
pojuri kroz svjetinu u svoje dvore. Tik pred kapijom uzdrma ga 
muževan glas: - Bog te pratio, gospodaru! - Husein se obazre i vidje 
Marijana Relića, svoga hrabroga četovođu, gdje drži za ruku mladu, 
krasnu ženu. Bijaše Jurka. 


- Hvala ti, junače! Budi sretan sa svojom ženom, a u sreći sjetite 
se katkad i mene. - To rekavši izvadi iz pojasa kesu s dukatima i utisnu 
ju u ruku Jurki: - Evo ti miraza od mene. Zbogom! - I ujaše u dvor. 
Drugi dan otputovao Husein s Ali-pašom Vidaićem u Vinkovce k 
pukovniku brodske regimente i ishodio dozvolu za prijelaz preko Save 
u Slavoniju. 


U Posavinu bješe dospio glas da je vezir poslao jak odjel vojske 
za Huseinom. Sad bijaše već skrajnje vrijeme da se bježi. Husein, 
ponesavši sa sobom veliko svoje blago i sve dragocjenosti i praćen 
dvjema stotinama begova ostavi bolnim srcem Gradačac i stare dvore 
svojih djedova. Kod Županje preveze se u Slavoniju. 


Baš je zapadalo sunce kad je stupio na drugi kraj. Još jedanput 
ogleda se pravcem k svomu zavičaju i u daljini vidje njegove planine. 
Suze mu zaliju oči i mahnuv rukom onamo, odvrnu se i reče pobratimu 
Aliji: ,Čini mi se da se tim putem nikad više vratiti neću.“ 
Njegova slutnja obistinila se. 

XIV. 


Prešavši Savu krenu Husein preko Đakova u Osijek. U manjem 
mjestu nije mogao ostati radi velikoga svoga društva koje ga je vjerno 
pratilo u progonstvo. U Đakovu pokloni se Husein tadanjemu 
bosanskomu biskupu Pavlu Sučiću, koji bosanskoga junaka skupa s 
njegovim pratiocima počasti sjajnom gozbom. Sutradan stiže Husein u 
Osijek 1 javi se zapovjedniku tvrđave, predavši mu preporučno pismo 
đakovačkoga biskupa. 


- Dobro, dobro - reče dosta prijazno stari general pročitav list 
svoga dobroga znanca - dat ću tebi i tvojoj pratnji stan u našoj vojarni, a 
odmah ću pisati i caru u Beč da odluči što ima biti dalje. 


- Ja se s mojim drugovima utječem pod okrilje tvoga cara! - reče 
Husein generalu. 


- Nemaj brige - odgovori zapovjednik - široka je careva država, 
naći će se u njoj i za te mjesta. 


- Samo ne daleko od Bosne, generale! - moljaše Husein - prijeko 
mi je još imanje kojim bi zbliza mogao lako upravljati. 


- Ne mogu ti ništa obećati, jer to nije u mojoj vlasti. Strpite se! - 
odgovori zapovjednik. 


Huseina nastaniše u vojarni blizu gradskih vrata što vode u novi 
grad. S njim stanovahu još Ali-paša Vidaić i beg Zlatarević. Ostali se 
nastaniše u Podravini, jednoj ulici Donjega grada Osijeka. Bjegunci 
bijahu posve slobodni osim toga da se bez znanja zapovjednikova nisu 
smjeli nikamo izvan Osijeka udaljiti, van ako su htjeli projahati se na 
brzim svojim konjima, što je često bivalo. Praćen stotinama sjajno 
oružanih svojih junaka kojim su arapski atovi nosili sersame od srebra i 
zlata, više puta bi Husein ispred zadivljenih gledalaca izjahao iz tvrđave 
i poput vihra jahao duž hladne Drave, ili udario cestom prama Đakovu, 
sretan u misli da se tim pravcem približuje svomu zavičaju. 

Ovo bijaše jedina zabava Huseinova i njegovih drugova, inače bi po 
čitave dane turobno uz čibuk sprovodili. Nije ih veselio ni razgovor o 
nedavnim vojnama koje su imale tako slavan i sretan početak, a tako 
žalostan konac. Iz Bosne, koja je osobito u prijašnje vrijeme tjerala 
veliku trgovinu s Osijekom, dolazilo je više znanaca Huseinovih koji su 
ga pohodili i pripovijedali mu o najnovijim događajima u Bosni. Ovim 
načinom doznao je Husein sve što se je dolje zbilo poslije njegova 
bijega preko Save. Mnogi nasljedni begovi i kapetani, koji su prije s 
Huseinom držali, zatvoriše se poslije bitke kod Sarajeva u svoje tvrde 
gradove, misleći da će otuda lakše ugovarati s vezirom Kara 
Mahmudom i zadržati svoju vlast. Nu prevariše se. Kara Mahmud 
pokori jednoga za drugim silom, ter oni budu najprije u tabor vezirov, a 
odonud u Carigrad poslani otkud se više ne vratiše. Na njihovo mjesto 
dođoše strani ajani i muselimi, koje je vezir po volji namještao i 
svrgavao. Ali-aga Rizvanbegović, nasljedni beg stolački, bijaše naprotiv 
po zasluzi svojoj prema sultanu sjajno nagrađen. Imenovaše ga pašom 
hercegovačkim 1 tako dobi ponositi Ali-aga vlast nad čitavim jednim 
krajem, za čim je odavno težio i sad napokon srećno postigao. Sarajlije, 
koji su željno čekali novoga vezira, prođoše najgore. Ne mogavši 
podnositi da se je Kara Mahmud nastanio na Gorici skupa sa svojom 
vojskom, stanu ga najprije moliti da krene od Sarajeva i u Travnik 
prenese svoju stolicu, gdje su odvajkada sjedjeli bosanski veziri. Kad 
molbe nisu ništa koristile, stadoše Sarajlije prijetiti veziru, ali i to ne 
pomože! Tad se age razjare i sakupiv se njih više hiljada, udare na 
vezira i njegovu vojsku, ali u zao čas po se, jer ih vezir nemilo potuče i 
otada još jače pod svoju vlast skuči. 


- To im je plaća za njihovo odmetništvo! - reče Husein. - 
Uzdisali su za Osmanlijama, i eto su im došli na vrat! 


Bjeguncima, a osobito Huseinu, poče sve to više dosađivati 
život u tuđini. Ne da se pomisliti kako je muhamedovskomu Bošnjaku 
nesnosno živjeti izvan svoga zavičaja, a osobito u kraju gdje ne ima 
njegovih jednovjeraca. Takav kraj je njemu gori od pustinje, tu mu je 
sve mrsko i odurno. Nema on ovdje ozbiljnoga mira koji istočnjacima 
toliko godi, nema junačkoga drugovanja koje mu dušu sokoli, nema tihe 
sreće haremske koja ga razblažuje, a nadasve boli ga da nema zgode 


150 


vršiti svete običaje svoje vjere koji ga oduševljenjem napunjuju. 
Huseina savlada velika sjeta. Poče naočigled ginuti i malaksati. 
Najvolio je biti sam i nikakav razgovor ne mogaše mu ugoditi. ,,Ah, da 
je bar ona uza me!“ znao bi više puta uzdahnuti u svojoj samoći. ,,Sve 
bi još podnosio... al gdje je ona, gdje ja?“ 


Jednoga dana kad su ga mučili ovakovi bolni osjećaji za 
domovinom i nesuđenom dragom, otvore se vrata i u sobu stupi ovisok, 
jak fratar. Ugojeni brci odavahu, da je to bosanski redovnik. Bijaše to 
fra Ilija Starčević, župnik iz Bosanske Posavine, stari znanac Huseinov. 
Vidjevši svoga zemljaka, razvedri se Huseinu lice od radosti. Pozdravi 
se s fratrom najljubeznije, posadi ga do sebe na dušek pa ga po navadi 
upita: što je nova u Bosni? 


- Valjda se je i ovdje čulo - uze pripovijedati fratar - da je Ali 
Namik-paša skadarski, koga bješe veliki vezir Rešid poslao na Crnu 
Goru, potučen. 


- Culi smo to - odgovori Husein. 


- Veliki vezir htjede obnoviti vojnu na Crnu Goru - produži 
franciškan - al uto stigne glas da se je misirski paša Ibrahim pobunio, i 
veliki vezir dobi nalog od sultana da odmah kreće s vojskom u Misir, a 
Crnu Goru zasad u miru pusti. 


- Lijepe li zgode za Bošnjake, da su složni - pomisli u sebi Zmaj 
Bosanski. 


- Tako krenu veliki vezir iz Makedonije u Carigrad - prihvati 
opet franciškan - odakle će s vojskom odjedriti u Misir. Sva je prilika da 
će doskora pokoriti misirskoga pašu jer su mu od Evrope leđa posve 
sigurna. Crna Gora izmučena je zadnjom navalom, Albanija je pokorena 
a naša Bosna isto tako. Da bude sasvim bez brige, proglasi veliki vezir 
prije svoga polaska iz Makedonije da su pomilovani svi bjegunci, živući 
sada izvan otomanske države, koji su posljednjih godina vojevali proti 
sultanu. 


- Svi pomilovani? - upita naglo Husein i sav se od nade 
preobrazi u licu. 

- Da, svi osim tebe, čestiti vezire i tvoga pobre Ali-paše. Za vas 
dvojicu očekuje se sultanov ferman iz Carigrada. Isti Kara Feisija, 
mladi vođa kerdžalija, koji je toliko skrivio opljačkavši grad Sofiju, 
može se vratiti u domovinu, samo ste vas dvojica izuzeta. 


Husein obori oči u zemlju i ne reče ništa. 


- Nadaj se dobru - uze franciškan tješiti Huseina, vidjevši kako 
ga je nemilo dimula ta vijest. - Sultan je milostiv i ti ćeš se skoro vratiti 
u svoj zavičaj. 

- Misli na Škodra-pašu; to će se isto i meni dogoditi - odvrati 
Husein. 


- Što je sa Škodra-pašom? - upita franciškan. 


- Sigurno ga je sultan počastio gajtanom, ili ga poslao u 
zatočenje - odgovori Husein - kad se o njem ništa ne čuje. 


- Ti dakle i ne znaš što je sa Škodra-pašom, gospodaru? - reče 
franciškan. - Da ti kažem! Pošto su ga s porodicom odveli u Stambul, 
svijet je mislio da je propao. Ali sultan se pokaza milostivim pram 
njemu. On mu opredijeli Carigrad i okolicu za prebivanje 1 odredi mu 
sto hiljada groša u ime godišnjega izdržavanja. 


- Dakle je ipak zatočen? - primijeti Husein. 
- Ali može lijepo i udobno živjeti - odgovori fra Ilija. 
- Bez Bosne ne ima meni života - reče Husein tužno i zamuknu. 


- Ja sam na putu za Beč, gospodaru - progovori iza kratke stanke 
fra Ilija. - U poslu našeg franciškanskog reda stupit ću i pred carevo 
lice. Ako imaš kakvu molbu za nj, ja ću mu je priopćiti. 


- Ne molim ništa, nego da mene i moje drugove proti volje ne 
izdaje Osmanlijama. To je sve što ga molim - odgovori Husein. Na to 
fratar ustane i Husein se s njim opet vrlo ljubezno oprosti. 
Nekoliko dana za tim stiže zapovjedniku tvrđave službena vijest da su 
svi bosanski bjegunci, živući u Osijeku, osim Huseina Gradaščevića 1 
Ali-paše Vidaića pomilovani i da se slobodno mogu vratiti u svoju 
domovinu. Zapovjednik pozove bjegunce preda se i priopći im tu 


152 


službenu objavu. Bošnjaci bijahu obradovani glasom o svom 
pomilivanju, nu žalostilo ih je da su njihovi prvaci od toga izuzeti. 


- Mi ćemo još počekati - odgovore oni zapovjedniku - dok stigne 
ferman sultanov o veziru i Ali-paši. Onda ćemo se riješiti na ovu ili na 
onu stranu. 


Pri tom ostane. Bjegunci ostadoše u Osijeku čekajući sultanov 
ferman za svoje prvake. 


Tako dođe konac poklada godine 1832. Grofovska obitelj 
Pejačevića priredila je u svom dvoru u Retfali, tik Osijeka, sjajan 
maskirani ples. Sve što bijaše odličnijega u Osijeku i okolici, našlo se 
na toj zabavi. Došli grofovi Elci, 1 Khueni, barun Prandau, pak stari 
hrvatski plemići Adamovići, Mihaljevići, Delimanići i Jankovići 
Granički. Osim plemstva bijaše prisutan biskup đakovački i 
zapovjednik osječke tvrđave s nekoliko viših časnika. Plesna dvorana 
bijaše krasno iskićena verugastim vijencima od zelenila i živa cvijeća. 
Po uglovima stoji ponamješteno inozemsko cvijeće iznad koga prskaju 
umjetni vodometi. Sa stropa vise skupocjeni svjetionici čije stotine luči 
titraju u ogromnim zrcalima, viseći na stijenama dvorane. U dvorani je 
šareno, prezanimivo društvo. Tu crni domino uhvatio pod ruku živahnu 
Mađaricu s kratkim rukavima, iz kojih se sjaju bijele, gojazne ruke. 
Tamo španjolski grand zaokupio mladu snašu iz okolice osječke, pa ju 
čvrsto drži za ruku. Mora da joj nešto o ljubavi govori, jer ona od stida 
jednom rukom oči krije, a drugu gleda da mu otme. Dalje opet star 
kapucin zaustavio maljušnu vrtljaricu i drži joj propovijed o taštini 
svijeta, a ona mu se vragoljasto smije i brzo ga ostavlja, vidjevši kako ju 
raširenih ruku k sebi zove bogato odjeveni poljski šlahćic. U sredini 
dvorane razmahao se golem Trenkov pandur u crvenoj kabanici, držeći 
visoko u ruci malo dijete od šećera. Oko njega natisnuo se svijet, muško 
i žensko, hoteći da izbavi dijete; nato se rasrdi pandur i na užas sviju 
odgrizao pol glave slatkomu stvoru. Oko gospode i gospođa, što su bez 
krinke motrile te prizore, reda bezazleni tatarski trgovac, nudeći svoju 
šarenu robu na prodaju. Osobito dosađuje lijepim gospođama i ne da se 
otpraviti dok mu ne pruže ruku na poljubac. Kud god okom pogledaš, 
svagdje je nešto rijetka i zabavna. Svi vjekovi, svi narodi i staleži rekao 

bi da su zastupani u toj živoj smjesi i vrevi. Obožavateljima lijepoga 
spola padala je najviše u oči mlada, povisoka Bosanka u svom 
narodnom odijelu. Njezin ubavi, jedri stas i dražesna kretnja 
zamamljivo se doimala gledalaca. Sudeći po svježem, rumenom 
podbratku što proviruje ispod krinke mora da je divota od lica koje ona 
pokriva. To svjedoče i žarke oči što kao dva živa ugljena pale iz rupica 
krinke. A istom te majušne nožice u žutim, srebrom vezenim 
papučicama! Čovjek im se mora čuditi da mogu ponijeti tu silu krasote. 
Pozvani gosti bijahu gotovo svi na okupu i sve je već mislilo na ples. 
Uto se otvore vrata dvorane i u nju uniđe u sjajnom odijelu Husein 
Gradaščević, praćen dvojicom svojih najboljih prijatelja: Ali-pašom 
Vidaićem i begom Zlatarevićem. Stupivši u dvoranu pozastade malo, 
kao da se hoće razabrati. Bijaše veličanstven 1 divan gledati. Ispod 
velike bijele čalme sa srebrnom čelenkom vidiš mu blijedo lice. 
Najveći mir počiva na njem i da nema onih živih sokolovih očiju u 
njem, što jasno svjedoče o junačkoj mu duši, čovjek bi mislio da je to 
lice isklesano od bešćutna mramora. 


Po svoj dvorani nastade šapat i sve upre oči u vezira koji je sav 
sjao u zlatu 1 srebru. Domaćin priđe i srdačno pozdravi Huseina i 
njegove drugove. Uto primakao se do Huseina modri domino, vodeći 
ispod ruke lijepu Bosanku. Husein ostade zapanjen. Ispružio ruku 
prama njoj i otvorio već usta, kao da će nešto progovoriti, al eto 
Bosanka se uhvati za rame svoga pratioca i kriknu: - Jao, drži me! 
- Ona je,... taj glas! - viknu vezir izvan sebe prema Ali-paši i htjede 
naprijed. 


Ali-paša zaustavi ga: - Svladaj se, pobro! Šta će svijet reći? 
Modri domino trgnu brzo krinku Bosanki s lica i podigav ju na ruke, 
ponese ju k vratima dvorane da ju iznese nadvor, na zrak. Sve se 
uskomeša. 


Kad su nosili onesviješćenu Bosanku ispred Huseina, pogleda 
joj ovaj u lice i povika opet glasno Ali-paši, uhvativ ga grčevito za 
ruku: - Ona je! - Jedva se je držao na nogama.- Moram s njom govoriti! 
- stade dalje mucati dršćućim glasom Husein. 

- Nemoj mahnitati, pobro! - uze ga miriti Ali-paša. - Osramotit 
ćeš sebe i nju! Tko zna nije li udata! 


- Ne govori toga jer ću poludjeti! - odvrati Husein, zdrmav za 
rame Ali-pašu. 


U općem metežu ne opazi srećom niko nemir Huseinov. 
Doskora povrati se domaćin koji bješe izašao za onesviješćenom 
čuvidom, i pristupi opet k Huseinu: - Mladoj gospođi ujedanput je 
pozlilo - reče grof, - nu sad joj je već dobro i ona se je sa svojim mužem 
odvezla kući. 


- Zar je udata? - upita Husein grofa toli živo da ga je grof 
začuđeno pogledao. 

- Poznaješ li ju, vezire? - upita grof. 

- Poznajem... da, poznajem - odgovori ovaj dršćućim glasom. 

- Lanjske godine bila je s ocem u Travniku - prihvati Ali-paša. - 
A za kog je pošla, da čujemo? - upita dalje isti. 


- Udala se je za svoga sestrića, konjaničkog kapetana, onoga što 
ju je nosio iz dvorane - odgovori grof. - Čujem da nije baš od ljubavi za 
nj pošla, ali njihovi roditelji su željeli da se njih dvoje uzmu, samo da se 
opet sjedini staro imanje njihove porodice. 


Huseinu se svilo srce od neizrecive žalosti. - Dakle sam ju 
zavazda izgubio! - pomisli u sebi i težak uzdah izvi mu se iz bolnih 
grudi. 

- Otkad je ovdje? - upita Ali-paša grofa. 

- Danas je istom osmi dan. Konjanička četa u kojoj služi kapetan 
Plasaj, muž te mlade žene, nalazi se ovdje na prolazu, a sutra već odlazi 
s četom u Pečuh. 

- Već sutra? - primijeti Ali-paša Vidaić i pogleda sa strane 
Huseina, nu ovaj je šutio, stojeći kao da je od kamena. 


Sada zasvira glazba šotski ples i čuvide stanu plesati. Husein 
gledaše neko vrijeme bez ikakova saučešća tu zabavu i tada se 

preporuči grofu i ode kući. Sam u sobi, uzdahne teško, kao da želi 
odvaliti golemi kamen sa srca i progovori sam sa sobom: ,,Pošla je za 
drugog, valjda me ne ljubi više... a kako se je često klela da će samo 
mene do groba ljubiti!“ Srce mu planu kad se toga sjeti. ,,Ha, 
nevjero!...“ zavapi, udariv se dlanom o čelo 1 htjede već izustiti strašnu 
kletvu, nu ipak se još u zadnji čas svlada. ,,Ne, neću je kleti“, govoraše 
slabim glasom, ,,možda nije kriva... možda me ipak još uvijek ljubi!“... 
Konjanička četa u kojoj je služio kapetan Plasaj, muž Marijin, ode iz 
Osijeka ranim jutrom. Tim nestade Huseinu nade da će Mariju ikada 
vidjeti. Ljuto ga je to boljelo! Da je bar jednu jedinu riječ utjehe mogao 
čuti iz njezinih usta! Ma ni toga! 


Kojih desetak dana zatim stiže Huseinu pismo iz Pečuha. Srce 
mu zaigra od radosti kad vidi potpis. Bio je list od Marije. S 
neizrecivom pohlepom pročita list koji je ovako glasio: ,,Nesuđeni 
dragi! Od našeg posljednjeg viđenja ti valjda već znaš da sam udana. Ne 
žali s toga na me. Pođoh za svog rođaka, jer to bijaše sveta volja naših 
roditelja. Dadoh mu ruku, al srca ne mogoh, jer je ono kod tebe ostalo i 
bit će tvoje do groba. Marija“. 


- Ona me još uvijek ljubi! - uskliknu Husein, poljubi dragocjeni 
list - sad sam spokojan, sad više ništa ne tražim. 


To pismo bilo je odsada najveća njegova utjeha. Kad su ga 
mučile najljuće duševne boli, tad bi uzeo čitati milo pisamce i vazda bi 
mu odlanulo na srcu. Kao kakav amanet on ga je čuvao i na srcu nosio: 
jedinu uspomenu na blažene dane svoje slatke ljubavi. 


Vazda jednoliko i u neprestanom očekivanju daljnje sudbine 
prolažahu dani i mjeseci Huseinu i njegovim drugovima, bjeguncima. 
Utom primače se i jesen godine 1832. Jednoga dana u prvoj četvrti 
mjeseca listopada dođe zapovjednik osječke tvrđave k Huseinu i 
navijesti mu da je za nj i Ali-pašu prispio sultanov ferman u Zemun i da 
njim dvojici treba onamo poći da im bude pročitan. 


Kolebajući se među nadom i strahom spremi se Husein na put u 
Zemun. Pratili su ga svi njegovi drugovi bjegunci koji se oprostiše sa 
sadanjim svojim utočištem, ne mislivši se više povratiti natrag. Bijaše 

krasan jesenski dan kad je Husein Gradaščević na čelu svojih vitezova 
ujahao u Zemun, a sunce je peklo kao u ljetu. Držeći suncobran nad 
sobom jahao je ponosito Bosanski Vitez na arapskom vrancu koji bijaše 
sav pokriven zlatom i srebrom i za uzdu voden od sluga što su uz vezira 
zdesna i slijeva pješke stupali. Kud je prolazio, ostajaše svijet zadivljen 
s istočnoga sjaja koji je okružavao Huseina. Pred stanom austrijskoga 
brigadira, gdje se je imao pročitati sultanov ferman sjaše Husein s 
konja. Ali-paša Vidaić i Krupa-kapetan, koji nisu prestali štovati u njem 
bosanskoga vezira, uhvate ga ispod ruku i povedu uz stube. U dvorani 
čekaše već brigadir i sultanov poslanik - Morali-paša, isti onaj koga su 
Bošnjaci u Travniku zasužnjili i koji im je u Mostaru kasnije pobjegao. 
Iz njegovih usta moradoše čuti kolovođe bosanskoga pokreta svoju 
sudbinu. Ferman sultanov je glasio veoma strogo. On lišava imanja i 
časti i Huseina i Ali-pašu; jedini život bijaše im zajamčen; nu prije 
svega trebalo im je poći u Carigrad da im opredijele mjesto prebivanja. 
Naslonjen o svoga pobru Ali-pašu slušao je Husein tužnim srcem 
sultanovu odluku i vidjevši uništene sve svoje nade, ne mogaše da 
zaustavi suze koje mu se natisnuše na oči: - Oj Bosno, djedovino slatka! 
- zavapi nesretni junak - zašto sam te tužan ostavio, zašto nisam volio 
poginuti u tebi, u tvom milom krilu! 


Drugovi Huseinovi bijahu silno tronuti sa žalosti vođe svoga. 
Poznavajući njegovu ćud i žarku ljubav, koju je nosio u grudima za 
tužnu svoju Bosnu, bijahu uvjereni da mu nema duga života u progonu. 
Ali-paša bijaše također snužden. Činila mu se prestroga kazna 
sultanova, nu on se je nadao da će ga sultan možda pomilovati, uvaživši 
njegovu privrženost u prijašnjim vremenima. 


Samo dvadeset i četiri ure dadoše Huseinu i Ali-paši da se 
razmisle. Brigadir im objavi da austrijska vlada neće trpjeti da žive na 
granici Bosne, jer bi njihova blizina mogla dati povoda skorim 
nemirima u Bosni. Ako se ne bi pokorili fermanu i pošli u Carigrad, tad 
bi po odredbi bečke vlade imali stanovati na jednom dunavskom ostrvu 
kod tvrđave Komorana. 


Husein se teško zamisli. Znao je da ga i na Dunavu i na Bosporu 
čeka zatočenje, daleko od miloga zavičaja. Ali-paša ga stade tješiti 


157 


nadom pomilovanja: - Pođimo u Carigrad, pobro - govoraše on Huseinu 
- valjda nećemo gore proći negoli Skodra-paša! 


Husein se napokon riješi. Ganut do suza izgrli se 1 izljubi sa 
svim svojim drugovima u slavi i bijedi 1 dok se oni vraćahu slobodni 
natrag u svoju domovinu, otplovi Husein sa svojim pobratimom Ali- 
pašom prijeko u Beograd. Pokoriše se fermanu. 


Među onima koji se vratiše u Bosnu, bijaše 1 beg Zlatarević. Kad 
je Morali-paša pročitao bio sultanov ferman, pristupi k begu Zlatareviću 
i reče mu: - Da nisi bio moj izbavitelj, i ti bi ovako prošao kao ova 
dvojica. Vratio sam ti milo za drago. 


- Beg Zlatarević zahvali paši i umoli ga da pozdravi hanumu i 
Zejniju. 
- Veselit će ih čuti glas o tebi - reče Morali-paša. 


- Zejnija se proljetos udala; to će te možda zanimati! - pridoda 
paša smiješeći se. 

Beg Zlatarević ga je odmah shvatio. Ta vijest nije ga međutim ni 
najmanje rastužila. Odavna je on već pregorio bio lukavu Osmanlijku. 


sk 


Husein Gradaščević i Ali-paša Vidaić pođu doskora iz Beograda 
u Stambul. Ali-paša, kao što se je nadao, dobi potpuno pomilovanje i 
vrati se u Bosnu. Husein prođe nesretno. Sultan Mahmud primi ga 
milostivo i ponudi mu veliku vojničku čast među nizamom ako pristane 
uz reforme i obuče nizamsko odijelo. Vrli duh Huseinov odbi te sjajne 
ponude. On ne htjede dati svojim zemljacima podao primjer kukavštine 
te se iznevjeriti načelima za koja ih bješe poveo u sveti boj. Pobornik 
staroga vjerskoga reda i sloboština svoje domovine voljaše poći u 
zatočenje nego se osramotiti. Sultan ga progna u Trapezunt gdje za 
nekoliko mjeseci preminu, shrvan teškim patnjama i velikom bolesti 
duše. Bijaše mu istom 30 godina! 

Tako završi svoj život plemeniti, ali sudbinom nemilo gonjeni 
Husein-kapetan. 


1879. 

PRIPOMENA 


Da se vidi u koliko slijedimo u ovoj pripovijesti istinite 
događaje, priopćujemo ovdje glavne crte o životu Husein-kapetana. 
Husein-kapetan Gradaščević rodio se u Gradačcu godine 1802. od oca 
Osmana, iz stare bosanske vlasteoske porodice. Otac Osman, komu se 
ime i u narodnim pjesmama spominje, bio je na glasu radi svoje 
pravednosti, ne poznavajući razlike među muhamedovcima i kršćanima. 
Njegov sin Husein ga je u tom posve nasljedovao, a u junaštvu i 
natkrilio. Prvi put izađe Husein na glas godine 1829, kad je predobio 
Ali-pašu Vidaića u njegovom tvrdom gradu Zvorniku. Ali-paša bude 
rečene godine imenovan pašom u Srebrenici, nu kad je htio da posjedne 
tvrđavu, nađe u njoj već drugoga gospodara - Memić-agu. Ali-paša ne 
mogavši ga odovud maknuti, vrati se u Zvornik, al kad tamo, nađe 
zatvorena gradska vrata. 


Za njegova odsuća proglasi se gospodarom zvorničkim jedan 
njegov rođak, Mahmud-aga, dobar prijatelj Memić-agin. Ali-paša 
upotrijebi silu da osvoji djedovinu. Pomoću prijatelja, što ih je imao u 
gradu, zađe unutra i sada se otvori borba u ulicama i oko kuća. Malo je 
još trebalo, te bi Ali-paša izagnao bio iz grada novoga nametnika nu u 
odlučni čas doleti neprijatelj njegov Husein-kapetan iz Gradačca, koji 
složno s Mahmudom udari na Ali-pašu. Ne mogavši odoljeti većoj sili, 
zatvori se Ali-paša u svoj konak i branjaše se otud s nekoliko vjernih 
momaka. Kad mu već počeo gorjeti gornji sprat nad glavom, uvidi da se 
mora predati. Uza se imao je još samo trogodišnjega sinčića i svoga 
arapskoga ata, konja od mejdana. Sinčića metnu na ruke jednomu od 
momaka, zapovjedivši mu da ga nosi Mahmudu, a taj da čini s njim što 
ga je volja. Ovaj uze dijete pod svoje. Sam Ali-paša predade se 
Huseinu. Umjesto okova i sramote, čim je mislio Ali-paša da će ga 
dočekati pobjeditelj Husein, ovaj ga ogrlio kao pobratima svoga. Od to 
doba ostaše njih dvojica nerazdruživi prijatelji, dijeleći kao prava braća 
sve dobro i zlo. Sultanov divan, koji je zasnovao svu tu spletku, 
promaši očito svoj cilj. U to doba poče se Husein već zvati i potpisivati 
ponosnim imenom: ,,Zmaj od Bosne“, a Bošnjaci spajahu velike nade s 

njegovim imenom i očekivahu od njega velika djela. Početkom godine 
1831. bijaše tomu najbolja prilika. Sultan Mahmud II, hoteći svom 
silom i u Bosni provesti svoje reforme, zapovjedi bosanskomu veziru 
Morali-paši da obuče na se nizamsko odijelo, što ovaj i učini. Bošnjaci 
držahu to povredom staroga reda i iznova planu na sultana. 


U proljeću god. 1831. digne se njih više hiljada pod Huseinom 
na vezira u Travniku, koga i zasužnje. Pred njihovim očima morade 
svući nizamsko odijelo 1 obući odijelo starih bosanskih vezira. Kao da 
je sagriješio proti vjeri otaca, morade javno uzimati abdest i moliti se. 
Na to ga povedu sa sobom pri čemu su računali da će neukiji svijet 
listom poći s njima kad vidi da je i vezir Bosne u njihovoj sredini. 
Međutim pođe za rukom veziru uteći dok je ramazan trajao. Ali-aga 
Rizvanbegović u Stolcu stari privrženik sultanov 1 njegovih reforama, 
primi ga gostoljubivo i pomože mu stići u Dalmaciju, otkud je vezir 
otputovao u Carigrad. Bošnjaci međutim sakupe se sa svih strana pod 
Huseinov barjak i odluče ravno poći na Carigrad da uspostave stari red 
u zemlji. 


U isto vrijeme kretaše i mladi skadarski Mustafa-paša Bušatlija 
(od Arbanasa Škodra-paša zvani) na bojno polje sa 40.000 momaka, sve 
samih poizbor junaka. Srpski knez Miloš miljenac Mahmudov, pisa 
Huseinu neka se okani vojne na sultana i da će on posredovati za nj kod 
divana. Husein odbi svako posredovanje Miloševo, otpisavši mu list 
koji se doslovno priopćuje u ovoj pripovijesti, i povede k jugu bosansku 
vojsku. Ta slavodobitna vojska osvoji Banjsku 1 Peć, a kod Lipija 
potuče veliki dio vojske velikoga vezira Rešida. Ovaj se sada poboja da 
bi moglo po sultana zlo ispasti i pusti se u dogovore s Bošnjacima. Oni 
zahtijevahu da se ostavi stari red u zemlji, da domaći sin bude vezirom, 
a zasada takovim da se imenuje Husein Gradaščević Veliki vezir 
napokon obeća sve ovo Bošnjacima, rekavši da će kasnije stići sultanov 
ferman koji im sve to zajamčuje. Bošnjaci povjeruju velikomu veziru i 
vrate se svojim kućama, puni plijena i slave. Lukavi veliki vezir bješe 
međutim, dok je ugovarao s Bošnjacima, bacio među njih sjeme 
nesloge. Tako na primjer dade razumjeti tuzlanskomu kapetanu, 
pristarijemu čovjeku, da bi njemu bolje odlikovala vezirska čast nego 
mladomu Huseinu. Taj kapetan prvi se je odijelio od Huseina dok je još 

sva bosanska vojska bila na okupu u Makedoniji, i počeo rovariti proti 
novomu veziru Bosne koji je sjeo već u Travnik i stao vladati zemljom 
kao nezavisan gospodar, uredivši uza se potpuni vezirski dvor sa svim 
činovnicima. Osim  tuzlanskoga kapetana imaše Husein opasna 
dušmanina u stolačkom Ali-agi, a napokon se stadoše buniti i sarajevske 
age koji su u trgovini oćutili veliku štetu radi prekinutih odnošaja s 
Carigradom. Uto stiže Huseinu glas da proti njemu kreće od sultana 
imenovani vezir Bosne, Kara Mahmud-paša sa 30.000 Arnauta i 
redovite vojske. Husein mogaše jedva do dvadeset i pet hiljada vojske 
izvesti proti njemu u polje Nesreća bijaše da je bilo u toj vojsci mnogo 
vojaka koji nisu baš pokazivali osobite volje za boj. Utaborio se na 
planini Vitezu i tu dočekao Kara Mahmud-pašu. Pobiju se, nu Mahmud- 
paša održa se na bojištu. Još jedanput odluči Husein ogledati se s 
Osmanlijama. Pred samim Sarajevom dočeka ih on i zametne se krvava 
borba. Husein se boraše kao pravi Vitez Bosne, koje si je ime nadjenuo 
postavši bosanskim vezirom. Osam konja ubiše taj dan pod njim, tako 
je prezirao smrt. Kara Mahmud već je bio počeo misliti na uzmak, kad 
ujedanput doleti stolački Ali-aga sa svojom hercegovačkom rajom i 
spopadne Bošnjake s boka. Husein vidjevši da mu nema spasa, protuče 
se kroz osmanlijsku vojsku i sa dvjesta odličnih begova i kapetana 
prebježe u Slavoniju, u Osijek. Tu sprovede godinu dana čekajući na 
ferman sultanov koji je imao odlučiti o njegovoj sudbini. Napokon stiže 
ferman i bude Huseinu pročitan u Zemunu. Glasio je onako kako se čita 
na koncu ove pripovijesti. Lišen imanja 1 časti umre viteški Husein- 
kapetan u zatočenju u Trapezuntu u cvijetu svoje dobe. Bijaše to pravi 
narodni bosanski junak, tužna žrtva osmanlijska! 


E.T.) 

